text: टेरत है घनश्याम तुम्हे तो
  टेरत हैं घनश्याम तुम्हें तो
  कोई टेरत है नन्दलाल
  टेरतटेरत दूर निकल गईं ,
  लेत तुम्हारो नाम । तुम्हें तो . . .
  गोरीगोरी उमर की छोटी ,
  राधा उनका नाम । तुम्हें तो . . .
  कहां का रहना , कहां का मिलना ,
  कहां भई पहचान । तुम्हें तो . . .
  गोकुल रहना , मथुरा मिलना ,
  बरसाने पहचान । तुम्हें तो . . .
  टेरत हैं घनश्याम . . .
  
  सूजैं इन आँखन अलबेली
  सूजैं इन आँखन अलबेली
  जग मैं रजऊ अकेली ।
  भरकें मूठ गुलाल , धन्न वे ,
  जिनके ऊपर मेली ।
  भागवान जिनने पिचकारी ,
  रजऊ के ऊपर ठेली ।
  ई मइनाँ की आवन हम पै ,
  मिली , मसा के झेली ।
  अपकी बेराँ उननें ईसुर
  फाग सासरें खेली ।
  
  मैया महक रहे तोरे बाग मदिरवा गर के
  मैया महक रहे तोरे बाग , मंदिरवा एंगर के ।
  चम्पा चमेली केतकी फूली ,
  मैया फूल रही कचनार । मंदिरवा . . .
  फूले गुलाब चांदनी बेला ,
  केवरा की है बहार । मंदिरवा . . .
  कमल कुमुदनी मोंगरा फूलो ,
  फूल रहे गुलदाख । मंदिरवा . . .
  दिन के राजा रात की रानी ,
  फूलन की भरमार । मंदिरवा . . .
  भांतिभांति के फूल खिले हैं ,
  बरने कौन प्रकार । मंदिरवा . . .
  उन फूलन के बने हैं गजरे ,
  देवी को होत शृंगार । मंदिरवा . . .
  
  सतपुरुस रतन
  ऊ देस धन्न , वा भूम धन्न , औतरे जहाँ सतपुरुष रतन ,
  जनमानसनिधि , धरती के धन ।
  सबके सुख के लानें जिननें
  निज कौ सुखबैभौ त्याग दओ ,
  धरती के भाग जगाबे खें ,
  बैकुंठउ सें बैराग लओ ।
  परहित में जिननें तपा तपे
  झेले बरसा , आँधी , हिमार ,
  परदुख में नैनूँसे पिघले
  ज उतरे बनकै मंगधार ।
  जिनको संगत में डरोपरो बन गओ गिलारौ लौ चन्दन ,
  बन गईं रपरियाँ नन्दन बन ।
  दिखकै समाज को दुरगत जे
  व्याकुल हो बिलखबिलख रोए ,
  मानुस कौ पतन जिन्हें अखरी
  जे रहे जगत , जब सब सोए ;
  सूलन की सेजें अँगया कै
  मंगलचौके नित रहे रचत ,
  रह गए अकेले , पै न झुके
  पी गए हलाहल हँसतहँसत ;
  भर गए जगत में नई जोत , आहुतिसी अरपन कर तनमन ।
  उनसें को कैसें होत उरिन ?
  आगम की कूँख जलम जिननें
  अन्यायी की रस्ताा छेड़ी ,
  बौछार जुलम जल्लादी की
  बलिदानी बाँहन पै एड़ी ;
  गजरा न गुलामी के पहिरे
  फाँसी कौ फंदा चूम लओ ,
  जिनकी भसमी की छाप अमिट
  रच गई अमर इतिहास नओ ।
  जिनके पदचिन्हन की धूरा , बन क्रान्ति धँसी खोरनखोरन ,
  ऊँघत ज्वानी खें झकझोरन ।
  मैरा सें लैकै महलन लौ
  झनकार उठत जिनकी बानी ,
  पाखान हिएउ के सोतन सें
  रसयात नेहकरुनाघानी ।
  जिनके बोलन की डोर पकर
  बज उठत बाँसुरीरमतूला ,
  रसरँग बरसत झोपड़ियन से
  निकरत बन राजकुँवर दूला ;
  जग जात जननि के रखवारे , करतीं रनभेरीं घननघनन ;
  जुगसाके गूँजत घरनघरन ।
  ऊ देस धन्न वा भूम धन्न ,
  औतरे जहाँ सतपुरुस रतन ।
  
  शेरो पे हो गई सवार सवार महारानी
  शेरों पे हो गई सवार , सवार महारानी ।
  माली पे हो गई दयाल , दयाल महारानी । शेरों . . .
  शेरों सवार मैया महलों गई थीं
  राजा पे हो गई दयाल , दयाल महारानी । शेरों . . .
  शेरों सवार मैया मंदिर गई थीं
  भक्तों पे हो गई दयाल , दयाल महारानी । शेरों . . .
  शेरों सवार मैया मेरे घर आओ
  हम पे भी हो जाओ दयाल । शेरों . . .
  
  कामना पूरी करो माई कामना पूरी करो माई
  कामना पूरी करो माई , कामना पूरी करो माई ।
  पूरना पूरी करो माई ।
  के माई मोरी काहे को तेरो मंदिर
  काहे के लगे खम्भे री माई । पूरना . . .
  के माई मोरी , सोने को तेरो मंदिर
  रूपे के चारो , खम्भा री माई । पूरना . . .
  के माई तेरों , काहे को लागे भोग
  काहे को भरी , झाड़ी री माई । पूरना . . .
  के माई मोरी , दाख चिरौंजी को भोग
  गंगा जल झाड़ी भरी माई । पूरना . . .
  औ माई मोरी , निर्धन खों धन दीजो
  कोढ़िन खों काया री माई । पूरना . . .
  कै माई मोरी , सबकी खबर है लीजो
  अरज मोरी सुनियो री माई । पूरना . . .
  
  इनपे लगे कुलरियाँ घालन
  इनपे लगे कुलरियाँ घालन ,
  मऊआ मानस पालन ।
  इनै काटवौ ना चइयत तौ ,
  काट देत जै कालन ।
  ऐसे रूख भूख के लानैं ,
  लगवा दये नंद लालन ।
  जे कर देत नई सी ईसुर
  मरी मराई खालन ।
  
  जगाओ फिर बापू के भाव
  देस में कैसौ दंगा मचौ
  खेल जौ सैतानन नें रचौ ,
  बरै जौ जातपाँत कौ नसा
  देश की कर डारी दुरदसा ,
  जगाओ फिर बापू के भाव
  किनारें तबइँ लगा पैऔ नाव ।
  दनुजता बोलत जिन्दाबाद
  मनुजता हो रइ मुरदाबाद ,
  भीतरइँ भुँजत मुरादाबाद
  बरेली बरत इलाहाबाद ,
  देहली मेरठ मोदीनगर ,
  अलीगढ़ चुरत गाजियाबाद ।
  भँवर में फँसी नाव खौं देख
  डुबाबे पोंच जात जल्लाद ।
  महा साँतर जो लुंगा मरत
  साँड़ से सबरइँ छुट्टाँ चरत ,
  सहर में जौन लफंगा बरत
  बेइ पुंगा तो दंगा करत ।
  लैन नइँ देत काउ खौं चैन
  बैन खों जे नइँ समझत बैन ,
  टूट परतइ इज्जत खों लेन
  लोहू सें लीपत नीच उरैन ।
  मनुजतनधारी बिसधर नाग
  लगा रए जे दंगन की आग ,
  उगल रए देस बैर कौ झाग
  सहीदन के लोहू सें सिँचौ
  उजारत नन्दनबनसौ बाग ।
  न चूकत अत्याचारी दाँव
  देस खौं इनसें आज बचाव ,
  किनारें तबइँ लगा पैऔ नाव
  जगाऔ फिर बापू के भाव ।
  एक हैं जाँके रामरहीम ,
  एक हैं जाँके कृष्णकरीम ,
  एक से तुलसीसूरकबीर
  भरे रस सें रसखान रहीम ,
  एक से सबखौं बैद हकीम
  एक सँग पुजतइ सइयद बली
  इतै के सालिगरामसलीम ।
  बाबरे बैजू कौ संगीत
  कि जीनें लए जड़चेतन जीत ,
  बौइ है तानसेन की तान
  करे बस में सम्राट महान ,
  लता खौं का हिन्दुवइ सुनत ?
  रफ खौं बस तुरकन के कान ?
  विधाता कौ साँचौ है एक
  हमइँ तुम करतइ भेद अनेक ।
  दौर कैं दो उगरें लग जाव
  बीरबल अकबर जैसे चाव ,
  मेंट के भेदभाव के भरम
  छोड़ दो सबरे कपटदुराव ,
  जगाऔ फिर बापू के भाव ,
  किनारें तबइँ लगा पैऔ नाव ।
  छिड़ी जब आजादी की जंग
  लड़े गोरन सें सबरे संग
  भगत सिंह चन्द्रसेखर आजाद
  न भूलत कोउ बिसमिल की याद ।
  सहीदन कौ नायक असफाक ,
  निछावर हो गऔ बीर हमीद
  करी ऊँची भारत की नाक ;
  याद आ गओ हुमायूँ आज
  बचा लइ करमवती की लाज ,
  आज के जे समाज के ताज
  न इनखौं कौनउँ सरमलिहाज
  बोउत रत रोज जहर के बीज
  करत फिर जेइ कोढ़ में खाज ,
  बिगारत बेइ डाँकधर मर्ज
  कि जिनके हाँतन होत इलाज ।
  जेइ रए कलपबृच्छ खौं काट
  न सूजत इनखौं भावकुभाव ,
  जगाऔ फिर बापू के भाव
  किनारे तबइँ लगा पैऔ नाव ।
  सिक्ख , मुसलिम , हिन्दू , ईसाई
  सुमित में रतते सबरे भाई
  कितै सें कीनें गुँजी लगाई
  सगी माँ सबकी भारत माई
  हिमालयसी जीकी ऊँचाई ,
  अरब सागर जैसी गहराई
  पवन कै रइ जीकी प्रभुताई ;
  जनम भर जाँकौ पानी पियो
  देवतन जैसी देह बनाई ।
  जितै को रज में खोखो खेल
  आज ज्वानी ऐसी गर्राई ,
  भाई की घिची काट रए भाई
  खून सें खेलत क्रूर कसाई ।
  न रै गऔ इनखौं नकउ कूत
  करोरन में जेइ कड़े कपूत
  कि इन्नें माँ की कोख लजाई
  जगत्तर भर में नाक कटाई ।
  डुबा डारो बापू कौ नाम
  बिलख रए बरधासाबरमती
  सिसक रऔ सबरौ सेवाग्राम ।
  थूक रऔ इनपै सब संसार
  जेइ तो बरत भूमि के भार ,
  अहिंसा की नित हिंसा करत ,
  प्रेमपोथी चूले में धरत ,
  सत्त अभमन्यू कौ वध करत
  जेइ तौ करवाउत टकराव ।
  नए हों चाय पुराने घाव
  न इनपै नोंनमिर्च भुरकाव ,
  प्रेम की मरहम इन्हें लगाव ।
  भाइचारे के भरकें भाव ,
  नेह सें नित्त इन्हें सहलाव
  आज फिर बिछरे गर्रे लगाव
  प्रेम के अँसुवन सें सपराव ,
  आज फिर भरतमिलाप कराव
  जगाऔ फिर बापू के भाव ,
  किनारें तबइँ लगा पैऔ नाव ।
  
  साजौ पत जोजन की, भोजन पै सभों सब
  साजौ पत जोजन की , भोजन पै सभों सब ,
  साजौ मंच डेरन गुलगुलौ लियायकें ।
  तान दो वितान चार चाँदनी चंदेवा , पूर
  पल में गलीचा फर्स मखमली बिछाय कें ।
  ‘ईसुरी’ तरंगन में दीजियो बंधाय सेत ,
  काट के कुघाट बाट राखियो बनाय कें ।
  साज के तोश बेष आउत श्री कोसलेस ,
  पावै ना कलेंस लेस देस मेरे आय कें ।
  
  ईसुरी की फाग-19
  तुमखों देखौ भौत दिनन सें
  बुरौ लगत रओ मन सें
  लुआ न ल्याये पूरा पाले के
  कैबे करी सबन सें
  एकन सें विनती कर हारी
  पालागन एकन सें
  मनमें करै उदासी रई हों
  भई दूबरी तन सें
  ईसुर बलम तुमइये जानौ
  मैंने बालापन सें ।
  भावार्थ
  इस चौघड़िया में ईसुरी रजऊ की व्यथा को व्यक्त कर रहे हैं । देखिए — आज तुम्हें बहुत दिनों में देखा , मन में बहुत बुरा लगता था । मैं पासपड़ोस में सबसे कहती थी , लेकिन मुझे कोई लिवा कर नहीं लाया । किसी से विनती करती , किसी के पैर पड़ती लेकिन मैं हार गयी । मन से उदास रहती थी सो तन से भी दुबली हो गयी हूँ । मैंने तो बचपन से ही तुम्हें अपना प्रियतम जाना है ।
  
  हम पहिरे मूगन की माला
  हम पहिरे मूंगन की माला ,
  हमारी कोऊ गगरी उतारो
  कहां गये मोरे सैंया गोसंइयां ,
  कहां गये वा रे लाला ,
  हमारी कोऊ गगरी उतारो । हम पहिरे . . .
  एक हाथ मोरी गगरी उतारो ,
  दूजे घूंघट संभालो ,
  हमारी कोऊ गगरी उतारो । हम पहिरे . . .
  एक हाथ मोरी गगरी उतारो ,
  दूजे से चूनर संभालो ,
  हमारी कोऊ गगरी उतारो । हम पहिरे . . .
  एक हाथ मोरी गगरी उतारो ,
  दूजे से लालन संभालो ,
  हमारी कोऊ गगरी उतारो । हम पहिरे . . .
  
  मइया तुम नाहक खिसयातीं
  मइया तुम नाहक खिसयातीं ।
  इनके कँयँ लग जाती ।
  पानी मिला दूध में बैचैं ।
  तासें गाड़ौ कातीं ।
  जे तौ अपने सगे खसम खाँ ।
  साँसौं नई बतातीं ।
  ईसुर जे बृज की बृजनारीं ।
  धजी कै साँप बनातीं ।
  
  ओ कान्हा मोरी भर दो गगरिया
  ओ कान्हा , मोरी भर दो गगरिया
  भर दो भरा दो , सर पे धरा दो
  ओ कान्हा , बतला दो डगरिया । ओ कान्हा . . . ।
  गोकुल नगर में लगी है बजरिया
  ओ कान्हा , मोह ला दो चुनरिया । ओ कान्हा . . . ।
  कोई नगर से वैदा बुला दो
  झड़वा दो अरे मोरी नजरिया । ओ कान्हा . . . ।
  मैं तो रंग गई , कान्हा रंग में
  सूझे न मोहे , कोई डगरिया ।
  
  छोटे से मोरे मदन गोपाल (लोरी)
  छोटीछोटी गैयाँ
  छोटेछोटे ग्वाल
  छोटे से मोरे मदन गोपाल
  कहाँ गईं गैयाँ , कहाँ गए ग्वाल
  कहाँ गए मोरे मदन गोपाल ।
  हारे गईं गैयाँ , पहाड़ गए ग्वाल
  खेलन गए मोरे मदन गोपाल
  का खाएँ गैयाँ ? का खाएँ ग्वाल
  का खाएँ मोरे मदन गोपाल ?
  घास खाएँ गैयाँ , दूध पिएँ ग्वाल
  माखन खाएँ मोरे मदन गोपाल ।
  छोटीछोटी गैयाँ
  छोटेछोटे ग्वाल
  छोटे से मोरे मदन गोपाल
  
  अवरित आई बसन्त बहारन
  अवरित आई बसन्त बहारन
  पानफूल फल डारन ।
  बागन , बनन , बंगलन , बेलन
  बीधन बगरं बजारन ।
  हारन और पहारन पारन ,
  घाम धवल जल धारन ।
  तपसी कुटिल कन्दरन खोरन ।
  गई बैराग बिगारन ।
  आए बौर मजीरन ऊपर
  लगे भोंर गुजारन ।
  चहत अतीत , प्रीत प्यारे की ।
  हा हा करत हजारन ।
  ईसुर कन्त अन्त हैं जिनके
  तिनें देत दुख दारून ।
  
  मैया के भुवन मे हरे चदन बिरछा
  मैया के भुवन में हरे चंदन बिरछा
  लंगुरा डार कटाय हो मां
  हँसहँस पूंछे देवी जालपा काहे की
  खातिर कटाये हो मां ।
  मैया खों तो कइये मां चदन पलकियां
  मड़खों बजर किवार हो मां । मैया . . .
  उठा पलंगवा बीरा लंगुरवा
  डारे बढ़ई की दुकान हो मां । मैया . . .
  बढ़ई तो कइये चतुर सुजार
  जो रुचिरुचि पलंग बनाये हो मां । मैया . . .
  
  देखो खेते किसनवा जाय रहे
  देखो खेते किसनवा जाय रहें ,
  वे तो मस्ती में हैं कछु गाय रहें ,
  गर्मी की तपती दोपहरिया ,
  उनखों तनकऊ नाहिं खबरिया ,
  सिर पे धरके चले गठरिया ,
  वे तो तन मन की सुध बुध भुलाय रहे ।
  मेहनत खेतन में वे करते ,
  मेहनत से तनकऊ नहिं डरते , माटी में अन्न उगाते ,
  देखो खेतन में हल खो चलाय रहे ।
  कभऊंकभऊं ओला पड़ जाते ,
  बादल पानी उन्हें डराते ,
  पर वे तनकऊ न घबराते ,
  देखो भगवान खों वे तो मनाय रहे ।
  गाय बैल की करें रखवारी ,
  बाद में करते हैं वे ब्यारी , गांवन की शोभा है न्यारी ,
  धरती खों स्वर्ग बनाय रहे ।
  कोऊ न बैठे घर में खाली ,
  लड़का बिटिया और घरवाली ,
  जीवन की है नीति निराली
  अरे सब खों वे सीख सिखाय रहे ।
  
  यारौ पर नारी से बरकौ
  यारौ पर नारी से बरकौ ।
  येइ हुकुम है हरकौ ।
  ई कलजुग कौ जाल कठिन है ।
  रहवौ बड़ी खबर कौ ।
  जिनके संगै परी भांवरैं ।
  जोड़ा नारी नर को ।
  जो सुख चाहौ घरी भरेकौ ।
  मिटे जनम को खटकौ ।
  ईसुर स्याम आस सब छोड़ौ
  भजन करौ रधुवर कौ ।
  
  बापू अबै न आए!
  ओरी बापू अबै न आए ,
  अबै लौ खैबे कछू न ल्याए ,
  सुनत दृग माता के भर आए , बोली तनिक लाल गम खाव ,
  बेई करै का तीन दिना सें , परै न कछू उपाव ,
  बचन माता कए हैं ।
  अबइयाँ बे भए हैं । ।
  कोड़ीकाड़ परो है जाड़ौ , तन पै उन्ना नइयाँ ,
  अब तौ उनकी लाजबचइया , तुम हौ राम गुसइयाँ ,
  ऊसइँ रातैं हतो बुखार
  उनैं , फिर भारी परो तुसार ,
  मरे खाँ मारत है करतार , भँजा रओ जनमजनम के दाव ।
  तरा ऊमैंसें गए ते छोड़ कातते ल्याय सिंगारे तोड़ ,
  तला के चोरी सें ,
  चाहे सैजोरी सें । ।
  भँुसारौ हो गओ , छुटक गई , गेरऊँगेर उरइयाँ ,
  जानें काए तुमाए बापू , आए अबै लौ नइयाँ ,
  बहन लागो आँखन सें नीर ,
  छूट रओ माँबेटा कौ धीर ,
  ओरी चली तला के तीर , उतइँ कछु पूँछौ पतौ लगाव ।
  माए बापू भर आ जाय ँ , हम ना खैबे कभउँ मगायँ ,
  चलौ माता चलिए ,
  पतौ उनकौ करिए । ।
  गतिया बाँध दई पटका की , लरकै करो अँगारें ,
  चिपका लए हाँत छाती सें , खुद निग चली पछारें ,
  पूछन लागी नायँ और मायँ ,
  कछू आपस में लोग बतायँ ,
  तौ बड़कै पूछो मात अगायँ , ”भइया साँची बात बताव ।
  करत हौ तुम जा कीकी बात मोरौ जियरा बैठो जात ,
  बता दो साँसीसी ,
  लगी है गाँसीसी । “
  ”आज तला के पार डुकरिया मर गओ एक बटोई ,
  परदेसीसौ लगत संग मैं ऊके नइयाँ कोई ,
  सिँघारे लएँ तनिकसे संग ,
  ककुर गओ है जाड़े में अंग ,
  तन को पर गऔ नीलौ रंग” सुनतन लगो करेजें घाव ।
  जाकें चीन्हीं पति की लास , मानौ टूट परो आकास ,
  झमासौ आ गओ है ,
  अँधेरौ छा गओ है । ।
  ”कितै छोड़ गए बापू मोखाँ , तुम काँ जातों मइया“
  गेरउँ गेर हेर कै रोबै मनौ अबोध लबइया ,
  थरथर काँपै और चिल्लाय ,
  हतो को जो ऊखाँ समझाय ?
  देख दुख धरती फाटी जाय , देख दुख दुख कौ टूटौ चाव ।
  जौ लौ खुले मात कै नैन , बाली लटपट धीरे बैन ,
  ‘न बेटा घबराओ ,
  आओ एंगर आओ । ।
  ”बापू नें तौ मौखाँ छोड़ो , मैं तोय छोड़ चली हौं ,
  तोरे नाजुक हाथ लाड़ले , अब मैं सौपौं कीहौं ?
  माँ धरती , बापू आकास ,
  तुमारे , करौ उनइँ की आस , “
  जौ लौ बाबा ईसुरदास आ गये , बोले , ना घबराव ।
  उठा कै बालक बाले , ”मात , करौ ना चिन्ता कौनउँ , भाँत ,
  न दुख हूहै ईहौं ,
  कै जौ लौ मैं जी हाँ । । “
  
  ईसुरी की फाग-22
  तोरे नैना मतबारे
  तिन घायल कर डारे
  खंजन खरल सैल से पैने
  बरछन से अनयारे
  तरबारन सैं कमती नइयाँ
  इनसें सबरई हारे
  ' ईसुर ' चले जात गैलारे
  टेर बुला कैं मारे ।
  भावार्थ
  प्रिये , तुम्हारे नयन बहुत मतवाले हैं , जिन्होंने घायल कर दिया है । ये खंजन जैसे आकर्षक , विष के बुझे हुए , पर्वत शिखर की तरह नुकीले हैं और बरछी की तरह तीखे हैं ।
  ये नयन तलवारों से कम नहीं हैं जिनसे सब हार जाते हैं । ईसुरी कहते हैं कि ये नयन राह चलते को बुला कर मार देते हैं ।
  
  झूला पड़ गयो रे आगन मे
  झूला पड़ गयो रे आंगन में
  बन में नाचे लागी मोर ।
  को जो झूलें को जो झुलावें
  को जो खींचे डोर ।
  गणपति झूलें शंभु झुलावें
  गौरा खींचे डोर । झूला . . .
  कौना महिना जन्म भयो है
  कौने नाम धरायो । झूला . . .
  भर भादों में जनम भयो है
  गणपति नाम धराये । झूला . . .
  काहे को इन्हें भोग लगत है
  काहे पे होत सवार । झूला . . .
  मोदक को इन्हें भोग लगत है
  मूषक पे होत सवार । झूला . . .
  
  तोरे पाव परत महामाई हो मोरी अरज सुनो
  तोरे पांव परत महामाई हो , मोरी अरज सुनो
  माया के तेरे भरे हैं खजाने ,
  धन दौलत मैया कछु न चाने
  बिनती सुनो हमारी हो मोरी अरज सुनो . . .
  दुष्ट दलन जगदम्बा भवानी ,
  तो सम नहिं मैया कोऊ दानी
  करो कृपा हर्षायी हो । मोरी . . .
  नाहिं चाहो मैया महल अटारी
  इतनी है बस बिनय हमारी
  रहो चरन चितलाई , हो
  मोरी अरज सुनो . . .
  सेवक की रक्षा करो माता
  बिनय सुनो तुम मेरी माता
  जीवन ज्योति जलाई हो । मोरी अरज . . .
  
  आज बिरज मे होरी रे रसिया
  आज बिरज में होरी रे रसिया ।
  कौना गांव के कुंअर कन्हैया ,
  कौना गांव की गोरी रे रसिया । आज . . .
  नन्दगांव के कुंअर कन्हैया ,
  बरसाने की गोरी रे रसिया । आज . . .
  अपनेअपने महल से निकरीं सखी सब
  कोऊ श्यामल कोऊ गोरी रे रसिया । आज . . .
  उड़त गुलाल लाल भये बादर ,
  मारत भरभर रोरी रे रसिया । आज . . .
  
  तन कौ तनक भरोसौ नइयाँ
  तन कौ तनक भरोसौ नइयाँ ,
  राखैं लाज गुसईयाँ ,
  उड़ उड़ पात गिरत धरनी मैं ,
  फिर नई लगत डरईयाँ
  जर बर देय भसम हो जै हैं ।
  फिरना चुनैं चिरइयाँ ,
  मानुस चाम काम न आवै ।
  पसु कीं बनत पनईयाँ ,
  ईसुर कोऊ हाँत ना दै ले
  जब हम पकरैं बइयाँ ।
  
  राजा दशरथ के चारो लाल दिन-दिन प्यारे लगे
  राजा दशरथ के चारों लाल दिनदिन प्यारे लगें
  अंगना में खेलें चारों भैया ,
  चलत घुटरुअन चाल , दिनदिन प्यारे लगे । राजा . . .
  खुशी भई है तीनऊ मैया ।
  दशरथ खुशी अपार , दिनदिन प्यारे लगे । राजा . . .
  गुरू की दीक्षा लेके उनने
  मारे निशाचर तमाम , दिन दिन प्यारे लगें । राजा . . .
  स्वयंबर भयो जनक नगर में
  ब्याहे चारोंभाई , दिनदिन प्यारे लगें । राजा . . .
  ब्याह के आये अवध नगर खों
  खुशी भये नर नारि , दिनदिन प्यारे लगें । राजा . . .
  
  तरइयाँ भींज चलीं
  नइँ आए , सजनि भरतार , तरइयाँ भींज चलीं ।
  गए सजबन के जुद्ध लरन खों ,
  अभय अजयगढ़ बिजय करन खों ,
  अभिमानिन के मान दरन खों ,
  बाँद कमर तरवार ; तरइयाँ भींज चलीं ।
  सजन हमाए समर जुझारू ,
  धरत कभउँ नइँ पावँ निछारू ,
  अरिअन पै जब होत उतारू ,
  करत बार पै बार ; तरइयाँ भींज चलीं ।
  बदरा उठतइ लखे धुँआँ के ,
  सुँनत रई घनघोर धमाके ,
  तरवारन के खनक खनाके ,
  वीरन की ललकार ; तरइयाँ भींज चलीं ।
  काऊ कौ नइँ गउत गहेसौ ,
  जइसों लगतइ अधिक अँदेसौ ,
  अबै तलक नइँ मिलो सँदेसौ ,
  जीत भई कै हार ; तरइयाँ भींज चलीं ।
  हेरतहेरत बाट पिया की ,
  मलिन भई जर जोत दिया की ,
  बढ़न लगी है जरन जिया की ,
  भए फीके सिंगार , तरइयाँ भींज चलीं ।
  तबइँ सुनाने विजय नगारे ,
  हुँदकत घुड़ला आए दुआरे ,
  ‘मित्र’ धना दए खोल किबारे ,
  सजा सुकंचन थार ; तरइयाँ भींज चलीं ।
  तुरतइँ राई नोंन उतारो ,
  हरख हरद कौ तिलक समारो ,
  गरें हार कमलन कौ डारो ,
  परछन लओ उतार , तरइयाँ भींज चलीं ।
  
  बसन्त कौ प्यार
  क्वाँरी मनबगिया कोयलिया कूक रई ,
  बिरछन नें कर लऔ सिंगार ,
  झूमे नए फूलन के हार ।
  दूर हरी खेतन में बगरी है भाँग ,
  गंध झरत केवरे सें झूम रई डाँग ,
  होंन लगे रागरंग आ गई बहार ,
  नदिया की निरमल भई धार ।
  अनहोंनी बात भई सोंने में बास ,
  धरती पै होंन लगो महुअन कौ रास ।
  नाँनीँ रसबुँदियन की बरसै फुआर ,
  रूपेसौ हो गऔ सिंसार ।
  पीपी कें बैर चली बहकी है चाल ,
  महँक उठीं मेंड़ें सब हो गईं बेहाल ।
  कलियाँ रस बगरा कें मस्ती रइँ ढार ,
  पाँखन में मुन्सारे पार ।
  सेंमर सज आऔ है टेसू के संग ,
  बौराये आम देख इनके सब रंग ।
  बनीठनी सकियँन सँग ठाँड़ी कचनार ,
  पीर करै हिय में तकरार ।
  सरसों में गोरी कौ कंचन भऔ आँग ,
  भरी नई बालन नें मोंतिन सें माँग ।
  सोभा लख आसमान धीरज ना धार
  बगरौ है धरती के थार
  राधा नें रूप सजौ सोरउ सिंगार ,
  कुंजन में नन्दन बन हो रऔ बलहार ।
  काए ना कान्हा फिर लेबें औतार ?
  धरती में इतनों है प्यार ।
  क्वाँरी मनबगिया में कोयलिया कू क रई ,
  बिरछन नें कर लऔ सिंगार ,
  झूमे नए फूलन के हार ।
  
  नैना ना मारौ लग जै हैं
  नैना ना मारौ लग जै हैं ।
  मरम पार हो जै हैं ।
  बख्तर जुलम कहा कर लै हैं ।
  ढाल फार कढ़ जै हैं ।
  नैनाँ मार चली ससुर खाँ ,
  डरे कलारत रै हैं ।
  ओखद मूर , एक ना लग है ।
  वैद गुनी का कै है ?
  कात ‘ईसुरी’ सुन लो प्यारी ,
  दरस दवाई दै हैं ?
  
  स्वारथ को व्यवहार जगत मे स्वारथ को व्यवहार
  स्वारथ को व्यवहार जगत में स्वारथ को व्यवहार
  बिन स्वारथ कोऊ बात न पूछे
  देखा खूब बिचार । जगत में . . .
  स्वारथ को व्यवहार
  पूत कमाके धन खों ,
  ल्यावे माता करे पियार । जगत में . . .
  पिता कहे यह पुत्र हमारो ,
  अक्लमंद हुशियार । जगत में . . .
  नारी सुन्दर भूषण मांगे ,
  करे पति से प्यार । जगत में . . .
  नहीं कोऊ संगी न कोऊ साथी
  मतलब के सब यार । जगत में . . .
  यह माया तुम छोड़ो प्यारे ,
  भजो जगत करतार । जगत में . . .
  
  कड़तन लागौ मूड़ दिरौंदा
  कड़तन लागौ मूड़ दिरौंदा ,
  कड़ीं न सिर खों ओंदा ।
  कारीगर ने बुरऔ बनाऔं ।
  धरौ न ऊँचों गोंदा ।
  लच गई , लफ गई , दूनर हो गई ,
  नेंनूँ कैंसो लोंदा
  ईसुर उनें उठा नई पाए ,
  हतो उतै सकरोंदा ।
  
  चाय पी पी के दूध घी की कर दई महगाई
  चाय पी पी के दूध घी की कर दई महंगाई ।
  बड़ी आफत जा आई ।
  बेंचे दूध घरे न खावें , लड़का वारे बूंद न पावें ।
  चाहे पाहुन लो आ जावें
  देवी देवता लो होम देशी घी के न पाई । । बड़ी . . .
  घर को बेंचे मोल को धरते , रिश्तेदारों से छल करते ,
  जे नई बदनामी से डरते ,
  डालडा से काम चले हाल का सुनाई । बड़ी . . .
  घी और दूध के रहते भूखे , जब तो बदन परे हैं सूखे ,
  भोजन करत रोज के रूखे
  स्वाद गोरस बिना भोजन को समझो न भाई । बड़ी . . .
  देशी घी खों हेरत फिरते , चालीस रुपया सेर बताते ,
  डालडा तो खूब पिलाते ,
  बेईमानी की खाते हैं खूब जे कमाई । बड़ी . . .
  जब से चलो चाय को पीना , जिनखों मिले न धड़के सीना
  आदत वालों का मुश्किल है जीना ,
  सुबह शाम उनको परवे न रहाई । बड़ी . . .
  अपना बने चाय के आदी , चालू स्पेशल को स्वादी ,
  कर दई गौरस की बरबादी ।
  बीच होटल में जहाँ देखो चाय है दिखाई । बड़ी . . .
  
  बखरी रैयत है भारे की
  बखरी रैयत है भारे की ,
  दई पिया प्यारे की ।
  कच्ची भीत उठी माटी की ,
  छाई फूस चारे की ।
  वे बन्देज बड़ी बे बाड़ा ,
  तई पै दस व्दारे की ।
  किबारकिवरियाँ एकऊ नइयाँ ,
  बिना कुची तारे की ।
  ‘ईसुर’ चाँय निवारों जिदना ,
  हमें कौंन बारे की ।
  
  ईसुरी की फाग-15
  जब से रजऊ ने पैरी अंगिया , मोय करो बैरगिया
  फिरतीं रातीं गलीखोरन में , तनक उगर गई जंगिया
  घूमत फिरत नसा के मारे , मानो पी लई भंगिया
  ईसुर भये बाग के भौंरा , रजऊ भईं फुलबगिया ।
  
  सीता चलीं मायकें
  एड़ीटेड़ी बाँसुरी ,
  बजाबेबारौ कौन ,
  सीता चलीं मायकें ,
  लौटाबेबारौ कौन ?
  आज आदमी निज स्वारथ में , ऐंन आँदरौ हो रओ ,
  मानुस होकैं मानवता खौं , काए कुजानें खो रओ ।
  असगुन हो रए रोज चौगुने ,
  बिगरत जा रओ सौंन ।
  कैबे सुनबे जान चिनारी , कोऊ काम नइँ आबैं ,
  थायँबताकै हमें ऊथली , लै गैरे खौं जाबैं ।
  दूध बिलइयाँ पिएँ मजे सें ,
  हमें मठा कौ धौंन ।
  चोरचोर मौसेरे भइया , पेरैं अपनी घानी ,
  अपुन मसकबैं माल मजे सैं , हमें पिआ दएँ पानी ।
  फोरा पारैं और जरे पै ,
  डारैं रोजऊँ नौंन ।
  चोरबजारी करैं प्रेम सैं , हरिसचन्द के लरका ,
  सज्जनता की नई सड़क पै , बड़ेबड़े भए भरका ।
  अपने काजै डैवड़ौ दूनौ ,
  और काउऐ पौंन ।
  नीतन्याय की बात करौ नइँ , भरौँ मच गओ भारी ,
  मौं पै मीठे बोल , बगल में दाबैं फिरैं कटारी ।
  तनक भले की बात चलै तौं ,
  होहो जाबैं मौन ।
  सत्य अहिंसा धरम नीति के , क्वाउत जौन पुजारी ,
  निकरत बेइ कुकरमी पापी , असली अत्याचारी ।
  बेइ प्रगत के महाखम्भ की ,
  पकरैं बैठे टौंन ।
  
  आज अगन बीच कन्हैया मचला ठाने
  आज अंगन बीच कन्हैया मचला ठाने ।
  हमें खेलने हेतु गगन को चंदा चाने । आज . . .
  भांतिभांति के नये खिलौने ,
  एकएक से नौनेनौने ,
  माने न छलिया एक ,
  हो गगन को चंदा चाने । आज . . .
  माता यशोदा गोद बिठाये ,
  भांति भांति के खेल खिलाए ,
  माने न नटखट एक हो ,
  गगन को चंदा चाने । आज . . .
  कांसे को एक थार मंगाओ ,
  थोड़ा जल उसमें भरवाओ ।
  दियो है चन्द्र दिखाय हो ,
  गगन को चंदा चाने । आज . . .
  
  देवी के दिवाले बड़ी भीर
  देवी के दिवालें बड़ी भीर ,
  चलो तो दर्शन करबे ।
  कौना लगा दई मैया बेला चमेली ,
  कौना ने लाल अनार । चलो . . .
  देवी लगा दई मैया बेला चमेली ,
  लंगुरे ने लाल अनार । चलो . . .
  कांहे के गोडूं भैया बेला चमेली ,
  काहे के लाल अनार । चलो . . .
  कुदरन गोडूं मैया बेला चमेली ,
  खुरपन लाल अनार । चलो तो
  काहे के सींचूं मैया बेला चमेली ,
  काहे से लाल अनार । चलो . . .
  दुधुअन सीचूं मैया बेला चमेली ,
  अमृत लाल अनार । चलो तो दर्शन करबे ।
  देवी के दिवाले बड़ी भीर , चलो तो दर्शन करबे ।
  
  आम अमलिया की नन्ही-नन्ही पतियाँ
  आम अमलिया की नन्हीनन्ही पतियाँ
  निबिया की शीतल छाँह
  वहि तरे बैइठीं ननद भौजाई
  चालैं लागि रावन की बात ।
  तुम्हरे देश भउजी रावन बनत है
  रावन उरेह दिखाव
  तो मैं एतना उरैहौं बारी ननदी
  जो घर करो न लबार
  भावार्थ
  आम और इमली की नन्हींनन्हीं पत्तियाँ हैं
  नीम की शीतल छाया है
  उसी के नीचे बैठी हैं ननद भौजाई
  तभी रावण की बात चलने लगी ।
  ' हे भावज , तुम्हारे देश में रावण बनता है
  रावण का चित्र खींचकर दिखाओ । '
  ' चित्र तो मैं अवश्य खींचकर दिखाऊँ , प्यारी ननद
  यदि घर में तुम इसकी चर्चा नहीं करो । '
  
  जशोदा के महलन बेग चलो री
  जशोदा के महलन बेग चलो री ।
  महल के अंदर बेग चलो री ।
  बंदनवारे बंदे अति सोहें
  लगी आम की धौरें । जशोदा . . .
  सोने के कलश धरे अति सोहें
  उनहू की ऊंची पौरें । जशोदा . . .
  अरे हाथ गुलेरी एड़िया महावर
  नाइन फिरी दौड़ीदौड़ी । जशोदा . . .
  कोई सखी गावे कोई बजावे
  कोई नाचें दै दै तारी । जशोदा . . .
  कोई सखी गोरी कोई कारी
  कोई सखी लड़कौरी । जशोदा . . .
  
  मागू मागू वरदान देवी के मदिर भीतर
  मांगूं मांगूं वरदान देवी के मंदिर भीतर ।
  मांगूं मैं लाल पीली चुड़ियां
  सेंदुर भरी मांग देवी के मंदिर भीतर ।
  मांगूं मैं लाल चुनरिया . . .
  गोटा जड़ी रे किनार
  मांगूं मैं पांव महावर मैं पांव महावर
  मेहंदी रंगे हाथ ।
  मांगूं मैं पांव में विछिया . . .
  भरा पूरा परिवार देवी के मंदिर भीतर । मांगूं . . .
  
  ईसुरी की फाग-3
  मोरी रजऊ से नौनों को है
  डगर चलत मन मोहै
  अंग अंग में कोल कोल कें ईसुर रंग भरौ है ।
  मन कौ हरन गाल कौ गुदना , तिल सौ तनक धरौ है ।
  ईसुर कात उठन जोबन की , विरहा जोर करौ है ।
  भावार्थ
  मेरी रजऊ से सुन्दर कौन है ? रास्ते चलते मन मोह लेती है । ईश्वर ने उसके अंग अंग को तराश कर रंग भरा है ।
  उसके गाल का गुदना छोटे तिलसा लगता है । देखो , ईसुर उभरते यौवन को विरह कैसे सता रहा है ?
  
  ईसुरी की फाग-4
  उनकी होय न हमसों यारी
  उनसों होय हमारी
  मन आनन्द गईं मन्दिर में , शिव की मूरत ढारी
  परसत चरन मनक मुन्दरी में , मुख की दिसा निहारी
  गिरजापति वरदान दीजिए , जौ मैं मनें बिचारी
  ईसुर सोचें श्री कृष्ण खों , श्री बृखमान दुलारी
  भावार्थ
  वे हमसे प्रेम करें या न करें , हम उनसे प्रेम करते हैं । वे मन्दिर में गईं , शिव जी पर जल चढ़ाया , पर अपनी अंगूठी के
  नग में जब मुखदशा निहारी तो अपने चेहरे की जगह उदासनिराश ईसुरी ही दिखाई दिए । मन्दिर में एक ब्राह्मण को
  जाने से कौन रोक सकता है ? वृषमान नन्दिनी की तरह उसने वरदान मांगा कि हे गिरिजापति मेरी मनोकामना पूरी
  करो ।
  
  जो बदनवारो कहा लये जाती
  जो बंदनवारो कहां लये जातीं ,
  किते लये जाती हैं । जो . . .
  नगर अयोध्या में सुत भये सजनी ,
  राजा महीपत के नाती , उतईं जातीं
  राजा दशरथ के पुत्र भये हैं
  रघुकुल वंश उजार दई बाती , उतईं लये जातीं
  रानी कौशिल्या की कूख जुड़ानी
  राजा दशरथ की छाती , उतई लये जातीं
  सब सखियन खों दान दये हैं
  फूली नाहिं समाती । उतईं . . .
  
  आ जैहो बड़े भोर दही लै के (कार्तिक स्नान का गीत)
  आ जैहो बड़े भोर दही लै के , आ जैहो बड़े भोर । । टेक । ।
  नें मानो कुड़री धर राखो , मुतियन लागी कोर ।
  नें मानो मटकी धर राखो , सबरे बिरज कौ मोल ।
  नें मानो चुनरी धर राखो , लिख है पपीहरा मोर ।
  नें मानो गहने धर राखो , बाजूबंद हमेल ।
  चंद्रसखी भज बालकृष्ण छब , छलिया जुगलकिशोर ।
  
  माई तुम्हरे श्याम कौन गुण कारे
  माई तुम्हरे श्याम कौन गुण कारे ,
  कौन गुण कारे । माई तुम्हरे श्याम . . .
  गोरे नन्द बाबा , सो गोरी यशोदा
  सो गोरे ही हैं , बलराम तुम्हारे ,
  बलराम तुम्हारे । माई तुम्हरे श्याम . . .
  कारे जिन कहो ग्वालन
  कारे ही हैं जग के उजियारे ,
  मोरी आँख के तारे । माई तुम्हरे श्याम . . .
  खेलत गेंद गिरी जमुना में
  सो नागनाथ जैसे हो गये कारे ,
  एही गुन कारे । माई तुम्हरे श्याम . . .
  
  आज वृन्दावन रहस रच्यो है
  आज वृन्दावन रहस रच्यो है ,
  मैं भी देखन जाऊँगी ।
  सोलह शृंगार करूँ मोरी सजनी
  मुतियन माँग भराऊँगी । आज वृन्दावन . . . ।
  ओढ़के मैं तो पचरंग चूनर
  श्याम को खूब रिझाऊँगी । आज वृन्दावन . . . ।
  मोहन दान दही मांगे
  कंस को जोर दिखाऊँगी । आज वृन्दावन . . . ।
  ऐसो रहस देख मेरी सजनी
  प्रेम मगन हो जाऊँगी । आज वृन्दावन . . . ।
  
  दृगन मन बस गये री मोरे गुइया
  दृगन मन बस गये , री मोरे गुइयां
  कै मोरी गुइयां , दशरथ राज दुलारे
  गैल इत कड़ गये , री मोरी गुइयां । दृगन मन . . .
  कै मोरी गुइयां , हांथ सुमन के दौना ,
  लतन बिच छिप रहे , री मोरी गुइयां । । दृगन मन . . .
  कै मोरी गुइयां तक तिरछी सैनन
  विहंस कछु कह गये , री मोरी गुइयां । ।
  कै मोरी गुइयां कंचन प्राण पियारे ,
  चोर चित लै गये , री मोरी गुइयां । दृगन मन . . .
  
  बाबा जू भर आयँ
  बिटऊ खौं बाबा जू भर आयँ ,
  कुजानें कित्ते ढौंग दिखायँ
  लगाकै चौंतइया पै होम ,
  बिनैं सी करैं पकर कैं कान ,
  फुरोरू लैकें दो इक दार ,
  उचट कैं गिरबैं उल्टे ज्वान ।
  मुलक्कीं हाँकें देतइ जायँ ,
  बिटऊ खौं बाबा जू भर आयँ ।
  रगड़ कैं सूदी टिहुनी मार ,
  चिचाबै चाय कितेकउ खून ,
  उचल गई करयाई की खाल ,
  रगड़ कैं दई जिओरा की दून ।
  कोउकोउ गोड़े हाँत कपायँ ,
  बिटऊ खौं बाबा जू भर आयँ ।
  खुरन कै ई धरती खौं खूँद ,
  बमकबैं बँदरा से हरदार ,
  पकर कैं लाल लुअरसी साँग ,
  कबउँ कओ दै देबैं ललकार ।
  उतै बे हाँपत रए मौं बायँ ,
  बिटऊ खौं बाबा जू भर आयँ ।
  उठाकैं मैंकी मायँ भबूत ,
  गुटइया बाबा की जै बाल ,
  लगो जब तनक घोल्लाँ खम्भ ,
  सुनैं बे सबकी बातें खोल ।
  तमाखू धरकैं पण्डा प्यायँ ,
  बिटऊ खौं बाबा जू भर आयँ ।
  लगी फिर बिन्त्वारी खौं भीर ,
  कबैं कोऊ मोंड़ै चड़ो बुखार ,
  पिरा रओ कोउ कबै के पेट ,
  कबै कोउ गइया भइ बेजार ।
  उतै कोऊ खतियाँखाज झरायँ
  बिटऊ खौं बाबा जू भर आयँ ।
  भुमनियाँ कै रओ कै महाराज ,
  अबै नौं पानी नइँ बरसाव ,
  नाज कौ बढ़ रओ दनौ भाव ।
  बतादो का हम औरें खायँ ?
  बिटऊ खौं बाबा जू भर आयँ ।
  उतै हुन मैंक मुठी भर राख ,
  ”चलो जा हवा न अब उड़ जैय ,
  करौ अब दूधकरूला ऐंन ,
  बता दो फलिया कबनौ दैय ।
  समइया आबै नौनों नायँ , “
  बिटऊ खौं बाबा जू भर आयँ ।
  ”पुजाकैं पैलाँ खेरबहेर ,
  कुवाँरी जुबवा दिइयौ पाँच ,
  मजे सैं खेलौकूदौ खाव ,
  समज लो आय न एकऊ आँच । “
  भजनया भजन कैऊ ठऊ गायँ ,
  बिटऊ खौं बाबा जू भर आयँ ।
  धरीं तीं पचवन्नीं अठवाइँ ,
  मगाकैं धर लओ पानी लाल ,
  जरा रए तेल और लोबान ,
  फुलै रए बैठेबैठे गाल ।
  तकौ जा उल्टी हो रइ दायँ ।
  बिटऊ खौं बाबा जू भर आयँ ।
  उठे फिर गेरफेर सैं हात ,
  खुरोरू बटीं नारियल फोर ,
  तमासौ तको न हमसैं जाय ,
  ‘हमैं दो’ हो रओ गेरऊँ सोर ।
  इनैं ना और कछू की भायँ ,
  बिटऊ खौं बाबा जू भर आयँ ।
  
  ईसुरी की फाग-16
  ऐसी पिचकारी की घालन , कहाँ सीख लई लालन
  कपड़ा भींज गये बड़बड़ के , जड़े हते जर तारन
  अपुन फिरत भींजे सो भींजे , भिंजै जात ब्रजबालन
  तिन्नी तरें छुअत छाती हो , लगत पीक गइ गालन
  ईसुर अज मदन मोहन नें , कर डारी बेहालन ।
  
  हंसा फिरैं बिपत के मारे
  हंसा फिरैं बिपत के मारे
  अपने देस बिनारे ।
  अब का बेठें ताल तलईयाँ ?
  छोड़े समुद्र किनारे ।
  चुन चुन मोती उगले उननें
  ककरा चुनत बिचारे ।
  ईसुर कात कुटुम अपने सें ,
  मिलवी कौन दिनारे ?
  
  गारी गावे जनकपुर की नारिया
  गारी गावें जनकपुर की नारियां ,
  दूल्हा श्री रामजी बने
  जनक पहुंचे है जाय , विनती कीन्ही समुझाय
  कुंअर दीजे पठाय ,
  हां हो गई कलेऊ की तैयारियां । दूल्हा . . .
  करके सुन्दर वे शृंगार , आये अपने हैं ससुरार
  लिये आरती सबईं उतार
  रानी लाई हैं पूजा की थालियां । दूल्हा . . .
  दिये उनको आदर सम्मान , लिये वे हैं सबके जजमान
  सबने उनसे की पहिचान
  कहो कैसे तुम्हारी महारानियाँ । दूल्हा . . .
  आई सोने की थार , परसो व्यंजन बहुत प्रकार
  भोजन करते चारों कुमार
  सासो परसती है पूड़ीकचौड़ियां । दूल्हा . . .
  
  हमखों बिसरत नई बिसारी
  हमखों बिसरत नई बिसारी ,
  हेरन हँसन तुमारी ।
  जुबन बिसाल चाल मतवारी ,
  पतरी कमर इकारी ।
  भांेय कमान बान से तानैं ,
  नजर तरीछी मारी ।
  ‘ईसुर’ कात हमारे कोदै
  तनक हेरलो प्यारी ।
  
  हो जाओ हो जाओ दयाल महामाई अबकी बेर
  हो जाओ हो जाओ दयाल महामाई अबकी बेर
  सोरह गऊ के मैया गोबर मंगाये मोरी माता
  तो रुचरुच भुवन लिपाये मोरी माता
  तो मुतियन चौक पुराये मोरी माता
  तो चंदन के पलना डराये मोरी माता ।
  अबकी बेर
  चंदन पटरी डराओ मोरी माता
  चौमुख दिया जलाओ मोरी माता
  अबकी बेर
  अपने ललन खों कंठ लगायें मोरी माता
  अबकी बेर
  
  मनियाँ
  प्राची नवल दुलइया के नइँ खुले अधर अरुनारे ,
  चमक रए नभ , रजनिभुजाई के नैना रतनारे ।
  पै चंदा मामा के मौं पै छाई कछु पियराई ,
  भृगू तरइया कछुँ ऊँचे सैं उतर धरा नियराई ।
  अँधयारी के आँचर भीतर दुकौ हतौ उजियारौ ,
  जीतै अब नौ बखरी में नइँ दिखा परौ भुन्सारौ ,
  पै कछुकछु जोतीसरूप की जोती मलिन भई सी ,
  जी सैं मनियाँ मन में भुन्सारे की जान गई ती ।
  उठी समार भार जोबन कौ उठतन लइ अँगड़ाई ,
  आलस जीतन खौं साहस नैं मनों कमान चढ़ाई ।
  अल्हड़पन के भाव अगअंगन में उमग रए ते ,
  किरतिमता खौं दैन चिनौती मानो सजग भए ते ।
  बिन कलंक मौं पै रिखिच रई ती रेखा संजमता की ,
  जी सैं चन्दा हार मान गऔ रातें उज्जलता की ।
  सावक कलभकुंभ से दोऊ उकस उरोज रए ते ,
  काम मावती के अंकुसभय नइँ भयभीत भए ते ।
  कसकै जूरौ , मार कछौटा , टइया दै कैं डेरौ ,
  चल दई मनियां गइया दोबे , नइँ काऊ खौं टेरौ ।
  बच्छा मेल लगाकैं लौना दो लइ कारी गइया ,
  लगी फटन पोरी पौ , होउन लागी बिदा जुनइया ।
  तौ नौं बँदी भई उसरा की डिड़की भैंस लखैरी ,
  ढील पड़ेरू दोऊ हाँतन काड़ौ दूद पसेरी ।
  अब बखरी में भऔ उजयारौ , आ गई बड़ी भुजाई ,
  तीके संग मठा भमाउन की सब तार लगाई ।
  मठा भमत में भौजाई की बजन लगी करधौनी ,
  हँसी मनइँ मन मनियाँ सुन कै मन्दमन्द धुन नौनी ।
  लख मुसकाबौ भौजाई नें ढीली करी मथानी ,
  नैनूँ काड़ लगा दओ गलुअन , मनियाँ मनैं लजानी ।
  तौ नौ रोओ भतीजौ , दौरी तुरत ताय मौंगाबे ,
  उठा ल्याइ तीखौं नैनूँ के संगै खाँड़ खुआबे ।
  देख उरइयाँ , उठा परए खौं बैलन पै धर ज्वाँरी ,
  चल दइ मनियाँ बड़े खेत की भरवे क्यारीक्यारी ,
  साँची सरल भाव की मूरत सबइ गनन में नौनी ,
  उन नौनी धनसी नइँ जो घर करै न राँटापौनी ।
  माउठ के मुतियन के संगै खेतन में जा खेली ,
  जाक तन नै सरदीगरमी की बिपता है झेली ।
  ऐसीं बिटियाँ करती नइयाँ घर में न्यारकन्यारौ ,
  ‘मित्र’ कऊँ रएँ , करती रउतीं दोउ कुल में उजायारौ । ।
  
  उरइँयाँ
  साँकर बजी दुआरें देखौ टेरन लगीं उरइँयाँ ;
  गई अँदेरी रैन सगुनसीं बोलन लगीं चिरइँयाँ ।
  कुकरा की सुन बाँग उल्लुअन की धकधक भई छाती ,
  अँखियाँ हो गई चार चकई कीं पिया संग इठलाती ।
  धुँधरी हो गई जोत दिया में तेल बचौ न बाती ;
  गलियारिन में गूँज रई अब साँईं की परभाती ।
  छिन में चोर सरीखीं दुक गई अनगिन सरग तरइँयाँ ।
  गई अँदेरी रैन सगुनसीं बोलन लगीं चिरइँयाँ ।
  घर के जेठे जगे , पौंर में खाँसें और खकारें ;
  ओझा बब्बा महामाई के पौवे सपर दुआरें ।
  पीपर तरें मनौती करकें बाई सिव खों ढारें ;
  चरनन ध्याँन लगा हियरा में आसचन्दन गारें ।
  मन्दिर के घंटा घाराने , कड़ीं बगर सें गइँयाँ ;
  गई अँदेरी रैन सगुनसीं बोलन लगीं चिरइँयाँ ।
  हँसी पुरैन तला के बीचाँ , रै पानी सें न्यारी ,
  महकन लगी मदरसाक्यारी कौंरे फूलनवारी ।
  कीनें सोंनबारिया लैकें बखरी झार समारी ?
  राईसी नच उठी किरन जाँ सतरंगी फगवारी ।
  रामराम की रटन लगा रई पिंजरा भीतर टुइँयाँ ।
  गई अँदेरी रैन सगुनसीं बोलन लगीं चिरइँयाँ ।
  डार उरैंन सगुन सें पूरे सुबरन चौक सलोंने ;
  स्यानी बिटिया की ओली फिर भरी काऊ नें नोंने ।
  बखरी हो गई अमर सुहागिन हरसे चारउ कोंने ,
  हालफूल में सबई तराँ के रागरंग अब होंनें ।
  उठ डारें बल्दाऊ नोंनें खेतन सगुन हरइँयाँ ;
  गई अँदेरी रैन सगुनसीं बोलन लगीं चिरइँयाँ ।
  
  नैना परदेसी सें लरकें
  नैना परदेसी सें लरकें ।
  भऐ बरवाद बिगर कैं ।
  नैनाँ मोरे सूरसिपाही ।
  कवऊं न हारे लरकें ।
  जे नैना बारे सें पाले ,
  काजर रेखैं भरकें ।
  ईसुर भींज गई नइ सारी ,
  खोवन अँसुआ ढरकें ।
  
  लूटन चलो श्याम की अमरैया
  लूटन चलो श्याम की अमरैयां ।
  कहना कन्हैया प्यारे जन्म लियो हैं
  हां कहना बाजे बधैयां लूटन . . .
  मथुरा कन्हैया प्यारे जन्म लिवो हैं
  गोकुल बाजे बधैयां । लूटन . . .
  कहां तो बाजे ढोलक मंजीरा
  कहां बाजे शहनैयां । लूटन . . .
  मथुरा बाजे ढोलक मंजीरा
  गोकुल बाजे शहनैयां । लूटन . . .
  
  सबसें बौलौ रस की बानी
  सबसें बौलौ रस की बानी ,
  कौन बड़ी जिन्दगानी ,
  येई बानी गजरा पेरावैं
  येई उतारै पानी ।
  येई नरक की खानी
  येई बानी बेकुन्ठ दिखावै ।
  ईसुर चले बैकुन्ठ घाम खाँ ,
  करके नाम निसानी ॥
  
  तुमने नाम कमायो पवन सुत
  तुमने नाम कमायो पवन सुत ,
  तुमने नाम कमायो
  होतऊं से सूरज खों लीलो ,
  जग कीन्हों अंधियारो ।
  पवन सुत तुमने नाम कमायो । ।
  देवन जाय करी जब बिनती
  देवन कष्ट निवारो ।
  पवन सुत तुमने नाम कमायो । ।
  सात समुन्दर तुमने नाके
  काहे खो सेतु बंधायो ।
  पवन सुत तुमने नाम कमायो । ।
  लंका बात तनिक सी कहिए
  रामचन्द्र भटकायो ।
  पवन सुत तुमने नाम कमायो । ।
  तुलसीदास आस रघुबर की
  हरि चरनन चित लायो ।
  पवन सुत तुमने नाम कमायो । ।
  
  हरे रामा लागे सावन के महीना
  हरे रामा लागे सावन के महीना
  के झूला डारो रे हारी ।
  रिमझिम रिमझिम बरसत मेघा रामा ,
  भीज गई सब देह कि
  भीजी मोरी साड़ी रे हारी । हरे . . .
  रेशम डोर चन्दन के पलना रामा ,
  झूलें राधा कृष्ण कदम की डारी रे हारी । हरे . . .
  दादुर मोर पपीहा बोले रामा ,
  घाटघाट मोहन की मुरलिया बाजे , प्यारी रे हारी । हरे . . .
  हरे रामा लागे सावन के महीना . . .
  
  ईसुरी की फाग-21
  रोजई मुस्का कें कड़ जातीं
  हमसै कछू न कातीं
  जा ना जान परत है दिल की
  काये खों सरमातीं
  जब कब मिलैं गैल खोरन में
  कछू कान सौ चातीं
  ना जानै काहे कौ हिरदो
  कपटन सोउ दिखातीं
  ईसुर कबै कौन दिन हू है
  जबै लगाबै छाती ।
  भावार्थ
  ईसुरी अपनी प्रेयसी से संवाद न होने पर कहते हैं — तुम रोज मुस्कुरा कर निकल जाती हो और मुझसे कुछ कहती नहीं हो । पता ही नहीं लगता तुम्हारे दिल में क्या है , क्यों शर्माती हो ? जब कभी गलीकूचों में मिलती हो तो लगता है कि कुछ कहना चाहती हो । न जाने तुम्हारा ह्रदय किसका बना है , मुझे तो लगता है तुम कपटी भी हो ।
  ईसुरी कहते हैं — वह दिन कब आएगा जब मैं तुम्हें अपने ह्रदय से लगाऊँगा . . . ?
  
  पार्वती के पुत्र गजानन पलना झूल रहे
  पार्वती के पुत्र गजानन पलना झूल रहे ।
  कौन महीना तेरो जनम भयो हैं ,
  कौने नाम धरायो । गजानन . . .
  पार्वती के पुत्र गजानन पलना झूले रहे ।
  भर भादों में जनम भयो गणपति नाम धराओ ।
  गजानन . . .
  को जो झूले को जो झुलावें
  को जो बलैया लेय । गजानन . . .
  गणपति झूले गौरा झुलावें
  शम्भु बलैयां लेय । गजानन . . .
  पार्वती के पुत्र गजानन पलना झूल रहे ।
  
  हमना तुम खाँ बदी विचारैं
  हमना तुम खाँ बदी विचारैं ।
  बचन अगारूँ हारैं ।
  सिम्भू कऔ कइलास बरफ सौ ।
  सिर पै गंगा धारें ।
  बाहर कड़े फेर नई मुरकत
  ज्यों गज दन्त निकारैं ।
  वाँहन गही सो छूटत नईयाँ
  हाड़ल कैसी डारें ।
  सत सैं ईसुर हरत सुनी ना ,
  सती सहत है मारैं ।
  
  गौरीबाई
  मिठउवा है ई कुआ कौ नीर ,
  छाँयरी पीपर कौ गंभीर ,
  मिटा ले तनिक घाम की पीर , ओ पानी पीले गैलारे ,
  तनिक बैठ के तुम सुस्ता लेव , जानै फिर जा रे ।
  क्वाँर कौ घामौ हे ,
  औ सूरज सामौ है । ।
  को ठाकुर तुम आए कितै सें , और तुम्हें काँ जानें ,
  मोखाँ ऐसौ लगत , होव तुम जैसें जानैंमानैं ,
  पसीना बैठौ बिलमा लेव ,
  और दोदो बातें कर लेव ,
  न आँगें पानी मिलै पसेव , हौ प्यासे मजलन के मारे ।
  और हम का करिए सत्कार ,
  गाँव के मूरख अपढ़ गँवार ,
  गड़ई भर जल हाजिर ,
  करै तुम खाँ सादर । ।
  हम तौ हैं ग्वालन की बेटी , हारपहारन रइए
  गइयनबछलन सें बाबू जी , मन की बातें कर लइए ,
  हमारे गुइयाँ छ्योलसगौन
  करै बातैं हम बे रएँ मौन ,
  दुक्ख मन कौ जानत है कौन , रहैं मन ऐसइँ समझा रे ।
  आज जानें का मन में आई , और तुमसें इतनी बतयाई । ।
  लाज सब टोरी है ,
  करी मुँहजोरी है । ।
  माँजी गड़ई निकारो गगरा जब बा पानी ल्याई ,
  मैंने पूछौ ‘नाव तुम्हारौ’ , बोली ‘गौरीबाई’ ,
  न देखे ऐसे निछल सनेह
  जा मैंने जब सें धरी है देह ,
  उमड़ आए आँखन मैं मेह , तौ टेढ़ौ मुँह करकै टारे ।
  बोली ‘तुमसौ लम्बौ ज्वान , हतो भइया मोरौ मलखान ।
  पुलिस नें माड़ारो ;
  दुखी घर कर डारो । । ’
  फिर मैं बोलो , ‘बिन्ना तौरौ ब्याव भओ कै नइयाँ ? ’
  झुक गए नैन , तनिक मुसक्यानी , फिर भर दई तरइयाँ ,
  तुरत मैं बोलो‘गौरीबाई ,
  आज सें मैं हौं तोरौ भाई’
  नेह की नदियासी भर आई , खुसी सैं नैना कजरारे ।
  चूम लए मैंने ऊकैं पाँव , बताओ अपनौ नाँव औ गाँव ,
  और बा लिपट्याई ,
  फिर बोली हरखाई । ।
  ‘मोरी उमर तुमैं लग जाबै , भाभी रहै सुहागन ,
  दूधनपूतन फलौ , खेलबैं चन्दासूरज आँगन ,
  लौट आई मोरे घर दोज
  मनाहौं मैं अब सावन रोज ,
  मोरी जनमजनम की खोज , करो तुम पूरी भइया रे ।
  रहत तो औरन के मन भार , बिना सारे की है ससुरार । ।
  दुक्ख सब मिट गए हैं ,
  कैं भइया मिल गए हैं । । ’
  
  मैया के भुवन अरे हा अखण्डी ज्योति जरे
  मैंया के भुवन अरे हां , अखण्डी ज्योति जरे ।
  काहे के दीया काहे के बाती काहे के कलश धरे
  अखण्डी ज्योति जरे । मैंया . . .
  सोने की दीया कपूर की बाती , सोने के कलश धरे
  अखण्डी ज्योति जरे । मैंया . . .
  कौना मंदिर में जोत जरावे , कौना कलश धरे
  अखण्डी ज्योति जरे । मैंया . . .
  सीता सुहागन जोत जरावें , राम जी कलश धरे
  अखण्डी ज्योति जरे । मैंया . . .
  सब वेदन मे तोरो जस गावे
  अखण्डी ज्योति जरे । मैंया . . .
  
  जेमन बैठे जनक जू के द्वारे
  जेमन बैठे जनक जू के द्वारे ,
  दशरथ ले कें बरात मोरे लाल
  चांदी के पाटा बैठन के लाने ,
  अंगना में आसन लगाये मोरे लाल ।
  सोने की झाड़ी गंगाजल पानी ,
  पीवें के लाने भराये मोरे लाल
  पतरी और दोनों में सोने की सींकें
  राजा जनक लगाये मोरे लाल
  रुचरुच कर भोजन परोसे जनक जी ,
  हँसहँस करें जेवनार मोरे लाल ।
  छतों अटारी महलों में अपने
  सीता की सखियों की भीड़ मोरे लाल ।
  सारी और सरहज गारी गावें ,
  महलन बीच उछाह मोरे लाल । जेमन . . .
  
  मद अब देत करेजे जारें
  मद अब देत करेजे जारें
  आई बसन्त बहारें ।
  सीतल पवन लगत है ऐसी ,
  मानो अगन की झारें ।
  बोलकोकिला लगें तीर से
  लेवें प्राण निकारे ।
  आमनमौर झोंर के ऊपर
  भोंर करत गुन्जारे ।
  ईसुर पाती देव पीतम खाँ
  घर खों बेग पधारें ।
  
  ओ रघुबर न कोउ विपत्ति के साथी
  ओ रघुबर न कोउ विपत्ति के साथी
  एक विपत्ति राजा दशरथ पड़ गई
  राम लखन वनवासी ओ रघुबर . . .
  दूसरी विपत्ति श्री राम पे पड़ गई
  वनवन फिरत उदासी । रघुबर . . .
  तीसरी विपत्ति रावण पे पड़ गई
  लंका जली दिन राती । रघुबर . . .
  चौथी विपत्ति रावण पे पड़ गई
  थाहि लगी जन घाती । रघुबर . . .
  
  इक दिन जा बैठी सो डार के पटा
  इक दिन जा बैठी सो डार के पटा
  ईने बना दये , बिना नोन के भटा
  तनक चीखो तो
  मतारी मोरी , बोलो तो , कैसी जा ढूंड़ी दुलईया
  एक दिन जा बैठी सो ले रई पुआर
  और खीर मे लगा दओ हींग को बघार
  तनक सूँघो तो
  मतारी मोरी , बोलो तो , कैसी जा ढूंड़ी दुलईया
  इक दिन जा बैठी सो कर रई सिंगार
  और ओंठ मे लगा लओ ईने पाँव को महार
  तनक देखो तो
  मतारी मोरी , बोलो तो , कैसी जा ढूंड़ी दुलईया
  
  गुदना हरें गोद गुदनारी
  गुदना हरें गोद गुदनारी ।
  कसकत बाँय हमारी ।
  हातन में लिख गुर गोविन्दा ,
  हिरदें कुँज बिहारी
  गालन में लिख छब मोहन की ।
  फूलन फूल हजारी ।
  माथैं लिख दे गोबर धन की ,
  मूरत , प्रान प्यारी ।
  ईसुर चीन लये राधा ने ,
  ठाँडे हसत बिहारी ॥
  
  मस्त मतवारे दानवारे गज तीन कोट
  मस्त मतवारे दानवारे गज तीन कोट ,
  चार कोट चर्ष चारू चन्दल विधान है ।
  साँढिया सवारन पाँच कोट लों संवार को ,
  आठ कोटजान सान माल के समान है ।
  ईसुर चतुरंग चमूँ कोट साठ देखी मैं ,
  साहब की साहबी सरस बेवखान है ।
  एतो बरात जात साथ लिये अवधनाथ ,
  आकत दैं डंका , चोब धूमत निसान हैं ।
  
  ईसुरी की फाग-20
  पग में लगत महाउर भारी
  अत कोमल है प्यारी
  आद रती कौ लांगा पैरें
  तिल की ओढ़ें सारी
  खस खस की इक अंगिया तन में
  आदी कोर किनारी
  रती रती के बीच ' ईसुरी '
  एक नायिका ढारी ।
  भावार्थ
  ईसुरी ने रजऊ के सुकुमारपन के वर्णन में अतिशयोक्ति अलंकार का अनूठा प्रयोग किया है । देखिए — ईसुरी कहते हैं कि प्रिया अति कोमल और सुकुमार है । महावर लगने से पैर नहीं उठते । उसके लंहगे का वजन आधी रत्ती भर है और जो साड़ी ओढ़ी है उसका वजन तिल के बराबर है । उसने जो चोली पहनी है वो खसखस यानि पोस्त के दाने की है जिसकी किनारी भी आधी है यानि बेहद बारीक है । इस तरह नायिका का रूप रत्तीरत्ती से ही ढला है ।
  
  हमखो तो चिन्ता हो रही
  हमखों तो चिन्ता हो रही ,
  पिया कैसे मनाऊं सबको ।
  सासो हमारे घर आयेंगी पिया ,
  चरूआ चढ़ाई नेग मांगेंगी पिया ।
  कैसे मनाऊं उनको । हमखों . . .
  काहे की चिन्ता तुम करो धना ,
  चरूआ चढ़ाई नेग मांगेंगी धना ।
  अपने नैहर के कंगना ,
  तुम देना पहिनाय उनको । हमखों . . .
  जिठानी हमारे घर आयेंगी , भला
  लड्डू बंधाई नेग मांगेंगी
  अपने नैहर के झुमका जिठनी ,
  रानी को देना पहिनाय । हमखों . . .
  ननदी हमारे घर आयेंगी ,
  भला छठिया धराई नेग मांगेंगी
  अपने नैहर के कंगना ,
  ननदी रानी को देना पहिनाय । हमखों . . .
  देवर हमारे घर आयेंगे धना ,
  बंशी बजाई नेंग मांगेगे धना ।
  तुम देना मनाय उनको । हमखों . . .
  
  चौपर है राजन के लानैं
  चौपर है राजन के लानैं
  जिनै जगीरी खानैं ।
  बड़े भोर सें बिछो गलीचा
  ठान ओई की ठानैं ।
  निस दिन तार लगी चौपर की ,
  मरे जात भैरानें ।
  कात ईसुरी जुरकै बैठत
  लबरा केऊ सयाने ।
  
  बुन्देली भूम
  धन्न है जा बुन्देली भूम , इतै की माटी खौं लएँ चूम ,
  इतै के कनकन में भगवान , इतै के फूले फिरैं किसान ।
  हरीरे खेतन में , खुसी भई चेतन में ।
  ई धरनी पै आकैं मिटबै , सबइ काउ की पीरा ,
  भारत भर में जाहर भइया , ई धरनी के हीरा ।
  जगत में जाहर बीर अनेक , अमर भई बुन्देलन की टेक ,
  दया नित करबैं जुगल किसोर , चलै नई कभऊँ काउ कौ जोर ।
  सुहानी धरनी है , नाजधन भरनी है ।
  पन्ना उर खजुराहो के जे मन्दिर बने सुहाने ।
  सिल्पकला देबी के दरसन , मिलैं कितऊँ नइँ , छाने ;
  धन्न हैं चित्रकार के हाँत , कि जिनके चित्र करत रएँ बात ,
  निरख कैं कलाधरम के क्षेत्र , सुफल हो जाबैं सबके नेत्र ।
  ओरछा विदिसा के , चलत जा रए साके ।
  लक्ष्मीबाई छत्रसाल की हो गई अमर कहानी ।
  अबैअबै नौ हरीभरी हैं , उनकीं जे रजधानी ;
  परी जाँ ऊ घुरवन की टाप , सत्रु कौ कर दओ अड्डा साप ,
  देखकैं बीरन की तरवार , भगे सब हथियारन खौं डार ।
  जुद्ध के खेतन में , हुकारैं देतन में ।
  चम्बल केन धसान बेतवा , कइअक नदियाँ बै रईं ।
  अपनी ऊ कलकल की धुन में , जैजै , जैजै कै रई ;
  नदी जे जामनेर सजनाम , कछारैं जिनकी हैं सुखधाम ।
  सबई के संगम तीरथ भूम , धरम की राही धरा पै धूम ;
  नर्मदा मइया के , बिन्ध्य की गइया के ।
  बनदेवी कौ रूप सजाबैं , सेजौ सलई सगौंना ।
  जैसें कौंनउँ नइ दुलहिन कौ , हो कैं आ गओ गौंना ;
  कितऊँ हैं हरे भरे मैदान , कितऊँ परबत हैं कऊँ सुनसान ।
  सुरीले पंछी , नौने रूख , मिटाबैं सब तनमन की भूख ।
  सुहानी छाया में , प्रकृति की माया में ।
  
  कान्हा गगरिया मत फोड़ो
  कान्हा गगरिया मत फोड़ो
  बन की बीच डगरिया में । . . .
  जो कान्हा तुम्ळें भूख लगेगी . . .
  भूख लगेगी कान्हा भूख लगेगी . . .
  माखन रखिहो बगलिया में । . . .
  जो कान्हा तुम्हें प्यास लगेगी । . . .
  प्यास लगी कान्हा प्यास लगेगी । . . .
  झाड़ी रखिहो बगलिया में । कान्हा । . . .
  जो कान्हा तुम्हें तलब लगेगी । . . .
  तलब लगेगी कान्हा , तलब लगेगी । . . .
  बीड़ा रखिहो बगलिया में । कान्हा । . . .
  
  श्याम लखत छबि बाकी राधिका जी की
  श्याम लखत छबि , बांकी राधिका जी की
  चटक चुनरी घेर घांघरा ,
  अंगिया की छबि बांकी , राधिका जी की । श्याम . . .
  कर कपोल नैना रतनारे ,
  चितवन की छबि बांकी , राधिकाजी की । श्याम . . .
  कानन कुण्डल माथे बेंदी ,
  बैसर की छबि बांकी , राधिकाजी की । श्याम . . .
  चूड़ी लाल जड़ाउ कंगना ,
  बाजू की छबि बांकी , राधिकाजी की । श्याम . . .
  पांव पैजनियां कमर करधनियां ,
  बिछुआ की छबि बांकी , राधिकाजी की ।
  
  बुन्देलखण्ड के किसान
  हम किसान बुन्देलखण्ड के हमें भूम या प्यारी है ,
  ई धरती पै जलमजुगन सें हमनें काया गारी है ।
  जब औरन नें गंगाजल सें अपनी बगियाँ सींचीं जू ,
  तब पाठिन की जर सें हमनें स्रम की झिरें उलीचीं , जू ;
  निज की बिपदा तनक न सेंटी , हमें पिरानी परपीरा ,
  अपने दौरें मुरम बिछाई , बाँट दए बाहर हीरा ;
  मुरकाडुभरी भोग लगाकै , परसी सदा सुहारी है ।
  जब तुम ऊँघत बैठेबैठे , खस की टटियन में प्यारे ,
  तब हम भेंटत लपटघाम खें , दौरदौर कै उघरारे ;
  साखन सें चल रही तपस्या , तपा तपत हो गए कारे ,
  अब हम ठाँडे़ रहत पछारूँ , जहाँ जुरत गोरेनारे ;
  जहाँ कसौटी होत हिए की , बस वहाँ जीत हमारी है ।
  खेतन में जुन बहुएँबिटियाँ , मनभावन सावन गातीं ,
  समय परे पै बेइ अवन्नती , दुर्गा , देवल बन जातीं ;
  का चीन्हें इतिहास हमें यौ , टरकत पकरें बैसाखी ,
  कितने पले हमाए दोरें जमुननरमदा हैं साखी ;
  पिरलै की रातन में हमनें जियनजोत उजयारो है ।
  जिननें सोसण करो हमारौ , बचीं न उनकीं रजधानी ,
  डेरा लद गए अँगरेजन के , बिला गए राजारानी ;
  काअत पेट दलाल आज जुन कारे धन के मतवारे ,
  आउन चहत काल की आँधी , उड़ जैहें सब अबढारे ;
  अपनी तौ हर नए भोर के स्वागत की तइयारी है ।
  हम किसान बुन्देलखण्ड के , हमें भू या पयारी है । ।
  
  मैया शख बजत मिरदग आरती की बिरिया...
  मैया शंख बजत मिरदंग आरती की बिरियां . . .
  ढोल नगाड़े तुरही बाजे , बाजत ढप उर चंग
  आरती की बिरियां । मैया . . .
  झांझ खंजरी झूला तारे , झालर ढोलक संग
  आरती की बिरियां । मैया . . .
  डमरू श्रंगी उर रमतूला , धुन गूंजत तिरभंग
  आरती की बिरियां । मैया . . .
  शिव सनकादिक नारद विष्णु , रह गये ब्रह्मा संग
  आरती की बिरियां । मैया . . .
  सुर किन्नर गंधर्व अप्सरा , सबई इक रंग
  आरती की बिरियां । मैया . . .
  
  नीकौ नई रजऊ मन लगवौ
  नीकौ नई रजऊ मन लगवौ ,
  एइ सें करत हटकवौ ।
  मन लागौ लगजात जनम खाँ ,
  रौमंई रौंम कसकवौ ।
  सुनतीं , तुमे सऔ ना जै हैं ,
  सब सब रातन जगवौ ।
  कछु दिनन में होत कछु मन
  लगन लगत लै भगवौ ।
  ईसुर जे आसान नहीं है
  प्रान पराये हरवौ ।
  
  जे देवी दयाल भई मोरे अगना
  जे देवी दयाल , भई मोरे अंगना
  देवी के हाथन दूध औ जलेबी
  जो जूठन डाल चली मोरे अंगना । जे देवी . . .
  देवी के हाथन फूलों की माला
  जे माला डाल चली मोरे अंगना । जे देवी . . .
  मैया के हाथन मोहरे अशर्फी
  जे मोहरें डाल चली मोरे अंगना । जे देवी . . .
  मैया के हाथन उड़िया झडूले
  जे पलना डाल चली मोरे अंगना । जे देवी . . .
  
  होली खेलू आज किसन
  होली खेलूं आज किसन ,
  प्यारे होली खेलूं ।
  आवत महल तुम्हें गह लूंगी
  सगले सखन से कर न्यारे । होली . . .
  लेहों काड़ कसर पिया सगरी
  बन प्रमोद तुमने रंग डारे । होली . . .
  देखों लाल आज तुम कैसे
  रसिया अजब बने बारे । होली . . .
  राधा दुलारी जान नें पावें
  रसिया अजब बने न्यारे ।
  
  उदना रेख करम में खाँची
  उदना रेख करम में खाँची ।
  होन हार सो साँची ।
  जैसी लिखी भाग में भाबई
  आन अगारूॅ नाँची ।
  पक्की मौत होत पाँवँन की
  उबै गिनो ना काँची ।
  राखी बात आपविघ हाँतन
  आन बदे मैं बाँची
  साजी बुरई ईसुरी चर्चा
  सिनसारी में माँची ।
  
  या ब्रज मे कछु देखो री टोना
  या ब्रज में कछु देखो री टोना ।
  ले मटकी सिर चली गुजरिया
  आगे मिले नन्द जी को छोना । या ब्रज . . .
  दधि को नाम बिसर गयो प्यारे
  लेले रे कोई श्याम सलोना । या ब्रज . . .
  वृन्दावन की कुंज गलिन में ,
  आँख लगाय गयो मन मोहना । या ब्रज . . .
  मीरा के प्रभु गिरधर नागर ,
  सुन्दर श्याम सुंदर है सलोना । या ब्रज . . .
  
  पलग पर रोय रहयो मेरो नदलाला
  पलंग पर रोय रहयो , मेरो नंदलाला
  बुला दो सासो को , बुला दो सासो को
  दादी कह टेर रहयो , मेरो नंदलाला । पलंग . . .
  बुला दो जिठनी खों , बुला दो जिठनी खों
  वो ताई कह टेर रहयो , मेरो नंदलाला । पलंग . . .
  बुला दो ननदी को , बुला दो ननदी को
  बुआबुआ टेर रहयो , मेरो नंदलाला । पलंग . . .
  बुला दो देवर को , बुला दो देवर को ,
  वो चाचा कह टेर रहयो , मेरो नंदलाला । पलंग . . .
  
  आसा की जोत
  रैंन अँदिरिया गैल भुलानी ;
  हिलबिलान हो गई जिँदगानी ।
  मिरगा ढूँड़ रए कस्तूरी ,
  आसा होत न उनकी पूरी ।
  भरत चौकड़ीं देख मरीची
  कितनी नाप लई है दूरी ।
  सेंतमेंत हो रई नादानी ;
  हिलबिलान हो रई जिँदगानी ।
  कौन घरी में भाँवर पारी ,
  घिरी बदरिया कारीकारी ।
  धुरुब तरइया देख न पाए
  कैसें गैल मिलै अबढारी ?
  थेबौ खात फिरत अग्यानी ;
  हिलबिलान हो गई जिँदगानी ।
  दूर बजत कऊँ ढोलनगारे ,
  बैरे हो गए कान हमारे ।
  बेबस होकें सबई तराँ सें
  भटक रए नित मारेमारे ।
  चीर दए नभथल औ पानी ,
  हिलबिलान हो रई जिँदगानी ।
  आसा तौऊ पैले पार ,
  कैसें कोऊ मानें हार ।
  हार न मानी जब मकरी नें ,
  गिरगिर चढ़त रई हरदार ।
  चढ़ीचढ़ी मकरन्दो रानी ;
  इक दिन पार लगै जिँदगानी ।
  
  पग में लगत महाउर भारी
  पग में लगत महाउर भारी ,
  अत कोमल है प्यारी ,
  आद रती को लाँगा पैरें ।
  तिलकी औड़ें सारी ।
  खसखस की इक अँगिया तन मैं
  आदी कौर किनारी
  रती रती के बीच ईसुरी ,
  एक नायका ढारी ।
  
  रसराज
  सुनकै पराई पीर गल जाय नैनूँघाईं
  एइ आय आदमी के हिरदे की सरबस ,
  भुलै निजी रागरंग , बना देत बिस्वरूप
  मूल सुर तंत्रिका सें जोर देत बरबस ;
  छीन करै छुद्र भाब , दिब्ब छबि प्रगटाबै
  बस करैं बज्रधारी बिना तीरतरकस ,
  और सब रस आयँ दरबारी सहनासे
  छत्रपति स्वामी एक साँचौसौ करुन रस ।
  
  हमसें दूर तुमारी बखरी
  हमसें दूर तुमारी बखरी ,
  हमें रजऊजा अखरी ।
  हो पावे बतकाव न पूरौ
  घरी भरे खाँ छकरी ।
  परत नहीं हैं द्वार सामनें ,
  खोर सोऊ है सकरी
  बेरा बखत नजर बरकाकें
  कैसे लेवे तकरी
  छिन आवें छिन जाय ईसुरी
  भए जात हैं चकरी ।
  
  जमुना किनारे मेरा घर है रे
  जमुना किनारे मेरा घर हैं रे
  गोपाल गागर भर दे रे जमुना
  जो तुम जानो श्याम , मैं हूँ अकेली
  सास ससुर मेरे संग हैं रे । गोपाल
  जो तुम जानो श्याम , मैं हूँ अकेली
  सात सखी मेरे संग हैं रे । जमुना . . .
  गोपाल गागर भर दे रे । जमुना . . .
  जो तुम जानो श्याम , मैं हूँ अकेली
  श्याम सुन्दर मेरो वर है रे । जमुना
  
  कचरिया तोरो व्याव री
  कचरिया तोरो व्याव री ,
  खरबूजा नेंवतें आइयो ।
  आलू दूल्हा भटा बराती ,
  चिरपोंटी सज ल्यइयों ,
  सजी गड़ेलू बजे तूमरा ,
  कुम्हड़ा ढोल बजैयो । कचरिया . . .
  चले फटाका आतिशबाजी ,
  गुइयां आन चलैयो । कचरिया . . .
  केला करेला भये मामा जू ,
  कैथा ससुर बुलैयो ,
  सेमे घुइयां भई गोरैयां ,
  मिरचे दौड़ लगैयों । कचरिया . . .
  पांव पखरई में आये डंगरा ,
  कन्यादान कलीदो दैयो ।
  परियो सकारे उठियो अबेरे ,
  दुफरे चौका लगैयो । कचरिया . . .
  मोड़ा मोड़ी मांगे कलेवा ,
  दो घूंसा दे दैयो । कचरिया . . .
  
  गोरी कठिन होत है कारे
  गोरी कठिन होत है कारे ,
  भरे हैं मद मतवारे ।
  कारे रंग के काट खात जब
  जिहर न जात उतारे ।
  काम के बान कामनिन खाँ भये ,
  कारे नन्द दुलारे ।
  पटियँन जात उनारे ।
  ककरेजी खौं पैर ‘ईसुरी’ ,
  खकल करेजे डारे ।
  
  ईसुरी की फाग-13
  बखरी बसियत है भारे की दई पिया प्यारे की
  कच्ची भींट उठी माटी की , छाई फूस चारे की
  बे बंदेज बड़ी बे बाड़ा , जई में दस द्वारे की
  एकऊ नईं किबार किबरियाँ , बिना कुची तारे की
  ईसुर चाय निकारौ जिदना , हमें कौन उवारे की ।
  
  अवगुन बहुत करे
  अवगुन बहुत करे ,
  गुरुजी मैंने अवगुन बहुत करे ।
  जब से पांव धरे धरनी पे ,
  लाखन जीवन मरे । गुरुजी . . .
  जब से कलम धरी कागज पे ,
  दस के बीस करे । गुरुजी . . .
  गैल चलत मैंने तिरिया निरखी ,
  मनसा पाप करे । गुरुजी . . .
  पाप पुण्य की बांधी गठरिया ,
  सिर पे बोझ धरे । गुरुजी . . .
  
  पत रखियो सब जन की मोरी मैया पत...
  पत रखियो सब जन की मोरी मैया । पत . . .
  मैया के मड़पे चम्पा धनेरो ।
  महक भरी फुलवन की ।
  मोरी मैया . . .
  मैया के मड़ पे गौयें धनेरी
  बाढ़ भई बछड़न की ।
  मोरी मैया . . .
  मैया के मड़ में भक्त बहुत हैं
  भीड़ भई लड़कन की ।
  मोरी मैया . . .
  मैया के मड़ में जज्ञ रचो है
  हवन होय गुड़ घी को ।
  मोरी मैया . . .
  
  भैया सो जा बारे बीर (लोरी)
  भैया सो जा बारे बीर
  बीर की निंदिया लागी , जमनाजी के तीर । । टेक । ।
  आम से बांदो पालनों , पीपर से बांदी डोर ।
  जों लो भैया सोवन न पाए , टूट गई लमडोर । ।
  अब नें रोओ मोरे बारे बीरन
  नैनन बह गए नीर । ।
  धीरेंधीरें आँख मूंद ले
  अब आ जैहे नींद ।
  जब तक मोरो भैया सोहे
  झपट बनेंहो खीर । ।
  तातीताती खीर बनैहें
  ओई में डारहैं घी ।
  बाई खीर जब भैया खैहें
  ठंडो परहै जी । ।
  
  मगन मन डोले रे जय अम्बे बोले
  मगन मन डोले रे जय अम्बे बोले
  तो पर भैया जाऊं बलिहारी
  देखत रूप सलोने । मगन मन . . .
  जगमत जलती ज्योति तुम्हारी
  घनघन घंटा बोले । मगन मन . . .
  देख रहे तोह सब नर नारी
  एकटक अंखिया खोले । मगन मन . . .
  
  ईसुरी की फाग-5
  दिल की राम हमारी जानें
  मित्र झूठ न मानें
  हम तुम लाल बतात जात ते , आज रात बर्रानें
  सा परतीत आज भई बातें , सपनेन काए दिखानें ?
  ना हो , हो , देख लेत हैं , फूले नईं समानें
  भौत दिनन से मोरो ईसुर तुमें लगौ दिल चानें
  भावार्थ
  हमारे मन की बात तो राम ही जानते हैं । मित्र , हमारी बात को झूठ न समझें । आज रात को ही हमने यह सपना
  देखा है कि हम उनसे बात कर रहे हैं । तब हमें यह अन्दाज़ हुआ कि सपना हमने क्यों देखा ? हम उन्हें यहाँवहाँ
  किसी न किसी तरह देख कर ख़ुश होते रहते हैं न , इसलिए अब वे हमें सपने में भी दिखाई देने लगी हैं । अरे ईसुरी ,
  मेरा दिल उन्हें बहुत दिनों से चाहता है ।
  
  बाप की सिखावन
  लिखपढ़ लला कलट्टर हुइयो ,
  हमें चाहें फिर कछू न बिइयो ,
  करौ नौकरी कभउँ काऊ के
  मों कौ कौर खैंच जिन खइयो
  ऐसौ कठिन समइया आय गऔ , गाँवगाँव भुखमरई परी है
  घरनघरन में बिधी लड़ाई , भइयन में मुड़ कटई भरी है ;
  अपओं गाँव ह्वै गऔ दुपटया , गाँवगाँव बढ़ गए चौपटया ,
  हमनें तेरी फसल काट लई , तैं खरयानन आग धरी है ।
  ऐसे गाँवपुरन में जइयो , चार जनन कों टेर बुलइयो ,
  सुनियो बातें सबइ जनन कीं , न्याय निबल के संगै करियो ।
  लिखपढ़ लला कलट्टर हुइयो ।
  भूखे मुन्स उघारे मिलहैं , सीदे और हरारे मिलहैं ,
  बइयर लरका बारे मिलहैं , मुखिया कहूँ मुनारे मिलहैं ;
  ऐसेउ भगत तुम्हें मिल जैहें , ढेर लगा दैहैं पइसन कौ ,
  रुपयापइसाबारे मिलहैं , टुपियाकुरताबारे मिलहैं ।
  लला न इन्हें तनक पतयइयो , मुफत मिलै सौनों ठुड़यइयो ,
  टूटी खटिया फटे गदेला , लिैं तिनइँ पै तुम सो रइयो ।
  लिखपढ़ लला कलट्टर हुइयो ।
  देखो तुमनें क्वाँरघाम जब होंय बखरनी हाँपरपीटा ,
  तुम्हें पतौ है भरी बतर में बैलन कें कढ़ आओ खुसीटा ,
  रूखी रोटी रकत बनो , सोइ कढ़ो पसेउ , भूम कों पिया दओ ,
  चैत नुनाई गड़गड़ाय कें बादर डर के मारे छींटा ।
  सब भुगतो है , भूल न जइयो , छाई पाय कें ना बुकल्यइयों ,
  मिलै पसीना की तौ खइयों , मिलै न तौ सूखेइ हरयइयों ।
  लिखपढ़ लला कलट्टर हुइयोेेेेेेेेेेेेेेेेेे
  है सौगन्ध हमाए पाँव में लगे डूँड़ की पकी पीर की ,
  हर जोतें धरती सें जूझ मौं पै धूरा के अबीर की ;
  चकिया पीसत महतारी की ठेठन की सौगन्ध तुम्हें है ,
  भइयन की रूखी रोटिन की , ज्वान बहिन के फटे चीर की ।
  लाज पराई कों न उघरियो , बुरी गैल पै पाँव न धरियो ,
  नौकरचाकर अपएँ गाँव के , नथुआ बुधुआ घाईं समझियो ।
  लिखपढ़ लला कलट्टर हुइयो ।
  
  जाना जरूर देवी दर्शन खो
  जाना जरूर देवी दर्शन खों ।
  कोआ चढ़ा आये ध्वजा नारियल
  कोआ चढ़ा आये बेला के फूल
  चमेली के फूल देवी दर्शन खों । जाना . . .
  आजुल चढ़ा आए ध्वजा नारियल
  आजी चढ़ा आईं बेला के फूल
  चमेली की फूल देवी दर्शन खों । जाना . . .
  कोआ चढ़ा आये पान सुपाड़ी ,
  कोआ चढ़ा आये जूही के फूल
  चमेली के फूल देवी दर्शन खों । जाना . . .
  बाबुल चढ़ा आये पान सुपाड़ी ,
  अम्मा चढ़ाय आयीं जूही के फूल
  चमेली के फूल देवी दर्शन खों । जाना . . .
  मैया चढ़ा आयीं चूनर साड़ी
  भाभी चढ़ाय आईं गेंदा के फूल
  चमेली के फूल देवी दर्शन खों । जाना . . .
  
  दिन बूड़ौं विदेसी ना जारे
  दिन बूड़ौं विदेसी ना जारे ,
  रूप जाब थके हौ तुम हारे ।
  ससुर हमारे गये परदेसै ,
  छाये विदेस पिया प्यारे ।
  कर लइयो आराम भवन में
  लाल पलंग दें लटकारे
  हमनें सुनी एई गलियन में
  गये वटोई दो मारे ।
  काटौ सुख से रेंन ईसुरी
  उठ जइयो यार मोर पारें ।
  
  मोय ब्रज बिसरत नैया
  मोय ब्रज बिसरत नैयां ,
  सखी री मोय तो ब्रज बिसरत नैयां । ।
  सोने सरूपे की बनी द्वारिका ,
  गोकुल जैसी छवि नइयां ।
  मोय सखी . . .
  उज्जवल जल जमुना की धारा ,
  बाकी भांति जल नैयां ।
  मोय सखी . . .
  जो सुख कहियत मात जशोदा ,
  सो सुख सपने नैयां ।
  मोय सखी . . .
  
  बरसे महाराज झड़ाझड़ियाँ
  बरसे महाराज झड़ाझड़ियाँ , सो धरती जैजैकार करै ।
  पानी कौ पहलौ गिरो , मुतियन की लर झिलमिला उठी ,
  कुछ सौंधीसौंधी महँक जगी , सोई माटी कुलबिला उठी ;
  बह चलीं उरतियाँ गलिनगलिन , लरकन की गोलें जुरयाईं ,
  कलकत उघरारे निकर परे , वे खेल चले चाईमाई ;
  सबनें जीऐसौ पाओ है , या अमरित की रसधार झरै ।
  भर गुच्छन जमना फूट कढ़ी गौहान हार गोरीनारी ,
  जैसे धरती खें उढ़ा गओ , कोउ पीरुइया प्यारीप्यारी ;
  सूकी कँदिया सकत्यान लगी , बिरछन पै आई नई उल्हन ,
  जुड़रक में उतर खैजुअन सें चिनगुनीचिरइयाँ लगीं चुनन ;
  नाचत करहायँ , मितकरे मगन , भारई अलग झनकार भरै ।
  निँग चलीं गिँजाई गैल धरें , ई पखनीपखना मौज करें ,
  लजबन्ती बीरबहूटिन सें हरयारी सेंदुर माँग भरें ।
  फिर रहे कैंचुवा , पौहन के गुलगुले गिलाए में सरकत ,
  कुछ ऐसउ कीरा बिचर परे , जिनखें दिखतइँ छाती धरकत ,
  मालिक कौ भारी कटखानों , अनगिन्ते जीव निकार घरै ।
  हिलुरो जल कंडीउतरावन , जब गिरो कलफया भदरभदर ,
  नद्दीनारे गड़गड़ा उठे , पा धुआँधार की झिमरझिमर ;
  अब आसातिसना दौर परी , छा गई जीउका जलाबम्म ,
  करमार जुड़ाने बैठे हैं , करतूती कूदे घमाघम्म ,
  कोउ ब्यामा छाँटै बौंड़बौंड़ , कोउ पूँछ पकर जग पार करै ।
  बरसे महाराज झड़ाझड़ियाँ , सो धरती जैजैकार करै । ।
  
  शबरी के खट्टे मीठे बेर बेर बड़े मीठे लगे
  शबरी के खट्टे मीठे बेर , बेर बड़े मीठे लगे ।
  एक दिन शबरी जंगल गई थी , जंगल गई थी ।
  ले आई खट्टे मीठे बेर , बड़े मीठे लगे ।
  एक मुट्ठी बेर शबरी रामजी को दीन्हीं
  रामजी ने खाय लिये बेर , बेर बड़े मीठे लगे ।
  एक मुट्ठी बेर शबरी लखन जी को दीन्हीं ।
  फेंक दिये उनके बेर , बेर बड़े खट्टे लगे ।
  वही बेर बनें थे , पर्वत पे बूटी ।
  आये लखन के काम बेर . . .
  
  कैसे के दर्शन पाऊ मैया तोरी सकरी दुअरिया
  कैसे के दर्शन पाऊं मैया तोरी सकरी दुअरिया ।
  सकरी दुअरिया , मैया चंदन किबरियां । कैसे . . .
  मैया के दुआरे एक कन्या पुकारे
  दे दो वर घर जाऊं री , मैया तोरी सकरी दुअरिया ।
  मैया के दुआरे एक बालक पुकारे
  दे दो विद्या घर जाये रे , मैया तोरी सकरी दुअरिया ।
  मैया के दुआरे एक निर्धन पुकारे
  दे दो धन घर जाये रे , मैया तोरी सकरी दुअरिया ।
  मैया के दुआरे एक बांझन पुकारे
  देव बालक घर जाये री , मैया तोरी सकरी दुअरिया ।
  मैया के दुआरे एक भक्त पुकारे
  दे दो दर्श घर जाये रे , मैया तोरी सकरी दुअरिया ।
  
  दारौ आऔ देस सें, परौं धोर्रा आन
  दारौ आऔ देस सें , परौं धोर्रा आन ,
  हमने आदर दे करौ , तनक खवइया जान ।
  तनक खवइया जान , रोटियँन पैं धी धरकें ,
  छै छिटिया भरदार , दई दो बेला भरकें ।
  बाल मुकुन्दै लिखा , ईसुर पठओ उरानों ,
  तीन सेर खा गओ आन कें मनका दानों ।
  
  हमाओ बीघन कौ परिवार
  हमाओ बीघन कौ परिवार
  चलाबैं कैसें हम करतार
  दयानिध कर दो बेड़ा पार ।
  तनकसौ घर भारी किल्लूर
  डरन के मारैं रत हम दूर
  एक जौ चटा चाट रओ चाट
  एक जौ पड़ा पटक रओ खाट ।
  एक जौ खड़ौ खुजा रऔ खाज
  एक जो मुरा , मुरा रऔ प्याज
  एक जौ सिड़ी सुड़क रऔ नाक
  एक जौ चड़ौ टोर रओ छाज
  एक जे लला बुआ रए लार
  मताई कानों करै समार
  हारकैं रोउन अँसुबा ढार
  काए खौं पबरौ जौ परिवार ।
  एक जौ खड़ी खाट पै खड़ौ
  एक जौ फिरत स्थाई में भिड़ौ
  कढ़ोरा अलमारी सें कड़ौ
  लल्तुआ लालटेन पै चड़ौ ।
  चतुरिया चूले ऊपर चड़ी
  चाट रइ हँड़िया में की कड़ी
  रमकुरा जात खुजाउत मुड़ी
  सिमइयँन की वीनत है सुड़ी ।
  एक जे लला लगा रए लेट
  एक जे नंगधुरंगे सेट
  कड़त आ रओ मटकासौ पेट
  पेट पै रोटी धरें चपेट ।
  एक कौ जौनों हम मौं धोउत
  दूसरौ मौड़ा तीनों रोउत
  रात भर इनखौं ढाँकत फिरत
  बता दो फिर हम काँसें सोउत ?
  घुरत रत तन ज्यों घुरतइ राँग
  बढ़त जा रइ डाड़ी की डाँग
  तौउ जे मौड़ीमौड़ा करत
  गरम कपड़न की रोजइ माँग ।
  रखा लए लम्बेलम्बे बार
  निकरतइ घर सें पटियाँ पार
  बुआ दो प्रभू तेल की धार
  खुपड़ियाँ कर लेबें सिंगार ।
  कुटुम में कैसें किऐ पढ़ायँ
  फीस खौ पइसा काँसै ल्यायँ ?
  जेब की खौंप न भरबा पाई
  नओ कुरता काँसैं सिलवाये ?
  कभउँ नइँ नोंन , कभउँ नइँ मिर्च
  चलै कैसें जा घर कौ खर्च ?
  लिड़इ के काल लिबउवा आए
  और सँग में दो धुंगा ल्याए ,
  न घर में नैकऊ बचो अचार ,
  डरी डबला में सेरक बार ,
  आजकल की दएँ दैत उधार ?
  काए सें राम करें सत्कार ?
  बढ़त गइ हर सालै सन्तान
  न आओ दोउ जनन खौं ग्यान
  आज देरी पै पटकत मूँड़
  चटत जा घरीघरी पै जान
  करा जनसंख्या कौ बिस्तार
  बने हम हाय देस के भार ।
  दयानिध कर दो बेड़ा पार ।
  
  भजमन राम सिया भगवानै
  भजमन राम सिया भगवानै ,
  कछू संग नइँ जानै ,
  धन सम्पत सब माल खजानौ ,
  रैजें येई ठिकानैं ।
  भाई बन्द उर कुटुम कबीला ,
  जे स्वारथ सब जानैं ।
  कैंड़ा कैसौ छोर ईसुरी ,
  हँसा हुयें रवानै ॥
  
  कन्हैया तोरी चितवन लगत प्यारी
  कन्हैया तोरी चितवन लगत प्यारी ।
  सावन गरजे भादों बरसे ,
  बिजुरी चमके न्यारी । कन्हैया . . .
  मोर जो नाचें पपीहा बोले ,
  कोयल कूक लगे प्यारी । कन्हैया . . .
  नन्हींनन्हीं बुंदियामेहा बरसे ,
  छाई घटा अंधियारी । कन्हैया . . .
  राधा झूले कृष्ण झुलावें ,
  जोड़ी जुगल प्यारी । कन्हैया . . .
  सब सखियां मिल झूला गावें ,
  नाचे दैदै तारी । कन्हैया . . .
  
  राधा अलबेली को आनन
  राधा अलबेली को आनन ।
  तकै नन्द को कानन ।
  राखैं रहत चकोर चित्त में ।
  ज्यों चन्दा की मानन ।
  हँसी करन रसबस करवे खाँ ,
  मानौ रस की खानन ।
  भारत सौ पारत हेरन में ,
  पारथ कैसे बानन ।
  ईसुर कात श्याम नई छाँड़त ,
  जब से लागे जानन ।
  
  प्रेम विवश भगवान शबरी घर आये
  प्रेम विवश भगवान शबरी घर आये ,
  लम्बेलम्बे झाडू शबरी डगर बटोरी ,
  एही डगरिया आयें , राम शबरी घर आये । प्रेम . . .
  कुश की चटइया शबरी झाड़ बिछाई ,
  आशन लगाये भगवान , शबरी घर आये । प्रेम . . .
  काठ कठिवता शबरी जल भर ल्याई ,
  चरण पखारूँ मैं भगवान , शबरी घर आये । प्रेम . . .
  मीठीमीठी बेर शबरी दौना भर ल्याई ,
  भोग लगावे भगवान , शबरी घर आये । प्रेम . . .
  तुलसीदास आस रघुबर की ,
  शिव री बैकुण्ठ पठाये , शबरी घर आये । प्रेम . . .
  
  राम लखन दोऊ भैया ही भैया
  राम लखन दोऊ भैया ही भैया ,
  साधू बने चले जायं मोरे लाल । ।
  चलतचलत साधू बागन पहुंचे ।
  मालिन ने लए बिलमाए मोरे लाल । राम लखन . . .
  घड़ी एक छाया में बिलमायो साधू ।
  गजरा गुआएं चले जाओ मोरे लाल । राम लखन . . .
  जब वे साधू तालन पहुंचे
  धोबिन ने लए बिलमाए मोरे लाल । राम लखन . . .
  चलतचलत साधू महलन पहुंचे ।
  रानी ने लए बिलमाए मोरे लाल ।
  घड़ी एक छाया में बिलमायो साधू ।
  महलन के शोभा बढ़ाओ मोरे लाल । राम लखन . . .
  
  अटकी पीरे पटवारे सैं
  अटकी पीरे पटवारे सैं ।
  प्रीत पिया प्यारे सैं ।
  निसदिन रात दरस की आसा ,
  लगी पौर व्दारे सैं ।
  कैसे , प्रीत बड़े भय छूटैं ,
  संग खेली बारे सैं ।
  विसरत नई भोत बिसराई ,
  बसीं दृगन तारे सैं ।
  ईसुर कात मिलैं मन मोहन ,
  पूरव तन गारे सैं ।
  
  कन्हैया तोरी चितवन
  कन्हैया तोरी चितवन लागे प्यारी ।
  सावन गरजे भादों बरसे
  बिजुरी चमके न्यारी कन्हैया
  मोर जो नाचे पपीहा बोले
  कोयल कूके प्यारी कन्हैया
  नन्हींनन्हीं बुंदिया मेहा बरसे
  छाई घटा अंधियारी कन्हैया
  सब सखियां मिल गाना गाए
  नाचे दे दे तारी कन्हैया
  
  बने दूल्हा छवि देखो भगवान की
  बने दूल्हा छवि देखो भगवान की ,
  दुल्हन बनी सिया जानकी ।
  जैसे दूल्हा अवधबिहारी ,
  तैसी दुल्हन जनक दुलारी ,
  जाऊ तन मन से बलिहारी ।
  मनसा पूरन भई सबके अरमान की । दुल्हन बनी . . .
  ठांड़े राजा जनक के द्वार ,
  संग में चारउ राजकुमार ,
  दर्शन करते सब नरनार
  धूम छायी है डंका निशान की । दुल्हन बनी . . .
  सिर पर कीट मुकुट को धारें ,
  बागो बारम्बार संभारे , हो रही फूलन की बौछारें ।
  शोभा बरनी न जाए धनुष बाण की । दुल्हन बनी . . .
  पण्डित ठांड़े शगुन विचारें ,
  कोऊकोऊ मुख से वेद उचारें ।
  सखियां करती हैं न्यौछारें ,
  माया लुट गई है हीरा के खान की । दुल्हन बनी . . .
  कह रहे जनक दोई कर जोर ,
  सुनियोसुनियो अवधकिशोर ,
  कृपा करो हमारी ओर ।
  हमसे खातिर न बनी जलपान की । दुल्हन बनी . . .
  
  राखें मन पंछी ना रानें
  राखें मन पंछी ना रानें ,
  इक दिन सब खाँ जानें ?
  खालो पीलो , लैलो दैलो ,
  ये ही लगै ठिकानें ,
  कर लो धरम कछूबा दिन खाँ ,
  जा दिन होत रमानैं ।
  ईसुर कई मान लो मोरी ,
  लगी हाट उठ जानैं ।
  
  बिटिया
  बिटिया तो है कपला गाय ,
  न अपने मुख सें कछु वा काय ,
  जमाने के सब जुलम उठाय ,
  ओंठ सें बोल न दो बोले ,
  महा जहर खाँ भी अन्तर में ,
  अमरितसौ घोले ।
  सान्ति की सूरत है ,
  सील की मूरत है ।
  अन्तर में होंय आग तौउ बा सीतल बानी बोले ,
  नौनीबुरइ सबइ की सुनबै भेद न मन कौ खोले
  खुसी में थोड़ौ मुसक्या देत ,
  लाज सें दृग नीचे कर लेत ,
  न ईसें आगें उत्तर देत , मन की चाहे धरा डोले ।
  करत है जब कोऊ ऊकी बात ,
  तौ नीचौ सर करकें उठ जात ,
  लाज भर नखसिख सें ,
  कछू ना कह मुख सें ।
  सावन की सोभा है बिटिया और दोज कौ टीकौ ,
  न्यारौन्यारौ रूप है ईको मातबहिनपतनी कौ ।
  ईकौं केवल कन्यादान ,
  होत है कोटन जग्य समान ,
  दओ जिन उनके भाग्य महान , भाग्य दोऊ कुल के खोले ।
  सजाबै अपनों घर संसार ,
  प्यार कौ लै अपार भंडार ,
  जात घर साजन के ,
  छोड़ सँग बचपन के ।
  कर दए पीरे हाँत , पराए हो गए बापमताई ,
  छूटे पौंर , देहरी , आँगन , पनघट गलीअथाई ।
  चली तज बाबुल कौ घरगाँव ,
  और माँ की ममता की छाँव ,
  परबस जात पराए ठाँव , चली डोली होलेहोले ।
  याद कर भाईबहिन की जंग ,
  संग सखियन के बिबिध प्रसंग ,
  नैन भरभर आबैं ,
  सबइ छूटे जाबैं ।
  पलकन की छाया में राखो , सुखसनेह सें पालो ,
  ऐसी नौनी रामकुँवर पै , परै न राम कसालो ।
  रातदिन दुआ करै पितुमात ,
  सौंप दओ जीके हाँत में हाँत ,
  संग में ऊके रहै सनात , नाथ की सेवा में हो ले ।
  जराबै संजा कैं नित दीप ,
  धरत है तुलसीधरा समीप ,
  बड़न के पग लागै ,
  कुसल पतिकी माँगै ।
  लरका जग में एकइ कुल कौ , कुलदीपक कहलाबै ,
  ‘पुत्रि पवित्र करे कुल दोऊ’ रामायन जा गाबै ।
  कन्या कुलवंती जो होय ,
  तौ ऊसें जस पाबें कुल दोय ,
  अपने मन मानस में धोय , तौल कें फिर बानी बोले ।
  करत है हरदम मीठी बात ,
  मनौ होय फूलन की बरसात ,
  कि जीमें समता है ,
  हिये में ममता है ।
  
  ईसुरी की फाग-28
  मिलकै बिछुर रजउ जिन जाओ
  पापी प्रान जियाओ ।
  जबसे चरचा भई जाबे की
  टूटन लगो हियाओ ।
  अँसुआ चुअत जात नैनन सैं
  रजउ पोंछ लो आओ ।
  ईसुर कात तुमाये संगै
  मेरौ भओ बिआओ ।
  भावार्थ
  महाकवि ' ईसुरी ' अपने विरह का वर्णन करते हुए कहते हैं — रजउ , तुम मिलकर बिछड़ मत जाना । मेरे पापी प्राणों को जी लेने दो । जबसे तुम्हारे जाने की चर्चा सुनी है मेरा दिल टूटने लगा है । मेरे आँसुओं को तुम्हीं आकर पोंछ दो । ईसुर कहते हैं कि तुम्हारे साथ मेरा ब्याह हुआ है ।
  
  ईसुरी की फाग-9
  अब रित आई बसन्त बहारन , पानफूलफल डारन
  हारनहद्दपहारनपारन , धामधवलजलधारन
  कपटी कुटिल कन्दरन छाई , गै बैराग बिगारन
  चाहत हतीं प्रीत प्यारे की , हाहा करत हजारन
  जिनके कन्त अन्त घर से हैं , तिने देत दुखदारुन
  ईसुर मौरझोंर के ऊपर , लगे भौंर गुंजारन ।
  
  हठ पर गई गौरा नार
  हठ पर गई गौरा नार ,
  महादेव मढ़िया हमें बनवाय दियो ।
  काहे की मढ़िया बनवाई ,
  काहे के कलश धराये । हमें . . .
  चूना ईंटा की मढ़िया बनाई ,
  सोने के कलश धराये । हमें . . .
  कै जोजन मढ़िया बनी औ
  कै जोजन विस्तार महादेव । हमें . . .
  नौ जोजन मढ़िया बनी औ
  दस जोजन विस्तार महादेव । हमें . . .
  को मढ़िया में बैठयों औ
  कौना करे विस्तार महादेव । हमें . . .
  गौर मढ़िया में बैठिहे औ
  भोला करे विस्तार महादेव । हमें . . .
  
  ईसुरी की फाग-27
  जब सें गए हमारे सईयाँ
  देस बिराने गुइयाँ ।
  ना बिस्वास घरें आबे कौ
  करी फेर सुध नइयाँ ।
  जैसो जो दिल रात भीतरौ
  जानत राम गुसैयाँ ।
  ईसुर प्यास पपीहा कैसी
  लगी रात दिन मइयाँ ।
  भावार्थ
  महाकवि ' ईसुरी ' की विरहिणी नायिका अपनी वेदना का वर्णन करते हुए कहती है — हे सखी जब से मेरे प्रियतम परदेश गए हैं , तब से ये भरोसा भी नहीं रहा कि वे कभी घर भी आएँगे । उन्होंने मुझे याद तक नहीं किया । मेरे ह्रदय की दशा राम ही जानते हैं । मेरी प्यास पपीहे की प्यास जैसी है , जो हृदय में रातदिन लगी रहती है ।
  
  ईसुरी की फाग-10
  पतरें सोनें कैसे डोरा , रजऊ तुमाये पोरा
  बड़ी मुलाम पकरतन घरतन लग न जाए नरोरा
  पैराउत में दैयामैया , दाबत परे दादोरा
  रतन भरे सें भारी हो गये , पैरन कंचन बोरा
  ' ईसुर ' कउँ का देखे ऐसे , नरनारी का जोरा ।
  
  झुला दो माई श्याम परे पलना
  झुला दो माई श्याम परे पलना ।
  काऊ गुजरिया की नजर लगी है ,
  सो रोवत है ललना ।
  झुला दो . . .
  राई नौन उतारो जसोदा ,
  सो खुशी भये ललना ।
  झुला दो . . .
  जो मोरे ललना खों पलना झुलावैं
  दैहों जडाऊं कंगना ।
  झुला दो . . .
  
  माँगे चार मिलें ना भाई
  माँगे चार मिलें ना भाई ।
  बिन पूरब पुन्याई ।
  बिन पुरब को पुन्य मिलै ना ,
  बिरथाजात बड़ाई
  बिन पूरब के पुन्य मिलै ना
  जे सरीर सुखदाई ।
  बिन पूरब के पुन्य मिलै ना
  सुन्दर नार सुहाई
  बिन पूरब के पुन्य ईसुरी
  कौनें सम्पत पाई ?
  
  लमटेरा की तान
  हमारे लमटेरा की तान ,
  समझ लो तीरथ कौ प्रस्थान ,
  जात हैं बूढ़ेबारे ज्वान , जहाँ पै लाल धुजा फहराय ।
  नगनग देह फरकबै भइया , जो दीवाली गाय । ।
  दिवारी आई है ,
  उमंगै लाई है ।
  आज दिवारी के दिन नौनी लगै रात अँधियारी ,
  मानों स्याम बरन बिटिया नैं पैरी जरी की सारी ।
  मौनियाँ नचै छुटक कैं खोर ,
  कि जैसें बनमें नाचैं मोर ,
  दिवारी गाबैं करकर सोर , कि भइया बिन बछड़ा की गाय ।
  बिन भइया की बहिन बिचारी गली बिसूरत जाय । ।
  भाई दौज आई है ,
  कि टीका लाई है ।
  आन लगे दिन ललित बसन्ती फाग काउ नैं गाई ।
  ढुलक नगड़िया बजी , समझ लओ कै अब होरी आई । ।
  बजाबैं झाँजैं , झैला , चंग ,
  नचत नरनारी मिलकें संग ,
  रँगे तन रंग , गए हैं मन रंग , कहरवा जब रमसइँयाँ गाय ।
  पतरी कम्मर बूँदावारी , सपनन मोय दिखाय । ।
  अ र र र र होरी है ,
  स र र र र होरी है ।
  गाई चैतुअन नैं बिलवाई , चैत् काटबे जाबैं ।
  सौंनेचाँदी को नदियासी पिसी जबा लहराबैं । ।
  दिखाबैं अम्मन ऊपर मौर ,
  मौर पर गुंजारत हैं भौंर ,
  कि मानौ तने सुनहरे चौंर , मौर की सुन्दर छटा दिखाय । ।
  चलत लहरिया बाव चुनरिया , उड़उड़ तन सैं जाय । ।
  गुलेलें ना मारौ
  लँयँ का तुमहारौ
  गायँ बुँदेला देसा के हो , ब्याह की बेला आई ।
  ब्याहन आए जनक जू के घर , तिरियन गारी गाई । ।
  करे कन्या के पीरे हाँत ,
  कि मामा लैकें आए भात ,
  बराती हो गए सकल सनात , बिदा की बेला नीर बहाय ,
  छूट चले बाबुल तोरे आँगन , दूर परी हौं जाय । ।
  खबर मोरी लैयँ रइयो ,
  भूल मोय ना जइयो ।
  बरसन लागे कारे बदरा , आन लगो चौमासौ ।
  बाबुल के घर दूर बसत हैं , जी मैं लगो घुनासौ । ।
  उमड़ो भाईबहिन कौ प्यार ,
  कि बिटिया छोड़ चलीं ससुरार ।
  है आ गओ सावन कौ त्यौहार कि भइया राखी लेव बँदाय ।
  माँगैं भाबी देव , नौरता खाँ फिर लियो बुलाय । ।
  और कछु नइँ चानैं ,
  हमें इतनइँ कानैं ।
  
  राते बरस गओ पानी
  राते बरस गओ पानी
  काय राजा तुमने ना जानी ।
  अंटा जो भीजे अटारी भींजी ,
  भींजी है धुतिया पुरानी काय राजा
  बाग जो भींजे बगीचा भींजे
  माँलिन फिरे उतरानी काय राजा
  कुंआ है भर गओ , तला है भर गओ
  कहारिन फिरे बौरानी काय राजा
  गैयां भीजी बछिया भींजीं
  नदियन बढ़ गओ पानी काय राजा
  
  बड़े जनत से पाली बारी बन्नी
  बड़े जनत से पाली बारी बन्नी ,
  अब ना राखी जाय मोरे लाल
  दूध पिलाए पलना झुलाए ,
  हो रही आज परायी मोरे लाल ।
  जब से बेटी भयी सयानी ,
  ब्याह रचन की ठानी मोरे लाल ।
  कन्यादान पिता ने कीन्हा ,
  डोली विदा कर दीन्हीं मोरे लाल ।
  अंगना में बेटी रुदन मचावें ,
  काहे भेजत परदेश मोरे लाल ।
  भैया भेज हम तुम्हें बुला लें ,
  बाबुल करत कलेष मोरे लाल ।
  रहियो जनम भर सुख में बेटी ,
  राखियो घर की लाज मोरे लाल ।
  
  जब से मन मोहन बिछुरे हैं
  जब से मन मोहन बिछुरे हैं ,
  भारी कसट परे हैं ।
  दिन ना चैन रात ना निंदिया ,
  खानपान बिसरे हैं ।
  भूसन बसन सवह हम त्यागे ,
  जे तन जात जरे हैं ।
  ईसुर स्याम सौत कुवजा पै ,
  जोगिन भेष धरे हैं ॥
  
  प्रभु तोरी महिमा परम अपारा
  प्रभु तोरी महिमा परम अपारा
  जाको मिले न कोऊ पारा । ।
  सबरे जगत खों आप रचावें
  सबके हो तुम पालन हारा ।
  प्रभु तोरी महिमा . . . ।
  कैसो सूरज गरम बनायो
  कैसो शीतल चांद उजारा ।
  प्रभु तोरी महिमा . . . ।
  जुदाजुदा नभ के तो ऊपर
  चमकत कैसे हैं धु्रवतारा ।
  प्रभु तोरी महिमा . . . ।
  उन प्रभु खों तुम भज लो प्यारे
  कर लो अपनो बेड़ा पार ।
  प्रभु तोरी महिमा . . . ।
  
  मोरे हर से करे ररिया जनकपुर की सखिया
  मोरे हर से करें ररियां जनकपुर की सखियां ।
  उनने आतर परसी सो पातर परसी
  परस दई दुनिया जनकपुर की सखियां
  आलू परसे रतालू परसे ,
  सो परस दई घुइयां । जनकपुर . . .
  पूड़ी परसी कचौड़ी परसी
  सो परस दई गुजियां । जनकपुर . . .
  लडुआ परसे जलेवी परसी ,
  सो परस दई बुंदियां । जनकपुर . . .
  उनने अमियां परसे , करौंदा परसे ,
  सो परस दये निबुआ । जनकपुर . . .
  
  बरसौं जामैं बृज बै जाबै
  बरसौं जामैं बृज बै जाबै ।
  मेघन इन्द्र सुनावैं ।
  सात दिन औ सात रात लौं ,
  बूँदा गम ना खावै ।
  ब्रज वासिन के घर आँगन में ,
  जल जमना को धावैं ।
  लऔ उठा गोबरधन नख पैं ,
  छैल छत्र सौ छावैं ।
  कैसे मारे मरत ईसुरी ,
  जिन खां राम बचावैं ।
  
  मैंने मन मुदरी मैं गाड़ौ
  मैंने मन मुदरी मैं गाड़ौ ।
  राम नाम ना छाँड़ौ ।
  तन कंचन की डार दई है ,
  सुखा खटाई काड़ौ ।
  नैम को बाँध धरम को पलवा ,
  प्रेंम तराजू जाड़ौ ।
  तिसना तौल धरी जा ईसुर
  रंग रसना से माड़ौ ॥
  
  कहना से ऊनई कारी बदरिया
  कहना से ऊनई कारी बदरिया
  कहना बरस गये मेघ मोरे लाल ।
  ससुरे से उनई अरे कारी बदरिया ,
  मयके बरस गये मेह मोरे लाल ।
  कौना ने बो दई लटक कंकुनिया ,
  कौना ने सठिया धान मोरे लाल ।
  ससुरा ने बो दई लटक कंकुनिया
  बाबुल ने सठिया धान मोरे लाल ।
  कौना के नींदे घर की निदइया ,
  कौना के लगे हैं मजूर मोरे लाल ।
  ससुरा के नींदे घर के निंदइया ,
  बीरना के लगे हैं मजूर मोरे लाल ।
  कौना के काटे बे घर के कटइया ,
  कौना के काटे मजूरे मोरे लाल ।
  ससुरा के काटे घर के कटइया ,
  बीरना के काटे मजूर मोरे लाल । कहना . . .
  
  आऔ जौ कलजुग कौ पारौ
  आऔ जौ कलजुग कौ पारौ ।
  सतयुग दैगव टारौ ।
  मौं देखी पंचयात होत है ,
  देखौ चिकनो दुआरौ ।
  कर पंचयात सरपंच चले गए ,
  कोंनौ भओ न निवारौ ।
  ईसुर कात चलौ भग चलिये
  इतै न होत गुजारौ ।
  
  पिबक्कड़ कौ पछताव
  नास हो जाबै ऐसौ नसा
  करत जो लाखन की दुरदसा
  बना दो बिगड़ी फिर सें राम ,
  नसा कौ कभउँ न लैहैं नाम ।
  घरै क्वॉरी मौड़ीं हैं सात
  कितै सें पीरे करहैं हाँत ?
  भए मौड़ा सब महा कुजात
  रोज थानें बुलवाए जात ।
  पिबक्कड़ पै नइँ कोउ पतयात
  माँगहै घरघर हाँत पसार ,
  न मिलहै एकउ टका उधार
  चितैहैं हम तर गटा निकार ,
  भगा दें द्वारेइ सें दुतकार ;
  हाय अब कैसी करबें राम
  जगत्तर भर में भए बदनाम
  न रै गओ घर में एक छदाम ।
  घरउवा घरीघरी पै रोउत
  न छिन भर कभउँ चैन सें सोउत
  भोर सें घरघर गोबर ढोउत
  फटौ आँचर अँसुअन सें धोउत
  डार कें पानी चुटिया गोउत ।
  पियत रए हम तौ उतै सराब
  कुटुम खौं पी गई इतै सराब
  हाय जे घर के लाल गुलाब
  हमाए कारन भए खराब ।
  हाय अब का हूहै करतार ?
  हूतौ जो सबकौ साहूकार
  भिखारी हो गयो बौ घरबार ।
  लगतौ जी द्वारें दरबार
  उतै नइँ कुत्ता ढूँकन आउत
  दूर सें हमें देख गुरउित ,
  बनाए जिनके सौसौ काम
  भूल गए बे सब दुआसलाम ।
  नसा की जीजी में लत परी ,
  जुआनी भइ बाकी अधमरी
  जिन्दगी , गगरी है रसभरी ,
  फोर कें बा गगरी की तरी
  नसा नें सबरी बेरस करी ।
  हाय बौ सावित्रीसी सती
  पिबक्कड़ हो गओ बाकौ पती ,
  बिचारी ऊसइँ दुखिया हती
  मरत , बौ कानों जियत रती ।
  करत ती रोटी ढाँकें मूँड़
  पती नें मारो सिलगत डूँड़ ।
  सती तौ हो गइ लोउलुहान ,
  पिबक्कड़ चिपटो रोटी खान ।
  संग में मरियल लला लुबायँ
  सती घर भगी टौरिया तायँ ।
  सुमिर के पापी पति कौ नाम ,
  कूँ नीचें सती धड़ाम ,
  गिरतनइँ हो गओ कामतमाम ।
  खड़े ठेका पै बे कबिराज
  मंच खौं करैं बसैलौ आज
  उतै बे तानसेन महराज
  उवाँ रए पीकें , रो रओ साज ।
  निभा रए जे नेता कौ रोल
  नसाबन्दी पै रए जे बोल
  देख लो इनकी जेब टटोल
  धरें रम की बोतल अनमोल ।
  देस की जिनके हाँत लगाम
  हाय बे बने उमर खइयाम ।
  करौ होय जीनें बंटाढार
  काएखौं मिलहै घर में प्यार
  चड़ौ होय छाती फार बुखार
  छूटबै बिकट पसीनाधार
  पौंछहै नइँ कोउ हाँत पसार ।
  करौ जब हमनें पाप प्रचण्ड
  काए ना मिलहै ऐसौ दण्ड
  नसा नें नास करे भुजदण्ड
  बोतलें चिलकत धरीं मुचण्ड
  करेजे के हो गए सौ खण्ड ।
  केस हो गए अबइँ सें सेत
  हाय , सब चिड़ियाँ चुग गई खेत
  फाँकबे रै गइ माटीरेत
  भए हम जिन्दा भूतपरेत ,
  सुबै क करकें धर दई साम
  हाय हम बने जेठ के घाम ।
  नसा नें सबरे सुख लए लूट ,
  भाग तौ तबइँ गए ते फूट
  पियौ जब हमनें पैलौ घूँट ;
  काँखरी में पउवा चिपकायँ
  पनइयाँ औंठन पै औंदायँ
  मूँछ पै सौ माछी भिनकायँ
  डरे रत ते द्वारें मौं बायँ ।
  देख लो मोकों भइया हरौ
  नसा नें कैसौ हमखों चरौ
  हतौ जो घर सौने सें भरौ
  नसा नें बौ घूरेसै करौ
  जिन्दगी हती दसहरी आम
  नसा नें गुठली कर दइ , राम ।
  हाय जौ गंगाजल कौ देस
  भोग रओ कैसौ कठिन कलेस ,
  काए सें , जाँ देखै ताँ नसा
  पीतनइँ भूलत घर की दसा
  घुसी जी घर में जा करकसा
  हो गई बा घर की दुरदसा ।
  देस में होबै सफल सुराज
  न घरघर गिरै गरीबी गाज
  बचै लाखन सतियन की लाज
  प्रतिज्ञा कर लो सबरे आज
  नसा खौं मानें सदा हराम ,
  न लैहैं जियत नसा कौ नाम ;
  तभइँ उलछर पुरखन कौ नाम
  बनें भारत सुखसम्पत धाम
  न लैहैं जियत नसा कौ नाम ।
  
  कृष्ण बने मनिहार -सुनो री आली
  कृष्ण बने मनिहार सुनो री आली
  सर पे चुनरिया को डाल सुनो री आली । कृष्ण . . .
  आँखों में काजल अति सोहे ,
  नैना देख सभी मन मोहे ,
  हाथों में बाजूबंद डार , सुनो री आली । कृष्ण . . .
  कानों में कुण्डल अति सोहे , मुतियन चमक देख मन मोहे
  गले में पहिने है हार , सुनो री आली । कृष्ण . . .
  सोलह शृंगार करें मनमोहन , बरसाने पहुंचे हैं मोहन
  नर से बनेहैं नारि , सुनो री आली । कृष्ण . . .
  ललिता ने है टेर लगाई , झपट के पहुंचे कृष्ण कन्हाई
  मन में खुशी है अपार , सुनो री आली । कृष्ण . . .
  चूड़ी पहिनाओ प्यारी , तुम्हारी साड़ी कितनी प्यारी ,
  कैसी बनी ब्रजनारि , सुनो री आली । कृष्ण . . .
  
  शिव शकर चले कैलाश
  शिव शंकर चले कैलाश ,
  बुंदियां पड़न लगीं
  कौना ने बो दई हरीहरी मेहंदी
  कौना ने बो दई भांग , बुंदियां पड़न लगी । ।
  गौरा ने बो दई हरीहरी मेहंदी
  भोला शंकर ने बो दई भांग । बुंदियां . . .
  कौना ने बांटी हरीहरी मेहंदी ,
  कौना ने बांटी भांग । बुंदियां . . .
  गौरा ने बांटी हरीहरी मेहंदी ,
  शंकर ने बांटी भांग । बुंदियां . . .
  कौना रचाई हरीहरी मेहंदी ,
  कौना ने पी लई भांग । बुंदियां . . .
  गौरा के रच गई हरीहरी मेहंदी ,
  शिवशंकर ने पी लई भांग । बुंदियां . . .
  भोला शंकर को चढ़ गई भांग , बुंदियां . . .
  
  खेतन की बहा
  का कहिए खेतन की बहार ,
  मन होत मगन सोभा निहार ,
  बलिहारी पिरथीपुत्रन की जुन रकतपसीना रहे गार ।
  नाठरकुनकुट गुलजार करत
  ऊ पुरसारथ की बलिहारी ,
  कंचन के झुमका उठाउठा
  जै बोल रही क्यारीक्यारी ,
  ककरीले काबर की काया बन जात मार , बिलसत कछार ।
  मिहनत की महिमा है अपार ,
  छुनछुना उठत सन कौ गहनां
  टिलवा के ऊँचे मूँड़ा पै ,
  मुतियन की लरें लिपट जातीं
  जुंडी रानी के जूड़ा पै ;
  भर माँग सुहागिनसी धानें दै जातीं मंगल समाचार ।
  आ जात चना पगिया सम्हार ।
  चमचमा उठत नीलीनीली
  अरसी को सारी चटकीली ,
  कुछ बोल चलत रस घोर चलत ,
  बटरा की अँखियाँ सरमीली ,
  राईसरसों , गौहूँपिसिया , झूमत गलबहियाँ डारडार ।
  बारी खेती के सै सिँगार ।
  केकी बाँहन कौ बल पाकै
  गचगचा उठत इसकरी अर्हर ,
  रसभरी बर्हाई के पोरा
  बन जात चीकने सुधरसुघर ;
  नित नई नुनाई कूँड़न सें , कढ़ परत किबरियाँ टारटार ।
  धूरा में हीरन कौ सिहार ।
  केकी गुनभरी तपस्या सें
  कुदवन की कँदिया किलक उठी ,
  को सकुन्तलासी बछवन खें
  दै चली समा फिर मुठीमुठी
  अनुराग बसो बैरागिउ में , सग चलो कि है संसार सार ।
  साजौ घर सें सौ गुनों हार ।
  
  मोरी बिनती सुनो महरानी भवानी बिनती सुनो...
  मोरी बिनती सुनो महरानी भवानी । बिनती सुनो . . .
  कष्ट निवारो संकट काटो ,
  दुख टारो महरानी भवानी बिनती सुनो । बिनती सुनो . . .
  कितने भक्त हैं तारे तुमने ,
  मोह तारो महरानी भवानी । बिनती सुनो . . .
  ना हम जाने आरती पूजा ,
  ना भक्ति महरानी भवानी । बिनती सुनो . . .
  कैसे तुम्हारे दरशन पाऊं ,
  कैसे चरण दबाऊं महरानी । बिनती सुनो . . .
  अपनी शक्ति दिखाओ मैया ,
  शरण तुम्हारे आऊँ भवानी । बिनती सुनो . . .
  
  काजर काय पे दइये कारे
  काजर काय पे दइये कारे ।
  बारे बलम हमारे ।
  साँज भये ब्यारी की बैराँ
  करें बिछोना न्यारे ।
  जब छुव जात अनी जोवन की
  थर थर कँपत विचारे ।
  का काऊ खाँ खोर ‘ईसुरी’
  फूटे करम हमारे ।
  
  जागो वशी वारे ललना-जागो मोरे प्यारे
  जागो वंशी वारे ललनाजागो मोरे प्यारे
  रजनी बीती भोर भयो है ,
  घरघर खुले किवाड़े । जागो . . .
  गोपी दही मथत सुनियत है ,
  कंगना के झनकारे । जागो . . .
  उठो लाल जी भोर भयो है ,
  सुर नर ठांड़े द्वारे । जागो . . .
  ग्वाल बाल सब करत कोलाहल
  जयजय शब्द उचारे ।
  माखन रोटी हाथ में लीन्हीं ,
  गउवन के रखवारे । जागो . . .
  मीरा कहे प्रभु गिरधर नागर
  शरण मैं आई तिहारे । जागो . . .
  
  डुकरो कौ सोच
  भरी तलइया में उनकी भैंसे लोरें ,
  बैठी डुकरो सोच करें जिँदगानी कौ ,
  कसैं कछोटा धुतिया फटीपुरानी कौ ।
  बाबुल के घर कौ सपनों
  लिपोपुतो आँगन अपनों ,
  पहिर पाँव में पैजनियाँ ,
  ठुमकठुमक नाची रनियाँ ।
  दिन भर घरघूला बनायँ दिन भर फोरें ,
  दिन भर बच्छा पकरें गइया ब्यानी कौ ।
  घर बाहर कौ ग्यान बढ़ौ ,
  तरुनाई कौ रंग चढ़ौ ,
  अब भोरो बिटियानहियाँ ।
  गदरानी पिँड़रीबहियाँ ।
  चढ़ैं दौर कें आमन की अमियाँ टोरे ,
  मैरा पै गुफना भन्नाय घुमानी कौ ।
  लगनमहूरत सुधवाई ,
  दूल्हा सँग बरात आई ,
  दई नें पटकी कठिन घरी ,
  छूटी मइया की बखरी ।
  रोदन की चिग्घारें धरती हिलकोरें ,
  सागर उमड़ परो अँखियन के पानी कौ ।
  दैबी छूटोँ , मठ छूटे ,
  गाँव गली पनघट छूटे ,
  छुईमुई मुरझयाय गई ,
  मैं ससुरारै आय गई ।
  मन कौं कस गई कुलमरजादा की डारे
  तनट रा कौ सासन सास भुमानी कौ ।
  भुनसारें जब झमक जगै ,
  फूलन लदी कनैर लगै ,
  मन उरझौ रसरँगिया में ,
  तीतुर सोबैं अँगिया में ।
  चित्तरसारी सें उतरें निहुरेंनिहुर ,
  चिहुँटी काट गओ राछरौ जिठानी कौ ।
  चैत जुन्हइया की रातें ,
  कन्त कन्हइया की घातें ,
  भरै मुरहिया कौरो में ,
  छूटें काट कखौरी में ।
  भगें , गिर परें , कोउ काउ कौं झकझोरें ।
  चढ़ै न उतरै , बुरऔ नसा है ज्वानी कौ ।
  जिदना सें जा सृष्टि चली ,
  कभउँ न हारो काल बली ,
  हमनें कितने जतन रचे ,
  काल झकोरन सें न बचे ।
  नौ लरका बिटियन सें चौंचचौंच जोरें ,
  फूटौ रूप गरूर बुलबुला पानी कौ ।
  उड़ गई चाल मरोरा की ,
  हँसी बतासाफोरा की ,
  माहुर विषधर करिया है ,
  मेंहदी बनी अँगरिया है ।
  कजरा काटत है अब अँखियन की कोरें ,
  नाती देख हँसैं पुपलौ मौं नानी कौ ।
  बिरधापन नें दई पटकी
  फूटी माखन की मटकी ,
  मधुवन रहो न रसलीला ,
  मठामहेरिउ में हीला ।
  बेसुध बैठीं सुधियन की गाँठें छोरें ,
  छोड़ कन्हइया संग गओ ब्रजरानी कौ ।
  
  ईसुरी की फाग-6
  जुवना दए राम ने तोरें
  सब कोऊ आवत दौरें
  आएँ नहीं खांड़ के घुल्ला , पिएँ लेत ना घोरें
  का भऔ जात हाथ के फेरें , लए लेत ना टोरें
  पंछी पिए घटी नहीं जातीं , ईसुर समुद हिलौरें
  भावार्थ
  राम ने तुझे यौवन दिया है , सब लोग तेरे दरवाज़े पर दौड़दौड़ कर आते हैं यानि तेरे घर के चक्कर लगाते हैं । पर ये
  स्तन तेरे कोई खांड के खिलौने तो हैं नहीं जिन्हें हम घोल कर पी जाएंगे । इन पर हाथ फेर लेने दो , तुम्हारा क्या
  बिगड़ जाएगा ? हम इन्हें तोड़ तो नहीं लेंगे । ईसुरी कहते हैं कि पंछियों के पीने से समुद्र की लहरें घट नहीं जातीं ।
  
  अगना मे बाजे बधैया बाजे हो बधैया
  अंगना में बाजे बधैया , बाजे हो बधैया
  यशोदा जी के द्वारे ।
  रार करें पानी में हिलोरें , खेले को मांगे जुन्हैया ।
  यशोदा जी के द्वारे
  तुम जिन सोच करो मनमोहन देहैं
  चांद ल्याकें यशोदा के द्वारे
  गोरी नंद गोरी यशोदा ,
  तुम काय मोहन कारे । अंगना . . .
  
  कौन फूल फूले अजहिन सजहिन
  कौन फूल फूले अजहिन सजहिन
  कौन फूल आधी रात या गुइयाँ
  बेला फूल फूले अजहिन सजहिन
  उमर फूले आधी रात गुइयाँ
  वहाँ फूले खोसे कहरा वेट उना भरत है
  राजा घर पानी या गुइयाँ
  राजवा की बेटी अंचल चंचल
  कहरा का देख लुभाय या गुइयाँ
  कहरा वेट उना पैया तोरे लागू
  हमहू चलब तुम्हरे साथ या गुइयाँ
  तुम्हरे तो रनिया थाली या लोटा
  हमरे थलिया नहीम आय या गुइयाँ . . .
  
  भई ने बिरज की भोर सखी री
  भई ने बिरज की भोर सखी री
  मैं तो भई ने बिरज की मोर ।
  कहना रहती कहना चुनती
  कहना करती किलोल सखी री । भई . . .
  गोकुल रहती वृन्दावन चुगती
  मथुरा करती किलोल । सखी . . .
  गोवर्धन पे लेत बसेरो ,
  नचती पंख मरोर । सखी . . .
  उड़उड़ पंख गिरे धरनी पे
  बीनत जुगल किशोर । सखी . . .
  वृन्दावन की महिमा न्यारी ,
  वाको ओर न छोर । सखी . . .
  
  आ जैहो बड़ी भोर दही लैके
  आ जैहों बड़ी भोर दही लैकें
  आ जैहों बड़ी भोर ।
  ना मानो कुंड़री धर राखो ।
  मुतियन जड़ी है कोर । सखी री . . .
  ना मानो मटुकी धर राखो
  लिखें पपीरा मोर । सखी री . . .
  ना मानो गहने धर राखो ,
  बाजूबंद अमोल । सखी री . . .
  ना मानो मोई खों बिलमा लो ,
  जोड़ी बनत अमोल । सखी री . . .
  चन्द्रसखी रस बस भई राधा ।
  छलिया जुगल किशोर । सखी री . . .
  आ जैहों . . .
  
  धीरे चलो मै हारी लक्ष्मण
  धीरे चलो मैं हारी लक्ष्मण
  धीरे चलो मैं हारी । ।
  एक तो नारी दूजे सुकुमारी ,
  तीजे मजल की मारी ,
  संकरी गलियां कांटे कटीले ,
  फारत हैं तन की सारी । लक्ष्मण . . .
  गैल चलत मोह प्यास लगत है ,
  दूजे पवन प्रचारी । लक्ष्मण धीरे चलो . . .
  
  ईसुरी की फाग-14
  इन पै लगे कुलरियाँ घालन , भैया मानस पालन
  इन्हें काटबो न चइयत तौ , काट देत जो कालन
  ऐसे रूख भूँख के लानें , लगवा दये नंद लालन
  जे कर देत नई सी ईसुर , मरी मराई खालन ।
  
  कारे सबरे होत बिकारे
  कारे सबरे होत बिकारे ,
  जितने ई रंग बारे ।
  कारे नाँग सफाँ देखत के ,
  काटत प्रान निकारे ।
  कारे भमर रहत कमलन पै ,
  ले पराग गुंजारें ।
  कारे दगावाज हैं सजनी ,
  ई रंग से हम हारे ।
  ईसुर कारे खकल खात हैं ,
  जिहरन जात उतारे ।
  
  गरब करे सोई हारे
  गरब करे सोई हारे ,
  हरि सो गरब करे सोई हारे ।
  गरब करो रतनागर सागर ,
  जल खारो कर डारे । हरि . . .
  गरब करे लंकापति रावण ,
  टूकटूक कर डारे । हरि . . .
  गरब करे चकवाचकवी ने ,
  रैन बिछोहा डारे । हरि . . .
  इन्द्र कोप कियो ब्रज के ऊपर ,
  नख पर गिरवर धारे । हरि . . .
  मीरा के प्रभु गिरधर नागर ,
  जीवन प्राण हमारे । हरि . . .
  
  अवधपुरी मे चैन परे न
  अवधपुरी में चैन परे न ,
  बनखों गये रघुराई मोरे लाल
  रामलखन और जनकदुलारी ,
  अब न परत रहाई मोरे लाल
  सब रनवास लगत है सूनो ,
  रोवे कौशला माई मोरे लाल
  नगर अयोध्या के सब नरनारी ,
  सबरे में उदासी छाई मोरे लाल
  जब रथ भयो नगर के बाहर ,
  दशरथ प्राण गये हैं मोरे लाल
  चौदह साल रहे ते वन में ,
  सहो कठिन दुखदाई मोरे लाल
  वनवन भटकी परी मुसीबत ,
  शोक सिया खों भारी मोरे लाल
  
  मृतक भोज
  बिलखत महतारी , छाई जहाँ अँधयारी
  घर करै भायँभायँ जैसें खायँ जात है ;
  लुटगौ सुहागसोम , कौंरी कली मुरझानी
  बिधवा जबान गऊऐसी डिंड़यात है ।
  बड़ेबड़े बेठ उतै खात पुरीमालपुआ
  नाँव ‘दिनतेरहइँ’ जुरत बर
  एकएक दानों , अरे , अँसुवन सानों जहाँ
  ऐसे ही रसोई हाय , कैसे कैं रिहात है ?
  
  हमखों कर डारो बैरागी
  हमखों कर डारो बैरागी ,
  रजऊ की आसा लागी ।
  अपने जानें कभऊ नई भई
  धूनी बरै न आगी ।
  इन हातन का दई दच्छिना
  हमने भिच्छया माँगी ।
  फेरी देत रजऊ के लाने
  ईसुर बस्ती त्यागी ।
  
  गैलारौ
  जीकौ
  ओर न छोर
  ऐसी है गैल ,
  गैल गहें चलो जात
  हेरौ , वौ गैलारौ ।
  किदना निगौ ?
  कोऊ नइँ जानत
  बस निगत सबइ नें देखौ ,
  मानों
  चका होय गाड़ी कौ ,
  भमत जात है ऐसें
  जैसें पथरा ढँड़कत
  चूना पीसत की चकिया कौ ।
  लीलाधौरा
  खैंचत जिऐ समै के बैला
  और संग में
  पिसत जात है दिन चूनासे
  हराँहराँ सब
  जिँदगानी के ।
  
  देखत स्याम माँग पै मोये
  देखत स्याम माँग पै मोये ,
  गोला मुख पै गोये
  फन्दन फन्द फूल बेला कौ ,
  बीचन बीच बिदोये ।
  बेनी जलद चार कय केरत ,
  तिरवेंनी सें धोये ,
  उठत पराग अतर पटिया की ,
  गये सरवोर निचोये ।
  ईसुर उतै प्राण की परवी
  मन लै चली चितौये ।
  
  रथ ठाड़े करो रघुबीर
  रथ ठांड़े करो रघुबीर ,
  तुम्हारे संग मैं चलूं वनवास खों ।
  अरे हां जी तुम्हारे ,
  काहे के रथला बने , है
  अरे काहे के डरे हैं बुनाव
  तुम्हारे संग . . .
  अरे हां हो हमारे ,
  चन्दन के रथला बने ,
  और रेशम डरे हैं बुनाव ,
  तुम्हारे संग . . .
  अरे हां जी तुम्हारे ,
  रथ में को जो बैठियो ,
  और हां जी रानी सीता ,
  रथ में बैठियो ,
  राजा राम जी हैं हांकनहार ,
  तुम्हारे संग . . .
  रथ ठांड़े करो . . .
  
  पहले पहर को सपनो सुनो मोरी सासो जी महाराज
  पहले पहर को सपनो , सुनो मोरी सासो जी महाराज ।
  राम लखन दोऊ भइया , अंगन बिच तप करें महाराज ।
  ननदी लयें बेला भर तेल , सांतिया लिख रही महाराज ।
  भौजी बैठी मांझ मंझौटे , हार नौने गुह रही महाराज ।
  इतने में आ गई बारी ननदी , विहंस के बोलिये महाराज ।
  भौजी हुए लालन तुम्हारे , हार हम लै लैहें महाराज ।
  चूमो बैयां तुम्हरी हथुरिया , घिया गुड़ मुँह भरो महाराज ।
  सुनो बारी ननदी हमारी , हार तुम लै लियो महाराज ।
  
  पाई खुदा के घर की कीनैं?
  पाई खुदा के घर की कीनैं ?
  की खाँ मरनै जीनैं ?
  बिघ ललाट के अच्छर ऐसे ,
  लिखे ना काऊ चीनैं ।
  एकन खाँ धन वान करत हैं ,
  एकन को धन छीनैं ।
  ईसुर ऐसे कलम करत है
  अल्ला ख्याल नवीनैं ।
  
  सरजू के तीर चलो गोरी
  सरजू के तीर चलो गोरी ,
  जहाँ राजकुंअरि खेलें होरी ।
  सखन सहित इत जनक दुलारी ,
  अनुज सखन संग रघुबीरा जी । जहाँ . . .
  भरि अनुराग फाग सब गावत ,
  खेलत सब हिलमिल होरी । जहाँ . . .
  केसर रंग भरे पिचकारी ,
  मलत कपोलन पे रोरी । जहाँ . . .
  अपनीअपनी घात तके दोऊ ,
  दाव करत बरजोरी । जहाँ . . .
  कंचन कुंअरि नृपत सुत हारे ,
  जीती जनक किशोरी ।
  सरजू के तीर . . .
  
  ईसुरी की फाग-7
  कैयक हो गए छैल दिमानें
  रजऊ तुमारे लानें
  भोर भोर नों डरे खोर में , घर के जान सियानें
  दोऊ जोर कुआँ पे ठाड़े , जब तुम जातीं पानें
  गुन कर करकें गुनियाँ हारे , का बैरिन से कानें
  ईसुर कात खोल दो प्यारी , मंत्र तुमारे लानें
  भावार्थ
  रजऊ तुम्हारे लिए कितने ही लोग छैला और दिवाने होकर रातरात भर गली में पड़े रहते हैं । अभी तो यह बात घर के लोगों को भी पता लग गई है । जब तुम पानी लेने जाती हो तो कितने ही लोग कुएँ के आसपास खड़े रहते हैं । कितने ही ओझाओं और गुनियों की सहायता से तुम्हारे साथ मिलन का उपाय कर रहे हैं कि उस बैरिन से ऐसी क्या बात कहें कि वह उनकी हो जाए । ईसुरी कहते हैं तुम्हारे लिए इतने जंतरमंतर किए हैं । अब तो तुम्हें अपने मन की बात खोल ही देनी चाहिए ।
  
  रसना राम राम कह जारी
  रसना राम राम कह जारी ,
  कौन जात है हारी ।
  जौ हरनाम सजीवन बूटी ,
  खात बनै तो खारी ।
  काँलों दिन उर रात सिखइये ,
  बऔ जात बिरथाँरी ।
  ईसुर हमना कोउ तुमाये
  तैनाँ कोउ हमारी ।
  
  जोगिन भई राधिका गोरी
  जोगिन भई राधिका गोरी ।
  अवै उमर है थोरी ।
  बाजन लगी चमीटा चुटकी ।
  नईं लाज ना चोरी ।
  अंग भभूत बगल मृगछाला ,
  डरी कँदा पै झोरी ।
  ईसुर जाय हटी सौं कइयौं ,
  पालागन है मौरी ॥
  
  मै देख आई गुइया री
  मैं देख आई गुइयां री ,
  जे पारबती के सैंया
  सांप की लगी लंगोटी ,
  करिया चढ़ो , कंधइयां री ,
  जे पारबती के सैयां ।
  गांजे भांग की लगी पनरियां ,
  पीवें लोग लुगइयां री ,
  जे पारबती के सैयां । मैं देख . . .
  साठ बरस के भोले बाबा ,
  गौरी हैं लरकइयां री ,
  जे पारबती के सैयां । मैं देख . . .
  तुलसी दास भजो भगवाना ,
  हैं तीन लोक के सैयां री ,
  जे पारबती के सैयां । मैं देख . . .
  मैं देख आई गुइयां री ,
  जे पारबती के सैयां । मैं देख . . .
  
  बिराजे आज सरजू तीर
  बिराजे आज सरजू तीर
  चौकी चारु भनिन मय राजे ,
  तापर सिया रघुबीर । । बिराजे . . .
  जनक लली दमिनि अति सुन्दर ,
  पिय धन श्याम शरीर ।
  पीताम्बर पट उत छवि छाजत ,
  इत नीलाम्बरचीर । । बिराजे . . .
  सिय सिर सुभग चन्द्रिका झलकत ,
  उत कलगी मंदीर । ।
  पिय कर वाम सिया हैं सोहे ,
  दाहिन कर धनु तीर । । बिराजे . . .
  मृदु मुसकात बतात परस्पर ,
  हरत हृदय की पीर । ।
  कंचन कुंअरि निरखि यह शोभा ,
  रहो न तनमन धीर । । बिराजे . . .
  
  अवध मे जन्मे राम सलोना
  अवध में जन्मे राम सलोना
  बंधनवारे बंधे दरवाजे
  कलश धरे दोऊ कोना । अवध . . .
  रानी कौशिल्या ने बेटा जाये
  राजा दशरथ के छौना अवध . . .
  रानी कौशिल्या ने कपड़े लुटाये
  राजा दशरथ ने सोना । अवध . . .
  हीरा लाल जड़े पलना में
  नजर लगे न टोना । अवध . . .
  
  राजा के अगनवा चन्दन का विरवा
  राजा के अँगनवा चन्दन का बिरवा
  अछर बिछर ओखी डार हो
  वो ही तरे पूरे बबुआ सोना संकल्पै
  डारे लागे सुधर सुनार हो
  गढ़ सोनरा तुम आंगन कंगन
  गढ़ सुनरा सोलह सिंगार हो
  इतना पहिन बेटी चौक में बैठी
  भरहि मोतियन मांग हो
  सोनवा पहिन बेटी मण्डप में आई
  आवे लागे मोतियन आंसू हो
  कि मोरी बेटी अन धन कम है
  कि है रमैया वर छोट हो
  कौन बात बेटी मण्डप में रोई
  आवे लागे मोतियन आसू हो
  नाहीं तो मोरे बाबुल धन अन कम है
  नहीं है रमैया वर छोट हो
  आज की रैन बाबुल तुम्हारा देशवा
  कल परदेहिया के देश हो
  राजा के अगनवा चन्दन के विरवा . . . ।
  
  पूरना पूरी करो माई...
  पूरना पूरी करो माई . . .
  कि अम्बे मोरी काहे की ईंट पराई
  काहे को गारा रे माई
  कि अम्बे मोरी सोने की ईंट पराई
  चंदन लगो गारा री माई । पूरना . . .
  कि अम्बे मोरी काहे के दीया जराये
  काहे की डरी बाती री माई । पूरना . . .
  कि अम्बे मोरी सोने की दीया जराये
  कपूर लगी बाती री माई । पूरना . . .
  कि अम्बे मोरी कैसी बनी तेरी मूरत
  दरश हमें दे दो री माई । पूरना . . .
  
  अम्बे दयाल भईं भईं मोरे अगना देवी दयाल भईं
  अम्बे दयाल भईं , भईं मोरे अंगना देवी दयाल भईं ।
  मैया के द्वारे सोने के कलश , मोती झिलमिल करें
  करें मोरे अंगना , देवी दयाल भईं ।
  मैया के मड़ पे , पानी चढ़ाऊं रपटे छूट रहीं
  रहीं मोरे अंगना , देवी दयाल भईं मोरे अंगना । ।
  मैया के हाथों में सोने केर कंगना
  कंगना झिलमिल करे , करे मोरे अंगना ।
  देवी दयाल भईं मोरे अंगना ।
  मैया के पैरों में पायल और बिछुआ
  झनझुन होय रहे , रहे मोरे अंगना
  देवी दयाल भईं माई मोरे अंगना ।
  
  ना छेड़री कामनी, कड़ जान दै विचारे खों
  ना छेड़री कामनी , कड़ जान दै विचारे खों ,
  गैल के चलइया खों बीच ना उतार लैं ।
  जा बारी सी उमर में लंक में कलंक लगौं ,
  थौरे से जीवन में पूरब तौ सुधार लै ।
  जीवन दे जुआतन खों जोवन ना दिखारी ,
  नैकें चल बेला , तन कंदेला सभारलै ।
  कात व्दिज ‘ईसुर’ सुख सासरे खों राखिये ,
  सबरौ मजा मान मायके मैं न मारलै ।
  
  देखो सखी वर्षा ऋतु आई
  देखो सखी वर्षा ऋतु आई
  बागन मोर मोकिला बोलत ,
  चातक दादुर शोर मचाई । देखो . . .
  घुमड़घुमड़ गरजत घन तड़कत ,
  काली घटा नभ देत दिखाई । देखो . . .
  रिमझिमरिमझिम बरसत बदरा ,
  हरीहरी दूब लता झुक आई । देखो . . .
  सरजू तीर प्रमोद कुंज में ,
  हिलमिल झूले सिया रघुराई । देखो . . .
  देखो सखि वर्षा ऋतु आई ।
  उमड़घुमड़ कर बादल आये
  बिजली चमक रही अति न्यारी ।
  देखो सखि वर्षा ऋतु आई ।
  कालीकाली कोयल कूकत
  मीठी बोल लगत है प्यारी
  झूला डरो कदंब की डारी
  फूलन की शोभा है न्यारी ।
  चारों ओर बिछी हरियाली
  गांवन की शोभा है न्यारी ।
  
  ईसुरी की फाग-11
  जो तुम छैल , छला हो जाते , परे उंगरियन राते
  मौं मुँह पौंछत गालन के ऊपर , कजरा देत दिखाते
  घरीघरी घूंघट खोलत में , नज़र सामने आते
  ' ईसुर ' दूर दरस के लानें , ऐसे काए ललाते ?
  
  ऊधौ रूप राधकाजू कौ
  ऊधौ रूप राधकाजू कौ ,
  कृस्न बिछुरतन सूकौ ।
  मन उड़जात तिनूका नाँई
  मन्द मन्द में फूँकौं ।
  गदिया पलंग गदेला त्यागो
  परवौ है अब भू कौ ।
  भुगतै मिटें , करौ कछु हू है ,
  कछू पाय आगंूकौ ।
  ईसुर पार लगत ना बँदरा
  फिरत डार कौ चूकौ ।
  
  कही मान लो छोड़ो नसे बाजी कही मान लो
  कही मान लो छोड़ो नसे बाजी , कही मान लो ।
  चरस पिये धर्म , कर्म लाज शर्म जाय ,
  ज्ञान जाय ध्यान जाय , मान घट जाये ।
  कही . . .
  भंग पिये वादी हो जात है सब अंग ,
  मदरा गांजो कर देत पैसे से तंग ।
  कही . . .
  मदिरा पिये से हो जात है बदनाम ।
  थुकथुक तम्बाकू और बुरो काम ।
  कही . . .
  
  तुमनें मोह टोर दऔ सँइँयाँ
  तुमनें मोह टोर दऔ सँइँयाँ ,
  खबर हमारी नँइँ याँ ।
  कोंचन में हो निपकन लागीं
  चुरियँन छोड़ी बहियाँ ।
  सूकी देह छिपुरिया हो रई
  हो गए प्रान चलैयाँ ।
  जो पापिन ना सूकीं अंखियाँ
  झर झर देत तलैयाँ ।
  उनें मिलादो हमें ईसुरी
  लाग लाग के पैंयाँ ।
  
  बाँके बजैं पैजनाँ धुनके
  बाँके बजैं पैजनाँ धुनके ।
  परे पगन में उनके ।
  सुन तन रौमरौम कड़ आवत ,
  धीरज रहत ना तनके ।
  खेलत फिरत गैल खोरन मेंख
  सुर मुख्त्यार मदन के ।
  करने जोंग लोग कुछनाते ,
  लुट गये बालापन के
  ईसुर कौन कसायन डारे ,
  जे ककरा कसकन के ।
  
  भरोसौ
  ठाँड़ो आज
  भरोसे की बीता भर धरती पै
  मानुस ।
  अपने गेरँऊँ
  आई नदीसौ देख समुन्दर
  पलछिन सोसत ,
  बूड़ न जाबै
  पाँवतरे की धरती
  दंदफंद औ चालफरेबी के
  पानूँ में
  उतै
  दूबरौ और बिचारौ
  एक भरोसौ
  दिन बूड़े कौ सूरजसौ हो
  हराँहराँ
  आँखनसामूँ सें
  हिलबिलानसौ हो रऔ ।
  
  पिया कैसे झुलाऊ रस के बिजना
  पिया कैसे झुलाऊं रस के बिजना ,
  बेंदी के बोझ लिलाट दुखत है ,
  हरवा को भर सहो जाय न । पिया . . .
  कंगन को बोझ कलाई दुखत है ,
  मुंदरी को भार सहो जाय न । पिया . . .
  साड़ी को बोझ मोरी कमर दुखत है ,
  माहुर के भार उठे पग ना । पिया . . .
  काजल के बोझ मोरी आँख दुखत है ,
  काम करत नहीं दोऊ नैना । पिया . . .
  
  हौनी कवउँ न जात अनूठी
  हौनी कवउँ न जात अनूठी ,
  जिदना जी पै रूठी ।
  इक दिन रूठी राजा नल पै ,
  हार लील गइ खूँटी ।
  इक दिन रूठी कंसासुर पै ,
  मूड़ खपरिया फूटी ।
  इक दिन रूठी तो अर्जुन पै ,
  भील गोपका लूटी ,
  सोने की गढ़ लंक ईसुरी ,
  घरी भरे में टूटी ।
  
  रसिया रग भर-भर जिन मारो
  रसिया रंग भरभर जिन मारो ,
  पिचकारी दृगन तक न मारो ।
  न गहो छैल गैल बिच बहियां ,
  पैयां पडूं मैं बलिहारी । पिचकारी . . .
  जो सुन पैहें सास ननद मोरी ,
  सुन रूठ जैहें पिया प्यारो । पिचकारी . . .
  चन्द्रसखी भज बाल कृष्ण छवि ,
  चरण कमल पे बलिहारी । पिचकारी . . .
  
  झुला दो रघुबर के पालने री
  झुला दो रघुबर के पालने री ।
  झुलाओ मोरे हरि के पालने री ।
  कै गोरी आली सबरे बृज की संखियां ,
  घेर लए हरि के पालने री । झुला दो . . .
  कै मोरी आली कोरी मटुकिया को दहिया ,
  जुठार गयो तोरो श्यामलो री । झुला दो . . .
  कै मोरी आली तू गूजरी मदमाती ,
  पलना मोरो झूले लाड़लो री । झूला दो . . .
  
  ईसुरी की फाग-26
  मिलती कभऊं अकेली नइयाँ
  बतकाये खाँ गुइयाँ ।
  मिल जातीं मन की कै लेते
  जैसी हती कवइयाँ ।
  बाहर सें भीतर खाँ कड़ गईं
  कुल्ल लुगाइन मइयाँ ।
  ' ईसुर ' फिरत तुमाये लानें
  ढूंढत कुआं तलइयाँ ।
  भावार्थ
  महाकवि ' ईसुरी ' अपनी प्रेयसी ' रजऊ ' को उलाहना देते हुए कहते हैं — प्रिये , तुम कभी अकेले में नहीं मिलतीं कि प्रेम की दो बातें कर सकूँ । अगर मिलतीं तो जो कहने लायक होतीं वो बातें कह लेता । तुम औरतों के झुण्ड की ओट लेकर बाहर से भीतर को निकल गईं , जबकि मैं तुम्हारे लिए कुओं , तालाबों पर भटकता फिरता हूँ ।
  
  बरजोरा कौ समरपन
  कठिन जेठ कौ घाम तचैं , गुस्सा में सूरज ,
  बरजोरा बिलमो पहूज के नीरेंतीरें
  आठ बिना कढ़ गए न एकउ फँसो बटोही
  दारचूनघी निगट रही है धीरेंधीरें ।
  सात डाकुअन कौ पहरौ है नदीघाट पै
  बीस ज्वान बरजोर सिंह के हैं रखवारे ,
  हुकुम कठिन है सब रस्तागीरन कों लूटौ ,
  निकर न पाबै कोऊ सम्पत बिना निकारे ।
  तपैं ग्रीष्म महाराज बुँदेलन की धरती है
  नीचें तचै ततूरी , ऊपर अँगरा बरसें ,
  डरे जनावर भार भटोलन भीतर हाँपैं ,
  मानुसपच्छी कठिन समइया कढ़ें नघर सें ।
  संगै छै असवार बाई जू भाजत आबैं ,
  उनके तन के ऊपर चढ़ गइ धूरइधूरा
  ऐसौ लगै कि दौर रही है सिंह भवानी ,
  संगै दौरत आँय अघोरी भूतभभूरा ।
  तान तुपकियाँ ठाड़े ह्वै गए सातउ डाँकू ,
  गैल छैंक लई , ‘रोकौ धोरे’ , हाँक लगाई ;
  गोरा धरें पछारी , आँगें करिया रोकें ,
  का अनहोनी , चौंकी रानी लक्ष्मीबाई ।
  बोली , ‘को हौ ठाकुर ? गैल काए खाँ छैंके ?
  का अनवाद करो घोरन नें ? रहे रुकाई ।
  बूढ़ौ दउवा बालो , ‘हम हैं डाकू ठाकुर ,
  लूटन आए तुम्हें’ , तुरन्त आँख चढ़ आई
  रानी बोली , ‘को है मुखिया ? ’ ‘है बरजोरा’
  ‘कितै ? ’ ‘परे सोउत हैं , उतै करौंदी छाँई । ’
  ”चलौ बताऔ , दोदो बातें करकें जैहें“
  पीछेंपीछें डाँकू , आँगें लक्ष्मीबाई ।
  संगी दओ जगाय , उठो तुरतई बरजोरा
  देखो आउत घुड़सवार बक्षस्थल तानें
  चढ़ती उम्मर , ेख न निकरी , पैनी आँखें ,
  टेढ़ी बाँधें पाग , भाल मोती लहरानें ।
  दगदग दमकै माथौं ईंगुर पोतो मानों
  राजन की पोसाक बिधाता रूप समारौ ,
  लै पाँचउ हँतयार हाँत में नंगौ तेगा
  चढ़ तुरंग की पीठ स्वयं बीरत्व पधारौ ।
  पाँव रकेबन जमे , कसो पीठी सें बालक
  बघवाबै चहुँओर बैरियन की घातन में ,
  सने रकत में वस्त्र , अस्व ज्यों बिजलीकौंधा ,
  ऐसौ लगै सजीवन यौवन कूँदौ रन में ।
  ठाढ़ौ भओ तुरन्त समर बागी बरजोरा ,
  तड़पी रानी , ‘क्यों तुमनें मारग रुकवाओ ? ’
  डाँकू उत्तर देत , ”लूट है रोजी अपनी ,
  को हौ अपुन ? कहाँ के ? हमनें चीन्ह न पाओ । “
  ”आँखें खोलौ , चीनौं , खोलौ कान सुनाबैं
  अँगरेजन सें छिड़ गओ है संग्राम भयंकर
  मरबे और मारबे हेत फिरौं भन्नानी ।
  गओ मोरचा टूट हमाओ झाँसीवारौ ,
  धाबा करो कालपी में अब बजहै तेगा
  हूहै बरछीबन्दूकन के संग सगाई
  खारकछारन में जमना के चुकहै नेगा ।
  मूँछ मुँछारे मुंस तुम्हारी क्षत्री काया
  पौरुष जो है ? बने आज अबला के घाती
  मैं नारी ह्वै जूझ रही भारतबैरी सें
  रे क्षत्री नर , हाय न फट गई तोरी छाती
  अपनी झाटसी गई गड़ौ दुसमन कौ झंडा ,
  बीर सिपाही तरवारन कौ पी गए पानी
  धरती कर गए लाल रकत कौ लिख गए साकौ ,
  जूझे आठ हजार लाल प्रानन के दानी ।
  तुमनें रस्ता रोकी , बैरी लगे पछारीं
  मजल चले हैं घोरे , घायल देह हमारी
  आगी उगलै धरती झोराँ लपट झँझाबै
  कारे कोसन बसी कालपी जेठ दुफारी ।
  देखौ मोरे संगी , पाँच पुरुस ; दो नारी
  मैं , जा सुन्दर , पक्की मोरी संग सहेली
  घोरे देखौ सात हमाए हाँपी छोड़ंे
  घावन भरे सरीर करारी विपदा झेली ।
  पसु हैं घोंरे , जान देत , अबला है संगिन
  तुम हौ क्षत्री मुंस , छैक लइ गैल हमाई
  हे राणा , हे सिवा , हमें अब दोस न दिइयो“
  लम्बी भरी उसाँस , चुप्प भई लक्ष्मीबाई ।
  देखत मौं रह गओ रानी कौ ठाँड़ो ठाकुर
  रोमरोम जग परौ सिथिलसी ह्वै गई बानी ,
  लैन हिलोरें लगो रकत पुरखन कौ तातौ
  तुरग दिखानों सिंह , छबीली सिंह भवानी ।
  सन्तमण्डली जैसें बालमीक मन पलटौ ,
  अंगुलिमाल कान ज्यों परी बुद्ध की बानी ,
  रानी की उसाँस बरछीसी हुकी हृदय में ,
  डाँकपन की भई कुटिलता पानीपानी ।
  टपरटपर आँखिन से अँसुवा टपकन लागे
  घूँटे टेक दए , नंगी लइ खेंच सिरोही ,
  बाई साब के आँगें भींजी बनो बिलइया
  बौ बरजोरा दस्युराज कट्््र निरमोही ।
  आत्मघात करबे की मन में बात बिचारी
  ‘खबरदार हो’ , रानी नें ललकार लगाई
  ”प्रान कर रहे दान तौ फिर बैरी संग जूझौ
  घरी दो घरी राकौ , करौ सहाय हमाई । “
  झटका दैकें ह्वै गओ ठाड़ौ , तन गई छाती
  सिथिल अंग में जैसें महासक्ति घुस आई ,
  दई हुंकार कि जैसे बन में सिंह डड़ीकै
  ‘बढ़ौ साथियो’ बरजोरा तरवार घुमाई ।
  ”पार पहूज होय गोरन कौ मोहरा मारौ
  रजपूती की लाज बचालो बढ़कें प्यारे
  धजीधजी काया , खपरी हो टूँकाटूँका
  चलो बहादो मोरे भइय रकत पनारे । “
  लैलै निज हथयार सज गये उनतिस जोधा
  आँगेंआँगें भैंससाबाँधी तोप हँकाई
  दो संगी रानी नें छोड़ें , पाँचइ लैकें
  सुमिर गजानन कों , घोरे कैं एड़ लगाई ।
  टपकटपक टपटपटप घोरे भाजन लागे
  उड़ी गुंग धूरा की , छिन में उड़ गई रानी
  हाँत जोर के अंतिम नमन करो डाँकू नें
  चूम लई तरबार , आँख कौं पोंछो पानी ।
  
  जग में बिना यार कौ को है?
  जग में बिना यार कौ को है ?
  मिलै सो भाग बदौ है ।
  एक यार आमद के पाछै ,
  धनके संग लगौ है ।
  एक यार दये प्रान प्रेम मैं
  प्रीत की कौन फंसौ हैं ।
  एक यार बिच धार वहा कैं
  बीचइ छाड़ भगो है ।
  जे सब यार देखकें ईसुर
  मो मन भौत हँसौ है ।
  
  पिया हो गये तबाह सट्टा हार के फिरन लगे हाथ झार के
  पिया हो गये तबाह सट्टा हार कें , फिरन लगे हाथ झार कें
  सबरी मिटा गृहस्थी डारी ,
  घर में बचे न लोटा थारी , रोवे लड़कन की महतारी ।
  गहना जेवर सब लै गए उतार कें फिरन लगे . . .
  रुपया पैसे सबरे हारे , लड़का बिटिया फिरें उघारे ,
  अब तो फिरें हाथ पसारे ।
  खाना खरचा खों बल पे उधार कें । फिरन लगे . . .
  हम तो समझा समझा हारे , करजा ऊपर से कर डारे ,
  उलझन में हैं प्राण हमारे ।
  कछु घर में न बचो सब हार के । फिरन लगे . . .
  अच्छेअच्छे सब पछतावें , सट्टा जुआं से पार न पावें ,
  सबकी नजरन से गिर जावें ।
  काम करियो तुम सोच विचार के । फिरन लगे हाथ झार के ।
  पिया हो गये तबाह . . . ।
  
  रंग डारो ना लला को अलकन में
  रंग डारो ना लला को अलकन में ।
  पर जैं है मुकुट की झलकन में ।
  उड़त गुलाल लाल भये बादर ,
  परत आँख की पलकन में ।
  पकर पकर राधे मोहन खाँ ,
  मलत अबीर कपोलन में ।
  खेलत फाग परस पर ईसुर ,
  राधे मोहन ललकन में ।
  
  सुन लो तुम ध्यान से जिठानी
  सुन लो तुम ध्यान से जिठानी ,
  हमई रोज भरवीं न पानी
  हींसा बटाने खों सब कोई बराबर
  करवे खों काम देवरानी । हमई . . .
  संझली ओ मंझली खों नईनई धुतियाँ
  पेहरत हों मैं तो पुरानी
  हमई रोज भरवीं ना पानी । सुन . . .
  सासससुर इनसे तनकऊ न बोलें
  हमखों कहत मनमानी ,
  हमई रोज भरवीं ना पानी । सुन . . .
  खावे खों बैठूं मैं सबसे पछारे ,
  तोऊ पे करें निगरानी
  हमई रोज भरवीं ना पानी । सुन . . .
  आई बहिन मोरी चारई दिना खों ,
  तनकऊ न कोऊं खों सुहानी
  हमई रोज भरवीं ना पानी । सुन . . .
  
  छैला छलन चलौ नव काजर
  छैला छलन चलौ नव काजर ,
  दयैं राधा बृज नागर ।
  मुकती भोल बिकैं मथरा में ,
  कजरौटन के आगर ।
  श्री वृषभानमनदर में दीपक ,
  है सनेह कौ सागर ।
  कोयन भीतर रेखा गागई ,
  परती दिखा उजागर ।
  कात ईसुरी तुम लौ रावै
  प्रान हमारे हाजर ।
  
  अबै जिन बरसो बादरा रे
  अबै जिन बरसो बादरा रे
  बरसन लागे बादरा रे ,
  चुंअन मोरे लागे बांगला रे । अबै . . .
  चुंअन मोरे लागे बांगला रे ,
  भींजन मोरे लागे पालना रे । अबै . . .
  भींजन मोरे लागे पालना रे ,
  रोबन मोरे लागे लालना रे । अबै . . .
  अबै घर नइयां साजना रे । अबै . . .
  
  जिनकौ सेर-सवेरे खइये
  जिनकौ सेरसवेरे खइये ,
  जिये बिसेख डरइये ।
  नौदस माँस गरम में राखौं ।
  जिनैं पीठ ना दइये ।
  नरनारी को कौन बलाबल ,
  जिनकी संगत गइये ।
  सब जग रूठौरूठौ रन दो ,
  राम न रूठौ चइये ।
  ईसुर चार भुजा बारे खाँ ,
  का दो भुजा निरइये ।
  
  लरका गाड़ीवान के
  तुम हौ लरका गाड़ीवान के
  जतन सें गाड़ी हाँकौ ।
  अर्थकाम दो चका चढ़े हैं भौंरा बँधो धरम कौ ,
  धीरजधुरा , पटा परमारथ , कसना कसो करम कौ ;
  भरे पंथ में छल के ककरा , और कपट के लोटें झकरा ।
  भवबाधा की कठिन चढ़ान पै ,
  तुम अगलबगल जिन झाँकौ ।
  बड़े भाग सें तुम्हें मिली है , जा दद्दा की गाड़ी ,
  दिन छित घरै लौटियो , ऊँघ न जइयो , करकें ठाड़ी ,
  संसयनिसा घिरन ना पाबै , भयभरका में गिरन न पाबै ।
  ई बैहड़ में कोस प्रमान पै ,
  स्वारथ डारत है डाँकौ ।
  सत संगत गुलगुलौ सलीता तुम गाड़ी में डारौ ,
  सुमतिसखी रूठी , मनाय कें बिनती कर बैठारौ ,
  घामघमंड न देह तचाबै , रिस की लपट न नाच नचाबै ।
  खटला उसलें ना ईमान के ,
  तुम छिमाछाँयरो ढाँकौ ।
  बलबैभव दो बैल नहे हैं , इक लीला इक धौरा ,
  मरजादा कीं नाथें इनकीं , हैं संयम के जौरा ,
  भरैं रोस में बनें मुचर्रा , डर सें काँपें बन जायँ गर्रा ।
  कबी , ‘बुँदेला’ आतमग्यान कौ
  तुम औगा लै लो बाँकौ ।
  
  आ गऔ बेईमानी कौ पारौ
  आ गऔ बेईमानी कौ पारौ ,
  इतै न डेरा डारौ ,
  पंचन में परपंच जुरत है ।
  करैं न बारो न्यारौ ।
  मों देखी पंचयात करत हैं ।
  तकें चीकनो व्दारौ ।
  ईसुर कात सवै के मन की
  जौ तगड़ा तौ डारौ ।
  
  कैसे व्याहू राधा कन्हैया तेरो कारो
  कैसे व्याहूं राधा , कन्हैया तेरो कारो
  घरघर की वो गउवें चरावे
  ओढ़त कम्बल कारोकारो । कैसे . . .
  छीन झपट दधि , खात बिरज में
  चलेगो कैसे राधा संग गुजारो । कैसे . . .
  मेरी राधा अजब सुंदरी
  तेरो कन्हैया है कारोकारो । कैसे . . .
  पीताम्बर की कछनी बांधे
  मोहन मुरलिया बारो न्यारो । कैसे . . .
  
  लका मे हनुमान अलबेले राम
  लंका में हनुमान , अलबेले राम
  काहे को सोटा काहे को लंगोटा
  काहे चढ़ा दूं चोला ।
  सोने को सोटा , लाख को गोटा
  सेंदुर चढ़ाय दऊं चोला ।
  बनबन भटके फिरत अकेले
  डाले फूलन को सेला । लंका में . . . ।
  काहे को मुकुट , काहे को मुस्टक
  काहे को बनहै झेला ।
  सोने को मुकुट , चंदन की मुस्टक
  फूलों का डाले झेला । लंका में . . . ।
  
  दिल रहौ दाबनी में बसकें
  दिल रहौ दाबनी में बसकें ,
  मों फेरों इतखाँ तुम हँसकें ।
  झँझरीदार खुली ज्यों पुतरी
  पटियन बीच रई लसकें ।
  दोई भोंय दाब कें बैठी
  कानन लों खेंचें कसकें ।
  ईसुर प्रान कौन के लेतीं ?
  राधा के माथै धसके ।
  
  पहचान
  फिरै फिपयानौं रोज , बारा मैंड़े भाँड़ रहो
  हुलिया पै हीन भाव जैसें करो पाप है ,
  गरब , गरूर , चालबाजीभरी बातें सुन
  पियत कुनैन कैसौ घूँट चुप्पचाप है ,
  जन्मतिथी , बंसबेल , रूपरंग , कारबार ,
  कहाँ कैसौ मोलभाव , बस एइ जाप है ,
  जेके ऐसे हालचाल देखौ निज देस बीच
  बिना कहैं जान लेव बिटिया कौ बाप है ।
  
  मोरे मन बसे राम और सीता मोरे...
  मोरे मन बसे राम और सीता । मोरे . . .
  मोर मुकुट मोरे ठाकुर जी खों सोहे ,
  सो कलगिन बीच राम और सीता । मोरे . . .
  चंदन खोरे मोरे ठाकुर जी खों सोहे ,
  सो टिपकिन बीच राम और सीता । मोरे . . .
  नैनन सुरमा मोरे ठाकुर जी खों ‘सोहे’ ,
  सो माला बीच
  राम और सीता । मोरे . . .
  पानन बिरियां मोरे ठाकुर जी खों सोहे ,
  सो लाली बीच राम और सीता । मोरे . . .
  
  जादू सो कर गई हेरन में
  जादू सो कर गई हेरन में
  दुरवारी दृग की फेरन मैं ।
  जों मरतेज , तेज चितवन कौ ,
  सो नइँयाँ समसेरन में ।
  उड़त फिरत जैसें मन पंछी
  गिरत बाज के घेरन में ।
  जब कब मिलत गैल खोरन में ,
  तिरछी नजर तरेरन में ।
  कहत ईसुरी सुन लो प्यारी ,
  तनक सेन की टेरन मैं ।
  
  होली खेले लाड़ली मोहन से
  होली खेले लाड़ली मोहन सें ।
  बाजत ताल मृदंग झांझ ढप
  शहनाई बजे सुर तानन से । होली . . .
  भर पिचकारी मोरे सन्मुख मारी
  भीज गईं मैं तन मन से । होली . . .
  उड़त गुलाल लाल भये बादल
  रोरी भलें दोऊ गालन सें । होली . . .
  फगुआ मिले बिन जाने न दूंगी
  कह दो यशोदा अपने लालन सें ।
  होली खेले लाड़ली मोहन सें ।
  
  जय-जय शीतला माई की जय-जय बोलो
  जयजय शीतला माई की जयजय बोलो
  गंगा के नीर मैया कैसे चढ़ाय दूं
  मछली ने लियो है जुठार , की जयजय बोलो
  मिठया के पेड़ा मैया कैसे चढ़ाय दूं ।
  चींटी ने लिये हैं जुठार की जयजय बोलो
  बगिया के फूल मैया कैसे चढ़ाय दूं
  भौंरे ने लिये हैं जुठार , की जयजय बोलो
  घर की रसोई मैया कैसे चढ़ाय दूं
  बालक ने लिये हैं जुठार , की जयजय बोलो
  
  जीके जब जैसे दिन आये
  जीके जब जैसे दिन आये ।
  कैसें जात बराये ।
  दिनन फेर के फेर सें ।
  स्यार सिंग खाँ धाये ।
  दिनन फेर से राय मुनईयाँ ।
  बाजै झपट दिखायें ।
  दिनन फेर सें सरपन ऊपर ।
  मिदरन मूँड़ उठाये ।
  बेर बेर जे खात ईसुरी ,
  बेर बीन तिन खाये ।
  
  जौ लों जग में राम जियावैं
  जौ लों जग में राम जियावैं ।
  जे बातें बरकावै ।
  हात पाँव दृगदाँत बतीसउ
  सदा एक से राबैं ।
  ना रिन ग्रेही करै काऊ खाँ
  ना घर बनौ मिटावै ।
  आपुस की बनी नइँ बिगरै
  कुलै दाग ना आवै ।
  इतने में कुछ होय ईसुरी
  बिना मौत मर जावै ।
  
  होली खेले लाड़ली मोहन से
  होली खेले लाड़ली मोहन सें ।
  बाजत ताल मृदंग झांझ ढप
  शहनाई बजे सुर तानन से । होली . . .
  भर पिचकारी मोरे सन्मुख मारी
  भीज गईं मैं तन मन से । होली . . .
  उड़त गुलाल लाल भये बादल
  रोरी भलें दोऊ गालन सें । होली . . .
  फगुआ मिले बिन जाने न दूंगी
  कह दो यशोदा अपने लालन सें ।
  होली खेले लाड़ली मोहन सें ।
  
  जमुना किनारे मोरा गाव
  जमुना किनारे मोरा गांव ,
  संवरिया आ जाना ।
  जो कृष्ण मोरा गांव न जानो ।
  बरसाना मोरा गांव ,
  संवरिया आ जाना । जमुना . . .
  जो कान्हा मोरा नाम न जानो ,
  राधा नवेली मोरा नाम ।
  संवरिया आ जाना । जमुना . . .
  जो कान्हा मोरा धाम न जानो
  ऊंची हवेली मेरा धाम ।
  संवरिया आ जाना । जमुना . . .
  
  पिया लै दो हमें हरियल सारी
  पिया लै दो हमें हरियल सारी ,
  पलका पै मचल रई हैं प्यारी
  सूत महीन , झीन ना हौवै ,
  बड़ी मुलाम तरज बारी ।
  छोरन मोर पपीरा राजें ,
  जरद कोर की जरतारी ।
  बीचन बीच बेल बूटन सें
  भरी होय कछु फुलवारी ।
  कहत ईसुरी सुनलो प्यारी ,
  भोर भगा है सुकमारी ।
  
  मोसे भुअन चढ़ो न जाय लगुरिया
  मोसे भुअन चढ़ो न जाय लंगुरिया
  ऐसी धमक लगे पायल की ।
  मेरे ससुरा चले देवी दर्शन खों
  लिये ध्वजा नारियल हाथ लंगुरिया ,
  ऐड़ी धमक लगे पायल की ।
  मेरा जेठा चले देवी दरशन खों ।
  लिये लाल चुनरियां हाथ लंगुरिया ।
  ऐड़ी धमक लगे पायल की ।
  मेरे देवरा चले देवी दरशन खों ।
  लिये हार फूलन के हाथ लंगुरिया ।
  ऐड़ी धमक लगे पायल की ।
  मेरे साजन चले देवी दरशन खों ।
  लिये गोद ललनवा हाथ लंगुरिया ।
  ऐड़ी धमक लगे पायल की ।
  
  विधना करी देह न मेरी
  विधना करी देह न मेरी ,
  रजऊ के धर की देरी ।
  आवत जात चरन की घूरा
  लगत जात हर बेरी ।
  लागी आन कान के ऐंगर ,
  बजन लगी बजनेरी ।
  उठत चात अब हाट ईसुरी
  बाट भौत दिन हेरी ।
  
  ठनाठनी
  बस्ती सें दूर अलग जनवासौ अनवासो
  वारइ सें जान परै जैसें कुछ तनातनी ,
  गोलन की भड़ाभट्ट , चकरी की चक्कमक्क
  हाँतिन की टनाटन्न , घोड़न की हिनीनिनी ।
  रब्बीरमतला सँग ढोलन की धमाधम्म
  झाँझन की झमाझम्म फरकावै कनीकनी ,
  मंगल समाज यौ , कि पल्टन कौ साजबाज ?
  लरका कौ ब्याव है कि समधी सें ठनाठनी ?
  
  लोगे ही लोगे महकाय मोरी मैया
  लोंगें ही लोंगें महकाय मोरी मैया ,
  तेरा बगीचा लोंगों का ।
  कौन लगाये मैया बेला चमेली ,
  कोने लगाई अनार मोरी मैया ।
  तेरा बगीचा लोंगों का । लोंगें . . .
  देवी लगाई मैया बेला चमेली ,
  लंगुरा लगाये अनार मोरी मैया
  तेरा बगीचा लोंगों का । लोंगें . . .
  कैसे के गोडूं मैया बेला चमेली ,
  कैसे के गोडूं मैया अनार मोरी मैया ।
  तेरा बगीचा लोंगों का । लोंगें . . .
  कुदरन गोडूं मैया बेला चमेली ,
  खुरपन गोडूं अनार मोरी मैया ।
  तेरा बगीचा लोंगों का । लोंगें . . .
  कैसे के सींचूं मैया बेला चमेली ,
  कैसे के सींचूं अनार मोरी मैया ।
  तेरा बगीचा लोंगों का । लोंगें . . .
  दूधन सींचूं मैया बेला चमेली ,
  अमृत सींचूं अनार मोरी मैया ।
  तेरा बगीचा लोंगों का । लोंगें . . .
  कै फूल फूले मैया बेला चमेली ,
  कै फूल फूले अनार मोरी मैया ।
  तेरा बगीचा लोंगों का । लोंगें . . .
  कौना चढ़ाये मैया बेला चमेली ,
  कौना चढ़ाये अनार मोरी मैया ।
  तेरा बगीचा लोंगों का । लोंगें . . .
  देवी चढ़ाये मैया बेला चमेली ,
  लंगुरा चढ़ाये अनार
  तेरा बगीचा लोंगों का । लोंगें . . .
  मोरी मैया तेरा बगीचा लोंगों का ।
  तेरा बगीचा लोंगों का । लोंगें . . .
  
  कैसे दर्श मै पाऊ मैया बिराजी पहाड़ पे
  कैसे दर्श मैं पाऊं , मैया बिराजीं पहाड़ पे
  मैया दुआरे एक कन्या पुकारे
  दे दो वर घर जाऊं , मैया बिराजीं पहाड़ पे । कैसे . . .
  मैया दुआरे एक बालक पुकारे
  दे दो विद्या घर जाऊं , मैया बिराजीं पहाड़ पे । कैसे . . .
  मैया दुआरे एक निर्धन पुकारे
  दे दो धन घर जाऊं , मैया बिराजीं पहाड़ पे । कैसे . . .
  मैया दुआरे एक भक्त पुकारे
  दे दो दर्श घर जाऊं मैया बिराजीं पहाड़ पे । कैसे . . .
  
  महँगाई और होरी
  रामधई , खायँ लेत महँगाई
  उतै लगत अब एक रुपइया जितै लगत ती पाई ।
  काँकी होरी , काँ कौ होरा ?
  कलजुग , परौ सबई्र पै तोरा ,
  चिथरा भई तुमाई धुतियाँ ,
  हम तौ कहत लपेड़ौ बोरा ,
  चुटियाँ फीता छोड़कें रँग लो ,
  करिया रामबाँस कौ जोरा ,
  दार उधार मुहल्ला भरकी , अब नों नई चुकाई ।
  काँसें लै आबै तिरकाई ?
  घर में जुरत नाज ना खाबे ,
  कैसें जायँ बहू खौं ल्वाबे ?
  छोड़ौ बे सतजुग की बातें ,
  दिन में दसदस बीरा चाबे ,
  गुरसक्कर की सुर्त करौ ना ,
  सकौ सतुआ नइयाँ खाबे ,
  भरभूँजिन खौं संकराँत की नई दै पाए भुँजाई ।
  उरानों रोज देत भौजाई ।
  पटकौ जा अपनी पिचकारी ,
  होय कछु तौ दै दो ब्यारी ,
  पइसन बिना खलीता सूनों ,
  काँसें ल्याएँ चून सरकारी ,
  दद्दा डरे स्वाँस के मारें ,
  कक्को खौं आ रई तिजारी
  को दएँ देत उधार गरीब खौं , काँसें ल्याँय दबाई ?
  रो रइँ भर होरी खौं बाई ।
  हाय फसल पै पालो पर गओ ,
  हम सब खौं कौरन खौं कर गओ ,
  धरे हते जो चार रुपइया ,
  उनें साँड़ महँगाई कौ चर गओ ,
  जा कंगाली के बचई में ,
  होरी कौ त्यौहार पबर गओ ,
  हम कीसे पूँछें , जा मेंनत , सब काँ जात हमाई ।
  देत बस बापू की दोहाई ।
  
  जानै कौन जमानों आऔ
  जानै कौन जमानों आऔ ,
  गाँठन माल गमाओं
  भोजन वार बरक्कत गइँयाँ
  खाऔ जौन कमाऔ
  अपनी मूँड जेरिया बाधें ।
  फिरत लोग सब धाओ ।
  सतजुग की वा राय चली गई ,
  बिन बँयै काटौ गाऔ ।
  ईसुर कलस कुलीनन के घर
  कलजुग कलसा छाऔ ।
  
  आ गई रे बरसात सुहानी
  आ गई रे बरसात सुहानी
  चारऊ ओर भई हरियाली ,
  धरती ने पहिरी चूनर धानी । आ गई . . .
  झूला पड़ गओ डालीडाली
  आम पे बोले कोयल रानी । आ गई . . .
  रिमझिमरिमझिम मेहा बरसे ,
  ताल तलैयन भर गयो पानी । आ गई . . .
  दादुर मोर पपीहा बोलो ,
  कैसी प्यारी ऋतु ये लुभानी । आ गई . . .
  
  लैवौ राम नाम इक सच्चा
  लैवौ राम नाम इक सच्चा ।
  दूर होय दुख दच्चा ।
  हिरनाकस पिहलाद के लानैं ।
  कौन तमासो रच्चा ।
  सबरे बरतन पके अबाके ,
  बो बर्तन रऔ कच्चा ।
  बरत आग सैं कूँदत आ गए ,
  मनजारो के बच्चा ।
  लैलै राम निकारौ , ईसुर ,
  मिल्लादुल्लाफुच्चा ।
  
  आली मनमोहन के मारै
  आली मनमोहन के मारै ।
  जमना गैल बिसारें ।
  जब देखो तब खड़े कुंज में ।
  गहें कदम की डारैं ।
  जो कोऊ भूल जात है रास्ता
  बरबस आन बिठारैं ।
  जादौं नई हँसी काऊसों ।
  जा नइ रीत हमारैं ।
  ईसुर कौन चाल अब चलिये ,
  जे तो पूरौ पारें ।
  
  सावन बीते जात हमखो ससुराल मे
  सावन बीते जात हमखों ससुराल में ,
  भइया भूले भरम जाल में ।
  जिस दिन कीन्हीं विदा हमारी ,
  सब घर रुदन कियो तो भारी ,
  अब क्यों हमरी सूरत बिसारी ,
  वा दिन रो रये खड़े खड़े द्वार में । भइया . . .
  असड़ा मेरी विदा कर दई ती ,
  रोरो व्याकुल मैं हो गई थी ।
  वा दिन तुमने जा कै दई ती ,
  हम लुआवे आये दिना चार में । भइया . . .
  संग की सखियां मायके जावें ,
  हम अपने मन में पछतावें ,
  भइया आवें तो हम जावें ,
  बहिन डूब रहीं आंसुओं की धार में । भइया . . .
  पूनो तक लो बाट निहारी ,
  लुआवे आये न बिरन हजारी
  जो कऊं हुइयें याद हमारी ,
  तो आहें जरूर आज काल में । भइया . . .
  
  केसर भई राधिका रानी
  केसर भई राधिका रानी ,
  गलन गलन मिहकानी ।
  चम्पा , जुही केतकी बेला
  ललत बेल लिपटानी
  जिनसें भौत तड़ंगें उठतीं
  ज्यों गुलाब कौ पानी ।
  ईसुर किसनचन्द मधुकर नें
  लइ सुगन्द मनमानी ।
  
  पाल पोस बेटी करी सयानी
  पाल पोस बेटी करी सयानी
  हो गई आज पराई मोरे लाल ।
  बाबुल कहे बेटी हँस घर जाओ ।
  माता कहें जल्दी बुलाओ मोरे लाल । पाल . . .
  ससुर जानियो बाबुल की नाईं
  सासो खों जानो माता मोरे लाल । पाल . . .
  जेठ जानियों बीरन बड़े से
  जेठानी खों जानो भाभी मोरे लाल । पाल . . .
  देवर को जानियो हल्के से बीरन ।
  देवरानी से करियो दुलार मोरे लाल । पाल . . .
  छोटी ननद खों जानों छोटी बहिना
  प्यार से रहियो ससुराल मोरे लाल । पाल . . .
  
  कथा खेत-खरयानन की
  तुम डिल्ली कीं बातें करौ बड़े भइया ,
  हमें करन दो सेवा अपने गाँवन की ;
  तुम कारन पै मलकौ मालपुआ गुलकौ ,
  हमें कहन दो कथा खेतखरयानन की ।
  इन गावन में अपने पुरखा रहत हते ,
  ठाँड़ी कर गए छायबनाय मड़इयँन कों ;
  रातरात सोई गीले में महतारी ,
  पालपोस स्यानों कर गइ सब भइयन कों ।
  खेतन की माटी सरसक्क पसीना सें ,
  दोदो बीघा भूम सकल सम्पदा हती ;
  कोहरीं , चना , मुसेला धमके काम करो ,
  घी कीं चुपरीं बाँटत रहे खबइयन कों ।
  देखौ कभउँ जाय कें उन रौगड़ियन पै ,
  अभउँ डरी है धूरा उनके पाँवन की ।
  इन गाँवन में बारे सें उचकेकूँबे ,
  हिलमिल खेले खेल , बनाए घरघूला ;
  तलातलइयाँ सपरे , खेतन में लोटे ,
  दिनदिन भर सावन में झूलत ते झूला ।
  ज्वानी अपओंबिरानो लैकें चढ़ आई ,
  आँतहिलोरो भइया तब बैरी बन गओ ;
  घूरे पै गारीगुल्ला मुड़कटइ भई ,
  फाँसी पै टँग गए मतइयाँ मनफूला ।
  उन दोउन के लरका जूझ करइयाँ हैं ,
  लै लई है सौगन्ध उन्हें समझावन की ।
  गाँवन के त्योहार लगत हैं तेरहिंसे ,
  अब न भरै कोउ स्वाँग न बजत नगाड़े हैं ,
  ज्वानन की कढ़ आईं कुथरियाँ पेटन कीं ,
  और पथनवारे बन गए अखाड़े हैं ,
  अब न गाँव की बेटी सबकी बहिन रही
  अब न गाँव के लरका ऊके भइया हैं ;
  कढ़न न पाबैं हारखेत बहुएँ बिटियाँ
  गैलघाट में ऐसे चरित उभाँड़े हैं ।
  हमें बेंदुलाचढ़वइया बन जानें है ,
  चन्द्रावल की धरीं भुजरियाँ सावन कीं ।
  
  जिदना मन पंछी उड़ जानैं
  जिदना मन पंछी उड़ जानैं ,
  डरौ पींजरा रानैं ।
  भाई ना जै हैं बन्द ना जैहें ।
  हँस अकेला जानें ।
  ई तन भीतर दस व्दारे हैं
  की हो के कड़ जाने ।
  कैवे खों हो जै है ईसुर ।
  एैसे हते फलाने ।
  
  झूला डरो कदब की डार
  झूला डरो कदंब की डार
  झूलें राधा प्यारी ना । झुला . . .
  कौना झूले कौन झुलावे ,
  ऋतु मतवारी ना । झुला . . .
  राधा झूलें श्याम झुलावें ,
  बदरा छाये ना । झुला . . .
  कौना गावें कौना बजावें ,
  कौना नाचे ना । झुला . . .
  सखियाँ गावें कृष्ण बजावें ,
  ग्वालें नाचे ना । झुला . . .
  
  ईसुरी की फाग-25
  जाके होत विधाता डेरे
  को कर सकत सहेरे ।
  पाव रती के जोड़ लगाए
  परे हाथ के फेरे ।
  अदिनदिना जब आन परत हैं
  दालुद्दर नै घेरे ।
  मारेमारे फिरत ' ईसुरी '
  संजा और सबेरे ।
  भावार्थ
  महाकवि ' ईसुरी ' अपनी प्रेयसी ' रजऊ ' से कहते हैं — जिसके स्वयं विधाता ही प्रतिकूल है उसकी सहायता भला कौन कर सकता है । जैसेतैसे पावरत्ती जोड़ कर कुछ हैसियत बनाता हूँ लेकिन फिर वही दिन आ जाते हैं । बुरे दिनों में दरिद्रता ही घेर लेती है । ईसुरी कहते हैं — ऐसे में सुबह शाम मारामारा भटकता फिरता हूँ ।
  
  रघुबर राजकिशोरी महल बिच खेलत रे होरी
  रघुबर राजकिशोरी महल बिच खेलत रे होरी ।
  कर झटकत घूंघट पट खोलत ,
  मलत कपोलन रोरी । महल . . .
  कंचन की पिचकारी घालत ,
  तक मारत उर ओरी । महल . . .
  सोने के घड़न अतर अरगजा ,
  लै आईं सब गोरी । महल . . .
  हिलमिल फाग परस्पर खेलत ,
  केसर रंग में बोरी । महल . . .
  अपनीअपनी घात तके दोऊ ,
  दाव करत बरजोरी । महल . . .
  कंचन कुँअरि नृपत सुत हारे ,
  जीती जनक किशोरी । महल . . .
  
  हौनी दो पग चलत अँगरैं
  हौनी दो पग चलत अँगरैं ,
  सब तन चलत पिछारैं ।
  जैसुइ जान घरों आँगे खाँ ,
  मार देह का धारें ।
  करमन वचन करत है ओई ,
  होनी जौन विचारे
  सुर मुन नर आकुल है , ‘ईसुर’ ,
  ई होनी के मारे ।
  
  बधइया बाजै माधौ जी के
  बधइयां बाजै माधौ जी के
  गोकुल बाजें बृंदावन बाजें
  और बाजे मथुरैया ।
  बारा जोड़ी नगाड़े बाजें
  और बाजे शहनैया । बधइयां . . .
  गोपी गावें ग्वाला बजावें
  नाचें यशोदा मैया । बधइयां . . .
  बहिन सुभद्रा बधाव ले आई
  नित उठ अइये जेई अंगना ।
  बधइयां . . . नंद बाबा अंगनइयां ।
  
  तिलकी परन तिलन सें हलकी
  तिलकी परन तिलन सें हलकी ,
  बाँय गाल पै झलकी ।
  मानौ चुई चाँद के ऊपर ।
  बुंदकी जमना जल की ।
  मानों फूल गुलाब के ऊपर ,
  उड़ बैठन भई अलकी ।
  के गोविन्द गुराई दै कैं ।
  बैठ गये कर छलकी ।
  जी में लगी ईसुरी जी के ,
  दिल के दाब अतल की ।
  
  मारग आदी रातलों हेरी
  मारग आदी रातलों हेरी ,
  छैल विदरदी तेरी ।
  बेकल रई पपीहा जैसी ,
  कहाँ लगाई देरी ?
  भीतर सें बाहर लों आई ।
  दै दै आई फेरी ।
  उठ उठ भगी सेज सूनी सें
  लगी ऑख ना मोरी
  तड़प तड़प सो गई ईसुरी ।
  तीतुर बिना बटेरी ।
  
  कछु नइया धना न्यारे की ठान मे भूलो मत झूठी शान मे
  कछु नइयां धना न्यारे की ठान में , भूलो मत झूठी शान में ।
  पुरी गली के कये मैं आके , रोजऊ लड़ती सासससुर से
  देखो रानी कहें समुझाय के ,
  घर मिट जैहे नाहक आनवान में । भूलो . . .
  सोचो गोरी अपने मन में , उनने दुख सये बालापन में ।
  हम खों लिये फिरे हाथन में ,
  दुख होने न दिया छिनमान में । भूलो . . .
  मातापिता ने कष्ट उठाये , हम खों इतने बड़े बनाये ।
  सूखी खाके समय बिताये ,
  आंच आने न दई कबऊ शान में । भूलो . . .
  तुम जाने काहो करैयां , छोड़ो हठ अब पडूं मैं पैयां ।
  हम खें थूकत लोग लुगइयां ,
  चर्चा हो रई खेत खलिहान में । भूलो . . .
  तुम तो धना न्यारे की ठाने , हम खों लोग देत है ताने ।
  भूलो . . .
  
  हो गई स्याम बिछुरतन जीरन
  हो गई स्याम बिछुरतन जीरन ,
  बृज में एक अहीरन ।
  कल नई परत काल की ढूँड़त ,
  कालिन्दी कै तीरन ।
  भरमत फिरत चित्त नई ठौरें ,
  उठत करेजें पीरन ।
  हमरौ जनम बिगार चले गये
  डारकें मोहजँजीरन ।
  वन वन व्याकुल फिरत ईसुरी
  राधा भई फकीरन ।
  
  बादल देख डरी सखी री बादल देख डरी
  बादल देख डरी सखी री बादल देख डरी
  कालीकाली घटा उमड़ आई ,
  बरसत झरीझरी । सखी री . . .
  जित जाऊं उत पानीपानी
  भई सब भूमि हरि । सखी री . . .
  फूले फूल क्यारिन बगियन ,
  लगे सुहावन खेत सखी री । सखी री . . .
  मेरे पिया परदेश बसत हैं ,
  चैन न एक घरी । सखी री . . .
  आ जावें परदेश से प्रीतम ,
  ऐसो करो जतन तो कछु री । बादल . . .
  मैं तो राह तकत हूं पिया की ,
  द्वारे खड़ी खड़ी । सखी री . . .
  
  ईसुरी की फाग-12
  इक दिन होत सबई का गौनों
  होनों औ अनहोंनों ।
  जाने परत सासरें साँसऊँ
  बुरऔ लगै चाय नौंनों
  जा ना बात काउ के बस की
  हँसी मचै चाय रौंनों
  राखौ चायें जौनों ईसुर
  दयें इनईं भर सोनों ।
  
  घरी घरी पै ईसुरी, घरी सौ दृगन दिखात
  घरी घरी पै ईसुरी , घरी सौ दृगन दिखात ,
  मुईयाँ बाँके छेल की , नजर न भूलत रात ।
  ऑखियाँ तरसें यार खाँ कबै नजर मिल जाय ,
  नजर बचा के ईसुरी रजऊ बरक कड़ जाय ।
  तरै तरै के करत हैं , तेरे ऊपर प्यार ,
  हमहँ अकेले एक हैं , रजऊ की दमके यार ।
  घातें सबई लगाँय हैं , घर खोरन की कोद ,
  ईसुर डूबे रसरँगन , और न पावै सोद ।
  
  पनघट पे न छेड़ो श्याम छैला
  पनघट पे न छेड़ो श्याम छैला
  नैना भरों के भरों घैला । पनघट पे . . .
  भर के गगरिया हमें घर जानें
  मोहन न रोको हमारी गैला । पनघट पे . . .
  काम तुम्हारो है माखन चुरावो ,
  तुम हो जनम के चुटकैला । पनघट पे . . .
  एही पनघट पे हो गई दिवानी ,
  लागी नजर कौन जाऊँ गैला । पनघट पे . . .
  पिया सखी भई रूप दिवानी
  नाजा रे छलिया छलबैला । पनघट पे . . .
  
  अरे मन चेतत काहे नाही
  अरे मन चेतत काहे नाहीं
  काम क्रोध लोभ मोह में ,
  खोवत जन्म वृथा ही । अरे मन . . .
  झूठो यह संसार समन सम ,
  उरझि रहौ ता माही । अरे मन . . .
  रे मूरख सिया राम भजन बिन ,
  शुभ दिन बीते जाहीं । अरे मन . . .
  राम नाम की सुध न लेत हो ,
  विष रस चाखन चाही । अरे मन . . .
  अजहूं चेत रहौ मन मेरो ,
  फिर पीछे पछता ही । अरे मन . . .
  कंचन कुंअरि थकत भई रसना ,
  बकतबकत तो पाही । अरे मन . . .
  
  भागीरथ ने करी तपस्या
  भागीरथ ने करी तपस्या ,
  गंगा आन बुलाई मोरे लाल ।
  सरग लोक से गंगा निकरी ,
  शंकर जटा समानी मोरे लाल । भागीरथ . . .
  शंकर जटा से निकली गंगा
  जमुना मिलन खों धाईं मोरे लाल । भागीरथ . . .
  मिलती बिरियां गंगा झिझकी
  हम लुहरी तुम जेठी मोरे लाल । भागीरथ . . .
  हम कारी तुम गोरी कहिये
  तुमरोई चलहै नाम मोरे लाल । भागीरथ . . .
  इतनी सुनके गंगा उमड़ी
  दोई संग हो गईं मोरे लाल । भागीरथ . . .
  जो कोऊ संगम आन नहाहै ,
  तर जैहें बैकुंठ मोरे लाल । भागीरथ . . .
  
  बिन देखे नन्दलाला कल न परे
  बिन देखे नन्दलाला , कल न परे
  मोर मुकुट मोरे ठाकुर जी खों सोहे ।
  सो फंुदरन बीच छिपी रही नन्दलाला ,
  छिपी रही नन्दलाला । कल न परे . . .
  माथे खोरे मोरे ठाकुर जी खों सोहे
  सो टिपकन बीच छिपी रही नन्दलाला ,
  छिपी रही नन्दलाला । कल न परे . . .
  कंठन गोपें मोरे ठाकुर जी खों सोहे ,
  सो गोपन बीच छिपी रही नन्दलाला ,
  छिपी रही नन्दलाला । कल न परे . . .
  हांथन कंगन मोरे ठाकुर जी खों सोहे ,
  सो घड़ियन बीच छिपी रही नन्दलाला ,
  छिपी रही नन्दलाला । कल न परे . . .
  केसरिया बागो मोरे ठाकुर जी खों सोहे ,
  सो पनरस बीच छिपी रही नन्दलाला , छिपी रही . . .
  पावन तो मोजा मोरे ठाकुर जी खों सोहें ,
  सो माहुर बीच छिपी रही नन्दलाला ,
  छिपी रही नन्दलाला । कल न परे . . .
  
  सो जा बारे वीर
  सो जा बारे वीर
  वीर की बलैयाँ ले जा यमुना के तीर
  तातीताती पुरी बनाई
  ओई में डारो घी
  पी ले मोरे बारे भइया
  मोर जुड़ाय जाए जी
  सो जा बारे वीर
  बीर की बलैयाँ ले जा जमुना के तीर
  एक कटोरा दूध जमाओ
  और बनाई खीर
  ले ले मोरे बारे भइया
  मोर जुड़ाय जाए जी
  सो जा बारे बीर
  बीर की बलैयाँ ले जा जमुना के तीर
  बरा पे डारो पालना
  पीपर पे डारी डोर
  सो जा मोरे बारे भइया
  मैं लाऊँ गगरिया बोर
  सो जा बारे वीर
  वीर की बलैयाँ ले जा यमुना के तीर
  
  आज भई मोरे मन की, सुनो सैंया
  आज भई मोरे मन की , सुनो सैंया
  सासो न आवे हमारो का बिगरे ,
  चरुजा चढ़ाई बच जैहें , सुनो सैंया । आज . . .
  तुम उठके पिया चूल्हा जलइयो ,
  हम चरुआ धर लैहें , सुनो सैंया । आज . . .
  जिठनी न आवे हमारो का बिगरे ,
  लड्डू बंधाई बच जैहें , सुनो सैंया । आज . . .
  तुम उठ के पिया मेवा ले अइयो ,
  हम लड्डू बांध लैहें , सुनो सैंया । आज . . .
  ननदी न आवें हमारो का बिगरे ,
  संतिया धराई बच जैहें , सुनो । सैंया . . .
  तुम उठके पिया गोबर ले आइयो ,
  हम संतिया धर लैहें , सुनो सैंया । आज . . .
  पड़ोसन न आवे हमारो का बिगरे ,
  सोहर गबाई बच जैहें , सुनो सैंया । आज . . .
  तुम उठके पिया ढोलक बजइयो ,
  हम सोहर गा लैहें , सुनो सैंया । आज . . .
  
  पाती किशन चन्द की आई
  पाती किशन चन्द की आई ,
  छाती से चिपकाई ।
  हातनहात लै गोपिन नैं ,
  राधा जुबै गुवाई ।
  परी देय में फिर से स्वाँसा ,
  मरी खाल जी आई ।
  अब हम पै भगवत भए सूदे ।
  ऊधौ जू की ल्याई ।
  समाचार लिख दये ईसुरी ,
  सबने बाँच सुनाई ।
  
  ईसुरी की फाग-8
  ऐंगर बैठ लेओ कछु काने , काम जनम भर रानें
  सबखाँ लागौ रात जियत भर , जौ नइँ कभऊँ बड़ानें
  करियो काम घरी भर रै कैं , बिगर कछु नइँ जानें
  ई धंधे के बीच ' ईसुरी ' करतकरत मर जानें ।
  भावार्थ
  पास बैठ जाओ कुछ कहना है , काम तो जिंदगी भर रहेगा
  सभी को ये काम लगा रहता है जब तक वोह जिन्दा रहता है , ये काम कभी ख़त्म नहीं होगा
  काम थोड़ी देर रुक कर , कर लेना , कुछ बिगड़ नहीं जायेगा
  ईसुरी कहते है कि इस काम को कर कर के मर जायेंगे ।
  
  जीवन श्री जगन्नाथ जाल सें निनोरौ
  जीवन श्री जगन्नाथ जाल सें निनोरौ ।
  थाकें ना हातपाँव , कोऊ ना घरै नाँव ,
  चलत फिरत चलौ जाँव , घोरूआ न घोरों ।
  जीवन श्री . . .
  बानी रहै बान तान , इज्जत के संग सान ,
  दीनबन्धु दीनानाथ रै गऔ दिन थोरों ।
  जीवन जौ . . .
  हाँत जोर चरन परत , चरनामृत घोय पियत
  जियत राँम देखोंना , दूसरे को दोरौं ।
  जीवन श्री . . .
  ईसुरी परभाति पड़त , आवरदा सोऊ बड़त ,
  कीचड़ में सनौ मऔ , नीर ना बिलोरों ।
  जीवन श्री . . .
  
  झूला डरो कदम की डार
  झूला डरो कदम की डार ,
  झूला झूलें नंद कुमार ।
  काहे को जो बनो हिंडोला ,
  काहे की जोती चार । झूला . . .
  चंदन काठ को बनो हिंडोला ,
  रेशम जोती चार । झूला . . .
  का जो झूलें को जो झुलावे ,
  को जो खैंचे डोर ।
  झूला झूलें नंदकुमार । झूला . . .
  राधा झूलें कृष्ण झुलावें ,
  सखियां मिचकी घाल । झूला . . .
  
  ईसुरी की फाग-24
  बाँकी रजउ तुमारी आँखें
  रव घूंगट में ढाँके ।
  हमने अबै दूर से देखीं
  कमल फूल सी पाँखें ।
  जिदना चोट लगत नैंनन की
  डरे हजारन कांखें ।
  जैसी राखे रई ' ईसुरी '
  ऐसईं रईयो राखें ।
  भावार्थ
  महाकवि ' ईसुरी ' अपनी प्रेयसी ' रजऊ ' की आँखों की प्रशंसा करते हुए कहते हैं — प्रिय रजऊ , तुम्हारी आँखें बेहद सुन्दर हैं इनको तुम घूँघट में ही छिपा लो । अभी तो मैंने दूर से देखी हैं लेकिन मानो वो कमल की पंखुड़ियों हैं । जिस दिन इन आँखों की चोट लगती है उस दिन हज़ारों लोग कराहते हैं । लेकिन मेरे प्रति जैसा प्रेम भाव अब रखे हो वैसा ही रखना ।
  
  गुनी जनन सें
  या तौ सब कृपा तुम्हार आय ।
  मैंने कुछ डरेपरे रोरा
  जब गाँस बए जाघनताघन ,
  तुम ओखें मन्दिर कहन लगे
  थापो देबी कौ सिंघासन ;
  यौ धुजानारियल तुम जानों
  मोरौ कन्नी कौ कार आय ।
  मैंनें माटी में डार दए
  कुछ रकतपीसना के दानें ,
  तब चनाचरपटा मुठीमुठी
  तुमनें हीरामुतियाँ मानें ;
  यौ घटीमुनाफा तुम जानों
  मोरौ अँधरौ रुजगार आय ।
  जब गमइँगाँव की भासा में
  मैंनें अपनौ जी बहराओ
  तब सुखदुख के इन बोलन में ,
  तुमनें कुछ अपनोंसौ पाओ ;
  जेखें तुम कबिता कहन लगे
  वा हिरदे कै उलछार आय ।
  
  यारी बेवकूपन सें करबौ
  यारी बेवकूपन सें करबौ ,
  होत सुगर कौ मरवौ ।
  बिना ज्ञान मूरख ना जानें ।
  बनवौ और बिगरवौ ,
  अपुनयाई में बन हैं कैसें
  एकई गैल डिगरवौ ?
  जरिया कैसो जार ईसुरी
  मुसकिल परे निनरवौ ।
  
  नल बखरी मे लगवा दो साजना
  नल बखरी में लगवा दो साजना ,
  बात मोरी नहीं टालना ।
  बालम होत बड़ी हैरानी ,
  हमखों भरन पड़त है पानी ।
  घर में बैठी रहत जिठानी
  ननदी छोड़ गई गोबर को डालना । बात . . .
  सासो भोरई आन जगावे , हमखों पानी खों पहुंचावें ,
  आठ बजे पानी भर पावें ,
  परो मोड़ा रोवत मेरो पालना । बात . . .
  तुमरो दूर कुआं को पानी , भरतन मेरी चांद पिरानी
  तई में होय बैलन की सानी ,
  दुपरै दस खेप ढोरन खों डारना । बात . . .
  कालों तुमखों हाल सुनावें , सब घर रोजई मूड़ अनावें ,
  हम तो कछु अई नई कर पावें ,
  होती रुचरुच के रोज की टालना । बात . . .
  भोरई उठ कर दफ्तर जइयो ,
  रुपया पिया जमा कर अइयो
  बालम इतनी मान हमारी लइयो ,
  नई तो पानी न जैहें हम बालमा । बात . . .
  
  झूले नदलाल झुलाओ सखी पालना
  झूलें नंदलाल झुलाओ सखी पालना
  काहे के तोरे बनो पालना ,
  काहे के लागे फंुदना । झूलें नन्दलाल . . .
  अगर चंदन के बने हैं पालना ,
  रेशम की डोरी रुपे के लागे फंुदना । झूलें नन्दलाल . . .
  को झूलें को जो झुलावे ,
  को जो बलैया लेत मुख चूमना । झूलें नन्दलाल . . .
  कान्हा झूले , सखिया झुलावें ,
  यशोदा बलैया नंद मुख चूमना । झूलें नन्दलाल . . .
  
  उरजौ ना स्याम कही मानों
  उरजौ ना स्याम कही मानों ,
  फट जै हैं , चुनरिया ना तानों ।
  इत मथरा उत गोकल नगरी ,
  बीच बसत है बरसानो ।
  रजा कंस कौ राज बुरओ है ,
  मथरा बीच रूपौ थानों ।
  मैं बेटी वृषभान लला की ,
  काऊकी ईसुर ना जानों ।
  
  हमखो न अखिया दिखाओ मोरे सैया
  हमखों न अंखिया दिखाओ मोरे सैयां ।
  दइजे में तुमने रुपये गिना लये ,
  रुपया गिना के कायको बिकाय गये ।
  अब खरीखोटी न सुनाओ मोरे सैयां । हमखों . . .
  दइजे के धन पे बने पैसा वारे ,
  छैल छबीले बने बाबू प्यारे
  रौब कछु न जमाओ अब सैयां । हमखों . . .
  चूल्हा न करहों चौका न करहों
  बासन न करहों पानी न भरहों
  कौनऊ नौकरानी लगाओ मोरे सैयां । हमखों . . .
  सुनतई मुरझा गई शैखी तुम्हारी
  बरछी सी लगे जे बतियां हमारी
  रोटी बना के खबाओ न सैयां । हमखों . . .
  
  जसुदै दैंन उरानों जइये
  जसुदै दैंन उरानों जइये ।
  हाल लला कौ कइये ।
  हीरा हाट बिचौली पैरी
  चोली फटी दिखइये ।
  कछुअक साँसी कछुअक झूँठी ,
  जुरे मिले कैं कइये ,
  आठ घरी दिन रात ‘ईसुरी’ ।
  काँलौं कैं गम खइये ।
  
  हमरे हु नन्दलाल चली आना ननदिया
  हमरे हुए नन्दलाल , चली आना ननदिया ।
  चांदी के गहने न लाना ननदिया ,
  सोने के हमरे रिवाज री । चली . . .
  सूती कपड़े न लाना ननदिया ,
  रेशम के हमरे रिवाज री । चली . . .
  काठ का पलना न लाना ननदिया ,
  चन्दन का हमारे रिवाज री । चली . . .
  लड़के बच्चे न लाना ननदिया ,
  अकेले का हमरे रिवाज री । चली . . .
  रुपये पैसे न मांगो ननदिया ,
  खाली जाने का रिवाज री । चली . . .
  हमरे हुए नन्दलाल . . . ।
  
  रोमैं लयें रागनी जी की
  रोमैं लयें रागनी जी की ।
  लगे सुनत मैं नीकी ।
  कौऊ सास्त्र पुरान अठारा ।
  चार बेद सो झीकी ।
  गैरी भौत अथाह भरी है ।
  थायमिलै ना ई की ।
  ईसुर साँसऊँ सुरग नसैनी ,
  रामायण तुलसी की ।
  
  वीरांगना अवंतीबाई
  इनकी शौर्यगाथा पर बाबू वृन्दावनलाल वर्मा ने ‘रामगढ़ की रानी’ उपन्यास लिखा है तथा केंद्रीय सरकार ने इनकी स्मृति में विशेष डाक टिकट जारी किया है ।
  धन्न भूम भई मनकेड़ी की , जितै अवतरीं रानी ,
  जुगनजुगन नौ जाहर हो गई उनकी अमर कहानी ;
  बड़े प्रेम सैं चबा चुकी तीं , देसप्रेम कौ बीरा ,
  जियतजियत नौ ई धरनी की , दूर करत रई पीरा ।
  नगर मण्डला के बीरन में ऐसे भाव भरे ते ,
  प्रान हाँत पै धर गोरन सैं , अपनें आप लरे ते ,
  थरथर प्रान कँपे गोरन के , ई रानी के मारैं ,
  डारडार हँतयार भगे ते , सुनसुन कै ललकारैं ।
  हलहल गऔ रानी के मारें , बाडिंगटन कौ आसन ,
  सोससोस रै गए ते दुसमन , अब का करबैं सासन ।
  ऐसौ परो खदेरौ उनपै , प्रान बचाकैं भागे ,
  कजन बचे रए रानी जू सैं , भाग सबई के जागे ।
  सुनसुन कै दुक गए ते दुसमन , ऊ घुरवा कौ टापैं ,
  लाललाल मों देख जुद्ध में , जिऊ अरियन के काँपैं ।
  एक हाँत पाछैं रइँ उनसै , झाँसीवारी रानी ,
  ई धरनी कौ कनकन कै रओ , उनकी सुजस कहानी ।
  राज रामगढ़ की रानी की , है काँ किलौ पुरानौ ?
  अपुन इए अब आजादी की , निउँ कौ पथरा मानौ ।
  अमर बीरता के साके की , दै रओ किलौ गबाई ,
  जी के भीतर देसभक्ति की , जगमग जोत जगाई ।
  ऐसी अमर बीर रानी खौं , भूले काय कुजानें ,
  जस की डोर दौर कै भइया , अपनी तरपै तानें ।
  स्वार्थ भाव के इँदयारे में , नीतन्याय खौं भूले ,
  उल्टीसूदी बातें गड़कै , ऊसई फिर रए फले ।
  देसप्रेम की मीठौ अमरत , अपनें मन में घोलो ,
  बीर अवंतीबाई जू की , एक साथ जय बोलो ।
  महातीर्थ सी कर्म भूमि के , दरसन करबे जइयौ ,
  भक्तिभाव सैं चिर समाधि पै , श्रद्धासुमन चढ़इयौ ।
  
  मारत बिना अन्न हर सालै
  मारत बिना अन्न हर सालै
  पनमेसुर का पालै ?
  काय खाँ दुख दयैं रात हौं ?
  काटइ करौ हलालै ।
  सबै समेट इकटठौ लै जा
  कात काय न कालैं , ?
  नोंनौ लगै अकेलो ईसुर
  जब सब भिक्छ बड़ा लै ।
  
  जा मुरली तो मधुर सुना जाव फिर मथुरा खो चले जावो
  जा मुरली तो मधुर सुनाएं जाव , फिर मथुरा खों चले जावो ।
  मुरली बजे श्याम की प्यारी , जा में वश कीन्हें बृजनारी ,
  सोवत जगी राधिका प्यारी ।
  हमें सुर को तो शब्द सुनाये जाओ । फिर . . .
  तुम बिन हमें कछु न भावे ,
  जो मन दरसन खों ललचावे , सूरत सपने में दरसावे ,
  हमें नटवर तुम संगे लिवाए जाओ । । फिर . . .
  सोहे भाल तिलक छवि न्यारे , दोई नैनाहैं रतनारें ,
  कानन कुण्डल डुले तुम्हारे ।
  अपना मोहिनी रूप दिखाए जाओ । फिर . . .
  गारी श्रीकृष्ण की प्यारी ,
  उनके चरणन की बलहारी , जिनको भजते सब संसारी ।
  हमें चरणन की दासी बनाए जाओ । फिर . . .
  
  कानो बड़ाई करो बीर हनुमान की
  कानों बड़ाई करों बीर हनुमान की ।
  सिंधु पार कूंद पड़े बाग तो उजार आये
  लंका जलाये आये , छन में रावण की । कानों . . .
  रावण के देश गये , सिया खों संदेश दये
  मुद्रिका को तो दे आये ,
  सिया खों राजा राम की । कानों . . .
  कहते हैं रामचंद्र सुनो भैया लक्ष्मण ,
  होते न हनुमान तो पाउते न जानकी । कानों . . .
  तुलसीदास आस रघुबर की ,
  निसदिन मैं गाऊँ , श्री रामचंद्र जानकी । कानों . . .
  
  तन कौ कौन भरोसों करनैं
  तन कौ कौन भरोसों करनैं ।
  आखिर इक दिन मरनैं ।
  जौ संसार ओस कौ बूँदा ,
  पवन लगै सें ढुरनें ।
  जौ लों जी की जियन जोरिया
  जी खाँ जे दिन भरनें ।
  ईसुर ई संसारै आकें ।
  बुरै काम खों डरनें ।
  
  सकल गुण धाम अम्बे तू भला क्या गान गाऊ मै
  सकल गुण धाम अम्बे तू , भला क्या गान गाऊ मैं ।
  बनाऊँ साज पूजन को , कहाँ पर साज पाऊँ मैं ।
  तुमईं हो व्याप्त ग्रंथों में , तुमईं वेदों पुराणों में ।
  कहाँ वह ज्ञान है मुझको , जो माता को सुनाऊँ मैं । ।
  मृदुल सुचि पद्म आसीना , कहाँ आसन बनाऊ मैं ।
  लगैया पार अब नैया , तेरो सो कौन पाऊँ मैं । ।
  सुनो हे मातु अब बिनती , अनाथों ओ गरीबों की ।
  तुम्हें ही मध्य पाऊँ मैं , तुम्हारा गान गाऊँ मैं । ।
  
  भोर
  बीरन हो रओ भोर , दूदसीं डूबन लगीं तरइयाँ ।
  बड़ी भुजाई नें बखरी कौ ,
  टालटकोरा कर लऔ ।
  माते जू के बड़े कुआ कौ ,
  मीठौ पानी भर लऔ ।
  मुरगन नें दई बाँग , डरइयँन बोली श्याम चिरइयाँ ।
  बीरन हो रऔ भोरदूदसी डूबन लगीं तरइयाँ ।
  मानकुँवर ने सारन कौ सब ,
  कूराकरकट भर लऔ ।
  दूद देत गइयनभैंसन खौं ,
  दन्नों दर कैं घर दऔ ।
  सौकारूँ कर लेब गोसली लगीं रमाँउन गइयाँ ।
  बीरन हो रऔ भोर , दूदसी डूबन लगीं तरइयाँ ।
  नन्नीं बउ नें दोउ भाँउन कौ ,
  दई भाँ लऔ सबरौ ।
  जुनइ रखाउन हरियन सै ,
  डरुआ खेतन खौं डगरौ ,
  कहा करइयाँ हौ आँगन में आगइ ऐन उरइयाँ ।
  बीरन हो रऔ भोर , दूदसी डूबन लगीं तरइयाँ ।
  बेर बीनवे कड़ गऔ पनुआँ
  लैकैं बड़ौ ढिकौला ।
  चून माँगबे आ गऔ दोरें
  बी सादू , हरबोला ।
  जो कजन्त कउँ झूँठी मानौं , हेरौ खोल किबइयाँ ।
  बीरन हो रऔ भोर , दूदसी डूबन लगीं तरइयाँ ।
  आलस छोड़ किसान , भोर
  कर लेय काम जई अपनें ।
  ‘मित्र’ सदा बेइ सुक्ख उइाबै ,
  दुक्ख न पाबै सपनें ।
  मोय छोड़ नइँ कोऊ तोखौं भइया कमऊँ जगइयाँ ।
  बीरन हो रऔ भोर , दूदसी डूबन लगी तरइयाँ ।
  
  श्री रामचन्द्र जन्म लिये चैत सुदि नौमी
  श्री रामचन्द्र जन्म लिये चैत सुदि नौमी ।
  दाई जो झगड़े नरा की छिनाई
  कौशिल्या जी की साड़ी लैहों , सोर की उठाई । श्री . . .
  नाइन झगड़े नगर की बुलाई
  कौशिल्या जी को हार लैहों , महल की पुताई । श्री . . .
  पंडित जो झगड़ें वेद की पढ़ाई
  दशरथ जी को घोड़ा लैहों वेद की पढ़ाई । श्री . . .
  ननदी जी झगड़े आँख की अंजाई
  तीन लोक राज लैहों सांतिया धराई । श्री . . .
  
  मैया कैसी मनोहर गलिया सजी है
  मैया कैसी मनोहर गलियां सजी हैं
  देखो सुनार लये , नथनी खड़ो हैं ।
  नथुनी में हीरे की कनियां लगी हैं । मैया . . .
  देखो बजाज लये , चुनरी खड़ो है ।
  अरे चुनरी में गोटे की छड़ियां पड़ी हैं । मैया . . .
  देखो माली लये , हार खड़ो है ,
  हार में चम्पे की कलियां लगी हैं । मैया . . .
  देखो यात्री मोहन भोग लये हैं ,
  भोग में मिश्री की डरियां पड़ी हैं । मैया . . .
  
  दोई नेंनन की तरवारें
  दोई नेंनन की तरवारें ,
  प्यारी फिरें उवारें ।
  अलेमान , गुजराम सिरोही ।
  सुलेमान झकमारे ।
  ऐंचत बाढ़ म्याँन घूँघट की ,
  दैकाजर की धारैं ।
  ईसुर स्याम बरकते रइयो ,
  अंधयारै उजयारै ।
  
  मिलकें रजऊ बिछुर जिन जाऔ
  मिलकें रजऊ बिछुर जिन जाऔ ,
  पापी प्रान जियाऔ ।
  जब सें चरचा भई जावे कीं ,
  टूटन लगों हियाऔ ।
  अँसुआ चुअत जात नैनन सौं
  रजऊ पोंछ लो आऔ ।
  ईसुर कात तुमाये संगै ,
  मेरौ भऔ बियाऔ ।
  
  डूब चलो दिन माय साझ भई मदिर मे
  डूब चलो दिन माय , सांझ भई मंदिर में ।
  काहे के मैया दियला बने हैं
  काहे की डारी जोत । सांझ भई मंदिर में
  सोने के मैया दियला बने हैं ,
  रूपे की डारी जोत । सांझ . . .
  कौन सुहागन दियरा जारें ,
  कौना ने डारी जोत । सांझ . . .
  सीता सुहागन दियरा जारे ,
  रामा ने डारी जोत । सांझ . . .
  कहां बनी मैया तोरी मडुरिया ,
  कौना भयो रखवार , सांझ . . .
  ऊंचे पहाड़ मैया बनी मडुरिया ,
  लंगुरा भये रखवार । सांझ . . .
  सुमिरसुमिर मैया तोरे जस गाऊं ,
  चरणन की बलिहार । सांझ . . .
  
  गाँजौ पियो न प्रीतम प्यारे
  गाँजौ पियो न प्रीतम प्यारे ।
  जरजें कमल तुमारे ।
  जारत काम बिगारत सूरत
  सूकत रकत नियारे
  जोतौ आय साधु सन्तन कौ ,
  अपुन गिरस्ती वारे ।
  ईसुर कात छोड़ दो ईखाँ
  हौ उमर के बारे ।
  
  सखिया चलो चले दरशन खो
  सखियां चलो चलें दरशन खों ,
  बृज में झूल रहे गोपाल ।
  को जो झूले को जो झुलावें ,
  को जो खेंचे डोर । बृज में झूल रहे गोपाल ।
  राधा झूलें कृष्ण झुलावें ,
  सखियां खैंचे डोर । ब्रज में झूल रहे गोपाल ।
  काहे को तोरो बनो हिंडोला ,
  काहे की लागी डोर । ब्रज . . .
  चन्दन काठ को बनो हिंडोला ,
  रोशम लागी डोर । ब्रज . . .
  चहुं दिशि छाई कारी बदरिया ,
  पवन चलत झकझोर । झूला . . .
  
  ईसुरी की फाग-1
  तुम खों छोड़न नहि विचारें
  भरवौ लों अख्तयारें
  जब ना हती , कछू कर घर की , रए गरे में डारें
  अब को छोड़ें देत , प्रान में प्यारी भई हमारें
  लगियो न भरमाए काऊ के , रैयो सुरत सम्भारें
  ईसुर चाएँ तुमारे पीछें , घलें सीस तलवारें
  
  मुरलिया बाजे जमुना तीर
  मुरलिया बाजे जमुना तीर
  बंशी बाजी जमुना तीर
  हाथों के गहिने राधा पैरों में पहिने
  ओढ़ आई उल्टा चीर रे । मुरलिया . . .
  संग की सहेली मैंने कुआओं पे छोड़ी
  छोड़ आई कुल की रीति रे । मुरलिया . . .
  सास ननद मैंने सोवत छोड़ी
  छोड़ आई साजन और बीर । मुरलिया . . .
  ऐसे प्रेम रंगे सब मोहन
  बिनती करूं मैं रघुबीर । मुरलिया . . .
  
  ऊपर बादल घुमड़ाये हो
  ऊपर बादल घुमड़ाये हो ,
  नीचे गोरी पनियां खों निकरी । ऊपर . . .
  जाय जो कइयो उन राजा ससुर से ,
  अंगना में कुइयां खुदाव हो ,
  तुम्हारी बहू पनियां खों निकरी । ऊपर बादल . . .
  जाय जो कइयो उन राजा जेठ से ,
  सोने के घइला मंगाव हो ,
  तुम्हारी बहू पनियां खों निकरी । ऊपर बादल . . .
  जाय जो कइयो उन राजा नन्देऊ से ,
  मुतियन कुड़री जड़ाव हो ,
  तुम्हारी सरहज पनियां खों निकरी । ऊपर बादल . . .
  जाय जो कइयो उन राजा देवर से ,
  रेशम की रस्सी मंगाव हो ,
  तुम्हारी भौजी पनियां खों निकरी । ऊपर बादल . . .
  जाय जो कइयो उन राजा साहब से ,
  कुंअला पे गर्रा डराव हो ,
  तुम्हारी धना पनियां खों निकरी ,
  ऊपर बादल घुमड़ाये हो ,
  नीचे गोरी पनियां खों निकरी ।
  
  जल भरन जानकी आई तीं (कुआँ-पूजन)
  जल भरन जानकी आई हतीं
  आई हतीं मन भाई हतीं ।
  कौन की बेटी कौन की बहुरिया
  कौन की नारि कहाई हतीं ।
  जल भरन जानकी आई हतीं
  आई हतीं मन भाई हतीं ।
  जनक की बेटी दसरथ की बहुरिया
  राम की नारि कहाई हतीं ।
  जल भरन जानकी आई हतीं
  आई हतीं मन भाई हतीं ।
  भावार्थ
  जल भरने के लिए जानकी जी आई थीं
  वे सबके मन को भा गई थीं ।
  वह किनकी बेटी , किनकी बहू
  और किनकी पत्नी थीं ?
  वे राजा जनक की पुत्री , राजा दशरथ की बहू
  और श्रीराम की पत्नी थीं ।
  
  सुन्दर सेत सरद को चन्दा
  सुन्दर सेत सरद को चन्दा ।
  रास रचौ गोविन्दा ।
  सेत उठाई सेत बिछाई ।
  सेत चाँदनी बन्दा ।
  सेतइ कली टिकुली सी दमकैं ,
  अली करै आनन्दा ।
  जेवर सेतसेत पोसाखैं ।
  सेत सुमन को कन्दा ।
  ईसुर सेत सुपेती को सुख ,
  किसन चन्द मकरन्दा ।
  
  गोरी के जोबना
  गोरी के जोबना हुमकन लगे ,
  जैसे हिरनियों के सींग ।
  मूरख जाने खता फुनगुनू ,
  वे तो बाँट लगावे नीम ।
  भावार्थ
  ' गोरी के उरोज उभरने लगे ,
  हिरनी के सींगों समान
  मूर्ख उन्हें फोड़ेफुन्सी समझ रहा है
  और वह उन पर नीम के पत्ते रगड़ कर लगा रहा है '
  
  दुर्गा दुर्गति हारो
  दुर्गा दुर्गति हारो ,
  भवानी मोखों आन उबारो ।
  जपूं शीतला नाम तिहारो
  शीतल छैयां डारो । भवानी . . .
  नाम जपो मैया मंगला देवी
  मंगल काज संवारो । भवानी . . .
  जपूं रोज मैया मात शारदा
  सहबुद्धि देव सुधारो । भवानी . . .
  भजन करूं मैया तेरो कालका
  काल को फंदा टारो । भवानी . . .
  
  उड़ चलो पवन की चाल मन भौरा बगीचा
  उड़ चलो पवन की चाल , मन भौरा बगीचा
  उड़ चलो हो मां ।
  कौना लगाये मैया बेला चमेली
  कौना लगाये अनार लटका
  अनार झुमका रे । उड़ चलो . . .
  राजा लगाये मैंया बेला चमेली ,
  रानी लगाईं अनार लटका रे अनार झुमका रे ।
  उड़ चलो . . .
  काहे को सींचूं मैया बेला चमेली ,
  काहे सींचूं अनार लटका रे । उड़ चलो . . .
  दूधन सींचूं मैया बेला चमेली , अमृत लाल अनार
  अनार फटका रे बगीचा उड़ चलो मां । उड़ चलो . . .
  काहे में गोडूं मैया बेला चमेली , काहे को लाल अनार
  लटका रे बगीचा उड़ चलो मां । उड़ चलो . . .
  कुदरन गोडूं मैया बेला चमेली , खुरपन लाल अनार
  लटका रे बगीचा उड़ चलो मां । उड़ चलो . . .
  
  ईसुरी की फाग-17
  देखी रजऊ काउनें नइयाँ , कौन बरन तन मुइयाँ
  काँ तौं उनकी रहस रास है , काँ दये जनम गुसइयाँ
  पैलऊँ भेंट हमईं सें न भई सही कृपा हम पैयाँ
  ईसुर हमने रजऊ की फागें , कर दई मुलकन मैंया ।
  
  मोये बल रात राधका जी कौ
  मोये बल रात राधका जी कौ ,
  करैं आसरौ की को ।
  दीन दयाल दूर दुख मेलत ,
  जिनको मुख है नीको ।
  पैले पार पातकी कर दए ,
  मोहन सौ पति जी को ।
  काँलों लगत खात सब कोऊ ,
  स्वाद कात ना थी को
  ईसुर कछू काम की जानै ,
  कदमन के ढिंग झीकौं ।
  
  तुम खाँ देखौ भौत दिनन में
  तुम खाँ देखौ भौत दिनन में ।
  अबलाखा ती मन में ।
  हमरी तुमरी प्रीत पुरानी ।
  छूटी वाला पन में ।
  दरसन दियौ न्यारे परकें ,
  छिप जिन जाव सकन में
  हम तुम इक संगे खेले हैं ।
  मथुरा बिन्द्रावन में ।
  भली करा दई भेंट ईसुरी ,
  विध नैं येइ जनम में ।
  
  गगा को मान बड़ा भारी
  गंगा को मान बड़ा भारी ,
  चलो बहनों मुक्ती सुधारी ।
  तारन के लाने सहज में न आई ,
  तप करके भागीरथ निकारी । चलो दीदी . . . .
  गंगा की धार शम्भू रोकी जटन में
  भोला शिवत्रिपुरारी । चलो दीदी . . . .
  तीरथ व्रत ऐसे चारों तरफ हैं
  गंगा की महिमा है न्यारी । चलो दीदी . . . .
  जावे के लाने कछु अड़चन नैयां
  दिन भर चले मोटर गाड़ी । चलो दीदी . . . .
  गंगा जी जावें परम गति पावें
  मन में विश्वास करो भारी । चलो दीदी . . . .
  गंगा जी जावे खों सब कोई विचारे
  भागों से मिले तारन हारी । चलो दीदी . . . .
  
  यारी होत मजा के लानैं
  यारी होत मजा के लानैं ।
  जो कोउ करकैं जानैं ।
  बड़े भाग से यार मिलत है ।
  सौंरी सी पैचाने ।
  नाव लेत रैंदास चले गये ।
  कुज्जा भई दिमानें ।
  ईसुर कात बिना यारी के ,
  जिउ ना लगत ठिकानें ।
  
  साँकर कन्नफूल की लटकें
  साँकर कन्नफूल की लटकें ।
  दोई गालन में छुटकें ।
  कबहूँ हाल भुजन को लेतीं ।
  छूती गाल झपट कैं ।
  कमऊँ कमऊँ तो रूरकी रातीं ,
  कमऊँ होत दो फटकें
  कमऊँ होय कानन कौ कुन्डल ,
  कमऊँ जाँय पलटकें ।
  ईसुर दुरें गरे लगवे खों ।
  साँप साँकरे अटके ।
  
  बिरही कौ बसकारौ
  परचा रइ पुरबइया तनमन में आग ,
  सैरे की तान लगै ईसुर की फाग ।
  बरत नए गाबे नें झुलसा दए गाँव ,
  दहक उठे अबा घने मेघन की छाँव ।
  जोगीबैरागी के डगमग भए पाँव ,
  अलबेली आगी कौ अलबेलौ दाँव ।
  कौसिक से रिसी आज गा रए विहाग ,
  मियाँ की मलार लगै ज्यों दीपक राग ।
  धरनी तिलोत्तमा ने कर लऔ सिंगार ,
  मुसकाए नारायन , देवता बलहार ।
  अरुन अगन मुख सोहैसूरज सी झार ,
  गौरासुत देवतन के सेना आधार ।
  गरबीले बाहन की बानी दई आग ,
  बदरा के हिऐ पैठ गूँजी बन राग ।
  ज्वालामुख पर्वत ज्यों फूट परौ आज ,
  लरम नए पत्तन पै आगी कौ राज ।
  जग्गहुवन करबे खों है साकिल नाज ,
  आहूती खेतन में दई सज कें साज ।
  मित्र बरुन भूले सब तप औ बैराग ;
  तखतन घृताची खौं उमड़ौ अनुराग ।
  गरमी सें रार रोर कामरूप काम ,
  इन्द्रधनुष मोरमुकुट धर लए घनश्याम ।
  रिसीमुनी देवता लों तलफें निज धाम ,
  ई सें तौ सियरौ गऔ जेठमास घाम ।
  कनकन में पैठ गई जीवन की आग ;
  सैरे की तान लगै ईसुर की फाग ।
  
  बधाये नन्द के घर आज सुहाये नन्द के घर आज
  बधाये नन्द के घर आज , सुहाये नन्द के घर आज ।
  टैरो टैरो सुगर नहनिया , घरघर बुलावा देय
  बधाये . . .
  अपनेअपने महलिन भीतर , सब सखि करती सिंगार
  पटियां पारे , मांग संवारे , वेंदी दिपत लिलार ।
  बधाये . . .
  आवत देखी सबरी सखियां , झपट के खोले किवाड़
  बूढ़नबड़ेन की पइयां पड़त हूं , छोटेन को परणाम ।
  बधाये . . .
  बाबा नन्द बजारे जइयो , साड़ी सरहज खों ले आओ
  पहिनो ओढो सबरी सखियां , जो जी के अंगे भाये ।
  बधाये . . .
  पहिन ओढ़ ठांड़ी भई सखियां , मुख भर देतीं आशीष
  जुगजुग जिये माई तेरो कन्हैया , राखे सभी को मान ।
  बधाये . . .
  
  रइयो करन हार से डरते
  रइयो करन हार से डरते ।
  पल में परलै परते ।
  पल में धरती बूँद न आवै ,
  पल में सागर भरतें ।
  पल में बिगरे बना देत हैं ।
  पल मैं बने विगरते ।
  तृन सें बज्रबज्र से तिनका ।
  तिल सें बज्जुर करते ।
  ईसुर कयें करता की बातें ।
  बिरलें कोई नजरते ।
  
  पीरे पट वाले मेरे सैया
  पीरे पट वाले मेरे सैयां
  कै तुम संग किये साधुन के
  कै सरजू में दई गैयां । पीरे . . .
  ना हम संग किये साधुन के
  ना सरजू में दई गैयां । पीरे . . .
  गुण अवगुण तुम तो सब जानो
  तुम से नाथ झुपी नैयां । पीरे . . .
  
  पनिया कैसे जाऊ सावरिया मै
  पनियां कैसे जाऊ सांवरिया मैं ,
  रसिया रोके मोखों डगरिया में ।
  घूंघट की ओर चोट तक मारे ,
  कांकरिया घाले गगरिया में । रसिया . . .
  केसरिया रंग अबीर अरगजा ,
  भरिभरि डारे चुनरिया में । रसिया . . .
  लख या हाल हंसे नर नारी ,
  दे दे ताल बजरिया में । रसिया . . .
  कंचन कुँअरि करी बदनामी ,
  नाहक अवध नगरिया में । रसिया . . .
  
  नाते रिस्ते सम्पदा, सजन सलौनौं गात
  नाते रिस्ते सम्पदा , सजन सलौनौं गात ,
  ईसुर जा सिंसार में , सबई अखारत जात ।
  मरम न जानें जौ जगत , लाखन करौ उपाय ,
  ईसुर सोसत रात हैं , ईसुर एक सहाय ।
  साँसन को सब खेल है , मन जिन लेव उसाँस ,
  ईसुर राधा रटत रऔ , चारक लगनें बाँस ।
  मानस मन माया फँसौं , सबकौ बेरी काम ,
  ईसुर काम आवै नहीं , हड़रा , मज्जा चाम ।
  
  मथुरा मे जन्मे नद के कुमार...
  मथुरा में जन्मे नंद के कुमार . . .
  खुल गई बेड़ी खुल गये किवाड़
  जागत पहरुआ सो गयें द्वार । मथुरा . . .
  गरजे ओ बरसे घटा घनघोर
  ले के वासुदेव चले गोकुल के द्वार । मथुरा . . .
  बाढ़ी वे जमुना आई चरणन लाग
  छू के चरणाबिंद हो गई पार । मथुरा . . .
  देवकी के मन में आनंद अपार
  गोकुल में हो रहो मंगलचार । मथुरा . . .
  
  बूँदा मनकौ हरन तुमारौ
  बूँदा मनकौ हरन तुमारौ ।
  जो लयें लेत हमारौ ।
  बनौ रात घूंघट के भीतर ।
  करै रात उजियारौ ।
  अच्छे रंग धरे कारीगर ।
  लाल , हरीरो , कारौ ।
  ईसुर ऐसें डसें लेत है ।
  जैसे नाँग लफारौ ।
  
  सरद दुलइया
  कीनें कीकौ चुरा लओ चैन रे ?
  मीठी पीरा जा कीकी देंन रे ?
  नैनूँ की कान्हा नें करबे चोरी ,
  कौनउँ गुजरिया की गागर फोरी ।
  बचौ न काँसतिनूका कोरौ
  दई सारस नें लम्बी तान रे ;
  देखौ सरद जुन्हइया को सान रे ।
  नौनी दुलइया धरनि सकुच्याबै ,
  दूलाअकास मगन मुस्क्याबै ।
  सेंमरगिँदउआसे बदरा उड़उड़
  धीरेंधीरें डुला रए चौंर रे ;
  उठी हियरा में मीठी हिलोर रे ।
  मनइँमनें मुसक्या रइँ रानी ;
  भऔ नदिया कौ निरमल पानी ।
  सोंन मछरिया अत छनकीली
  मचलें घुँघटा में प्यासे नैन रे ;
  मन देखत भऔ बेचैन रे ।
  धान गरब सें भर इठलाई ,
  कनकछरी नइ भारन भाई ।
  ताल तलइयन के ऐना में
  चोखे रूपेसी चिलकै रैन रे ;
  मुखसोभा खिली है पुरैन रे ।
  जुनरी के भुंटा भए गदरारे ,
  सहजइँ करत हैं वारेन्यारे ।
  चाल हंस की लख मतवारी
  रिसिमुनियैन कौ टूटै ध्याँन रे ,
  जौ है सरद दुलइया कौ मान रे ।
  
  बसती बसत लोग बहुतेरे
  बसती बसत लोग बहुतेरे ।
  कौन काम के मोरें ।
  बैठे रहत हजारन को दी ,
  कबऊँ न जे दृग हेरे ।
  गैल चलत गैलारे चर्चे ,
  सब दिन साझ सबेरे ।
  हाय दई उन दो ऑखन बिन ,
  सब जग लगत अँधेरे ।
  ईसुर फिर तक लेते उन खाँ
  वे दिन विध ना फेरे ।
  
  खोय देत हो जीवन बिना काम के भजन करो कछु राम के
  खोय देत हो जीवन बिना काम के , भजन करो कछु राम के ।
  जी बिन देह जरा न रुकती ,
  चाहो अन्त समय में मुक्ती
  ऐसी करो जतन से जुक्ती ,
  ध्यान करियों सबेरे न तो शाम के । भजन . . .
  लख चौरासी भटकत आये ,
  मानुष देह कठिन से पाये ,
  फिर भी माने न समुझायें ,
  गलती चक्कर में फंसे बिना राम के । भजन . . .
  ईश्वर मालिक से मुंह फेरे ,
  दिल से नाम कभऊं न टेरे ,
  वन के नारि कुटुम्ब के चेरे ,
  कोरी ममता में फंसे इते आन के । भजन . . .
  छोड़ो मात पिता और भ्राता ,
  जो हैं तीन लोक के दाता ,
  करियो उन ईश्वर से नाता ,
  क्षमा करिहें अपराध अपना जान के । भजन . . .
  
  ऐसी बोलो कौनऊँ बानी
  ऐसी बोलो कौनऊँ बानी ।
  ना काऊ की जानीं ।
  सगुन मैं होय , ना निर्गुन में ।
  नाहिं बेदन में धानी ।
  ना आकासैं नंपातालैं ,
  नई देवतन जानी ।
  ना भूतन में ना प्रेतन में ,
  ना जल जीब बखानी
  कयें ईसुरी जोड़ मिला दो ।
  जब जानैं हम ज्ञानीं ।
  
  ईसुरी की फाग-18
  जौ जी रजउरजउ के लानैं
  का काऊ से कानैं
  जौ लौ जीने जियत जिन्दगी
  रजुआ हेत कमाने
  पैले भोजन करै रजऊआ
  पाछे मो खौं खानै
  रजउ रजउ को नाँव ' ईसुरी '
  लेत लेत मर जानै ।
  भावार्थ
  अपनी प्रेयसी " रजउ " के विरह में तड़पते ईसुरी कहते हैं — मेरे ये प्राण रजउ के ही लिए हैं , मुझे किसी से क्या कहना . . . ? जब तक जीना है , जीवन है तब तक रजउ के हित के लिए ही कमाना है यानि उसका प्रेम अर्जित करना है । पहले रजउ भोजन करेगी फिर मैं खाऊँगा । ईसुरी कहते हैं मैं रजउ रजउ नाम लेते लेते ही मर जाऊँगा ।
  
  जिनको बजत हुकुम को बाजा
  जिनको बजत हुकुम को बाजा ।
  कान रीत में आजा ।
  हम खाँ जान देब द्द बैंचन ।
  भग रोकन नई साजा ।
  करो फिराद जावगे पकरे ।
  रोकें सें गम खाजा ।
  जानत नई बृजभान कुँअर खाँ ,
  जिसकी सकल समाजा ,
  चौरासी बृज कोस ईसुरी ,
  हियाँ राधका राजा ।
  
  कौन रंग हीरा कौन रंग मोती
  कौन रंग हीरा कौन रंग मोती
  कौन रंग ननदी बिरना तुम्हार ?
  लाल रंग हीरा पियर रंग मोती
  सँवर रंग ननदी बिरना तुम्हार
  फूट गए हिरवा बिथराय गए मोती
  रिसाय गए ननदी बिरना तुम्हार
  बीन लैहौं हीरा बटोर लैहौं मोती
  मनाय लैहौं ननदी बिरना तुम्हार
  भावार्थ
  ' किस रंग का हीरा है किस रंग का मोती ?
  हे ननद , किस रंग के हैं तुम्हारे भैया ?
  लाल रंग का हीरा है पीले रंग का मोती है
  साँवरे रंग के हैं तुम्हारे भैया
  हीरा फूट गया मोती बिखर गए
  हे ननदी , तुम्हारे भैया रूठ गए
  हीरों को चुन लेंगे , मोती बटोर लेंगे
  हे ननदी , तुम्हारे भैया को मना लेंगे । '
  
  तोरे सोहे पाव पैजनिया माई के बलमा
  तोरे सोहे पांव पैजनिया , माई के बलमा ।
  माथे मुकुट माल रतनन की
  ओढ़ें लाल उढ़निया , माई के बलमा । तोरे . . .
  हाथन में हंथचूरा सोहे ,
  अंगुरिन बीच मुदरिया , माई के बलमा । तोरे . . .
  बाजूबन्द भुजन पे सोहे ,
  कमर में करधनिया , माई के बलमा । तोरे . . .
  एक हाथ में खड़ग लिये हैं ।
  दूजे तीर कमनिया , माई के बलमा । तोरे . . .
  तीजे हाथ त्रिशूल बिराजे
  चौथे खप्पर अंगनिया , माई के बलमा । तोरे . . .
  सिंह सवार भई जगतारन
  छबि न जात बखनियां , माई के बलमा । तोरे . . .
  पांच भगत माई तोरे जस गावें ।
  छवि न जात बखनियां , माई के बलमा । तोरे . . .
  
  ऊधो ऐसी कइयो हरि से
  ऊधो ऐसी कइयो हरि सें ,
  नंदलाला गिरधर सें ।
  कै गये ते दस पांच रोज की ,
  बीत गई हैं बरसें । ऊधो . . .
  खान पान निस नींद न आवे ,
  प्राण रात दिन तरसें । ऊधो . . .
  अब तो ये आंखन के अंसुआ ,
  होड़ लगाये बरसें । ऊधो . . .
  
  बागन भये बसन्त अबईयाँ
  बागन भये बसन्त अबईयाँ ,
  न जा विदेसै सँईयाँ ।
  पीरी लता छता भई पीरी ,
  पीरी लगत कलईयाँ ।
  सूनी सेज नींद ना आवै ,
  विरहन गिनें तरँइँयाँ ।
  तलफत रहत रेंन दिन सजनी
  का है राँम करइँयाँ ?
  ईसुर कऐं सजा दो इनखाँ ,
  परों तुमाई पइँयाँ
  
  माय भवानी मोरी पाहुनी हो मा
  माय भवानी मोरी पाहुनी हो मां ।
  चन्दन पटली बैठक डारों ,
  दूधा पखारों दोऊ पांव । भवानी . . .
  दार दरों मैं मूंग की माता ,
  राधौं मुठी भर भात । भवानी . . .
  खाके जूंठ मैया अचवन लागीं ,
  मुख भर देतीं असीस । भवानी . . .
  दूध पूत मैया तोरे दये हैं ,
  बरुआ अमर हो जायें । भवानी . . .
  सुमिरसुमिर मैया तोरे जस गाऊं ,
  चरण छोड़ कहां जाऊं । भवानी . . .
  
  ऊपर बादर घर्राएँ हों (कुआँ-पूजन)
  ऊपर बादर घर्राएँ हों ,
  नीचे गोरी धन पनिया खों निकरी ।
  जाय जो क‍इऔ उन राजा ससुर सों ,
  अँगना में कुइआ खुदाय हो
  तुमारी बहू पनिया खों निकरी ।
  जाय जो क‍इऔ उन राजा जेठा सों ,
  अँगना में पाटें जराय हो ,
  तुमारी बहू पनिया खों निकरी ।
  जाय ओ कइऔ उन वारे देउर सों ,
  रेशम लेजे भूराय हों
  तुमारी बहू पनिया खों निकरी ।
  अरे ओ जाय ओ कइऔ उन राजा ननदो‍उ सों ,
  मुतिखन कुड़ारी गढ़ाए हों ,
  तुमारी सारज पनिया खों निकरी ।
  जाय जो क‍इऔ उन राजा पिया सों ,
  सोने का घड़ा बनवाए हों ,
  तुमारी धनि पनिया खों निकरी ।
  भावार्थ
  आसमान में बादल गरज रहे हैं
  गोरी पानी भरने के लिए कुएँ पर जा रही है ।
  वह अपने ससुर से विनति करती है
  क्यों न घर के आँगन में ही कुआँ खुदवा दिया जाए
  जिससे कि वह आराम से पानी भर सके ।
  अपने जेठ से वह कहती है कि
  वे आँगन में पाट लगवा दें ,
  देवर से कहती है कि
  वे रेशम की डोरी ला दें ,
  नन्दोई से कहती है कि
  मोती की कुड़री गढ़वा दें ,
  पति से कहती है
  मेरे लिए सोने का कलश बनवा दो
  तुम्हारी पत्नी पानी भरने जा रही है ।
  
  गलियन-गलियन फिरे मनहारिन
  गलियनगलियन फिरे मनहारिन
  ले लियो कोऊ ललन को खिलौना
  अपने महल से यशोदा रानी बोली
  दे जाओ तुम ललन को खिलौना । गलियन . . .
  आओ मनिहारिन , बैठो आंगन में
  का तुम लाईं , ललन को खिलौना । गलियन . . .
  छोटी सी बंशी दे दो लाल खों
  प्यारो लागो ये ही खिलौना । गलियन . . .
  थाल भर मोती जशोदा लाईं
  खुश होकर दे दीन्हो खिलौना । गलियन . . .
  जुग जुग जीये यशोदा तेरा लालन
  फिर लाऊं मैं लालन ओ खिलौना । गलियन . . .
  
  हरे रामा आज बृज मे श्याम
  हरे रामा आज बृज में श्याम ,
  बने मनिहारी रे हारी ।
  वृन्दावन की कंुज गलिन में
  टेरत कृष्ण मुरारी रामा ,
  हरे रामा है कोई बृज में
  चुड़ियां पहरन वारी रे हारी ।
  खोल किवाड़ राधिका निकरी ,
  चुड़ियां वारी रामा ,
  हरे रामा वो पहराव पिया को
  जो लगे प्यारी रे हारी । ।
  हाथ पकड़ पहरावन लागे ,
  लाल हरीरी पीली रामा ,
  हरे रामा मोहन निरखत जात ,
  ये राधा भोली भाली रे हारी ।
  हरे रामा . . .
  
  ईसुरी की फाग-2
  बैठी बीच बजार तमोलिन ।
  पान धरैं अनमोलन ।
  रसम रीत से गाहक टेरै , बोलै मीठे बोलन
  प्यारी गूद लगे टिपकारी , गोरे बदन कपोलन
  खैर सुपारी चूना धरकें , बीरा देय हथेलन
  ईसुर हौंस रऔ ना हँसतन , कैऊ जनन के चोलन
  भावार्थ
  अपने द्वार बैठी तुम तमोलन अनमोल पान धरे हो । रम्य रीति से ग्राहकों को बुलाती हो और मुस्कराती हो तो तुम्हारे
  गाल पर जो फोड़े का निशान रह गया है , वह कितना प्यारा लगता है । जब चूना , कत्था , सुपारी मिलाकर पान किसी
  की हथेली पर रखती हो तो किसको होश रह जाता होगा ।
  
  एक दिन चूक जात सब कोई
  एक दिन चूक जात सब कोई
  केसऊ स्यानों होई ।
  हय गज दन्त पुनीत चड़इया ।
  चूक जात जे दोई ।
  चूक जात मानस परखइया ।
  परख रहे हैं खोई ।
  चूकजात पुरानिक पाँडे
  वैरागी तपसोई ।
  ईसुर कात चुगत न चूकै ।
  होवै बड़ो अनोई ।
  
  ठुमुक-ठुमुक नाच रह्यो श्याम आगन मे झाक रही मैया
  ठुमुकठुमुक नाच रह्यो श्याम , आंगन में झांक रही मैया ।
  मैया को देख हँसो श्याम , शरम गयेा बारों । कन्हैया . . .
  सर पे बंधो मोर मुकुट , मोहन ने उतार दियो
  हाथों में बाजूबंद , मोहन ने डार दियो
  कर न सकूं मैं बयान , शरम गयो बारों । कन्हैया . . .
  कमर में करधोनी , मोहन ने उतार दई
  पीताम्बर पट की किनारी भी फाड़ दई
  अंगना में लोट गयो , श्याम शरम गयो बारों । कन्हैया . . .
  दौड़ी आई मैया , झट गोद में उठाय लियो
  आंचल से आंसु पोंछ , गोद में बिठाय लियो
  चंदा को देख हँसो श्याम , शरम गयेा बारों । कन्हैया . . .
  
  तोरे नैनाँ हैं मतवारे
  तोरे नैनाँ हैं मतवारे ,
  तन घायल कर डारे ।
  खन्जन खरल सैल से पैने ,
  बरछन से अनयारे ।
  तरबारन सें कमती नइँयाँ ,
  इनसे सबरे हारे ।
  ईसुर चले जात गैलारे ।
  टेर बुलाकें मारे ।
  
  जौ जी रजऊ रजऊ के लानें
  जौ जी रजऊ रजऊ के लानें
  का काऊ सें कानें ।
  जौं लों जीनें जियत जिन्दगी
  रजऊ के हेत कमानें ।
  पेले भोजन करें रजऊ आ ,
  पाछे कें मोय खानें ।
  रजऊ रजऊ कौ नाँव ईसुरी
  लेत लेत मर जानें ।
  
  सो जा वा रे वीर तुम तो सो जाओ वा रे वीर
  सो जा वा रें वीर , तुम तो सो जाओ वा रे वीर ।
  बीरन की बलैयां ले गईं जमुना के तीर । ।
  वर पे डाले पालना , पीपल पे डारी डोर ।
  जो लों कन्हैंया सोवन लागे ऊपर बोली मोर ।
  सो लो मोरे लाड़ले , तुम जब लो होने भोर ।
  आवतजावत झोंका देहों , कबहूं न टूटे डोर ।
  माई गई है मायके , बीरन गये ससुराल ।
  भैया गयें हैं चाकरी , भाभी ठांढ़ी द्वार ।
  तातीताती खीर बनाईं , जामे डारो घी ।
  दो कौर खा लो लाड़ले , ठण्डो पड़ जाये जी ।
  
  मैया तेरे लाला को लागी नजरिया
  मैया तेरे लाला को लागी नजरिया
  माथे पे चंदा इनके बना दो ,
  मोहन माला गले पहना दो
  डालो गले में पुतरिया , इन्हें लागी नजरिया । मैया . . .
  रेशम का धागा कमर पहिरा दो
  मोरो के पंखों की झालर लगा दो
  जाने न दो इन्हें कोऊ की बाखरिया । मैया . . .
  सोने की थाली में दीपक उजारो
  मेवा सुपाड़ी नारियल धारो
  सूनो न छोड़ो इन्हें अपनी सजेरिया । मैया . . .
  
  रे पंछी!
  रे पंछी तिसना की डाँगन में भटकत मुकते दिन बीते ।
  फल की इच्छा सैं बिरछन की
  मुलकन देखी डारडरइयाँ ,
  करमन सैं जो मिले , उनें दए
  छोड़ , तकीं फिर तालतलइयाँ ।
  सबरइँ धाली चौंच , तोउ रए पेट अरे रीते के रीते ।
  अपने जातपाँत के पंछिन
  खौं कर पीछें आँगें दौरे ,
  कितनन खौं घायल कर पंजन ,
  बिदोबिदो समुदा में बोरे ।
  तइ पै तेरी मरी न मंसा , इतने करम करे तैं लीते ।
  संसारी के वन में आए ,
  भारीभारी पंखनबारे ,
  उड़तउड़त पंखा सब झर गए
  पार न पाऔ तब मन हारे ।
  तइ पै तैं कउतइ , जा जग में हम सौं निठुआँ अनचीते ।
  जासैं जो सैजइ मिल जाबै ,
  बइमें तिरपत हो कै रइए ।
  ‘मित्र’सत्रु कौ भेद भुला कै ,
  परमेसुर को कीरत गइए ।
  जिनकौ जुरौ सत्त सें नातौ बेई रन जीवन कौ जीते ।
  
  सब सखि चलो जमुना तट पे
  सब सखि चलो जमुना तट पे
  जहां श्याम बजा रहे बांसुरिया ।
  जमुना तट धेनु चराय रहें ,
  सिर ओढ़े कारी कामरिया । सब सखि . . .
  जमुना तट रहस रचाये रहे ,
  संग नाचे राधा सांवरिया । सब सखि . . .
  जमुना तट ग्वाल खेल रहे ,
  जमुना में कूदे सांवरिया । सब सखि . . .
  जब काले नाग फुंकार दियो ,
  तब रंग बदल गयो सांवरिया । सब सखि . . .
  जब श्याम ने नाग को नाथ लियो
  तब प्रेम की बाजी बांसुरिया । सब सखि . . .
  
  तेरो मन पापी तन नौंनों
  तेरो मन पापी तन नौंनों ,
  एक भाँत ना दौनों ।
  मन , माटी के मोल , कदर कम ।
  तन कीमत में सोनों ।
  मन से रात अदेखसबई कोऊ ।
  तनकौ मचौ दिखौनों ।
  ऐसे नौने सुन्दर तन में ,
  मन दऔं , बिध अनहौनौं ।
  ईसुर नमक अकेले बिन सब ।
  बिनजन लगत अरौनों ।
  
  जशोदा तेरो लाल री वशी मे देवे गारी
  जशोदा तेरो लाल री वंशी में देवे गारी ।
  जब हम जावें नीर भरन खों , रोके गैल हमारी ।
  जशोदा . . .
  जब हम जावें दही बेंचन खों , मांगे दान मुरारी ।
  जशोदा . . .
  जब हम जावें जल भरने खों , फोरे गगर हमारी ।
  जशोदा . . .
  वाके गुण में कहा सुनाऊं , लाज लगत है भारी ।
  जशोदा . . .
  तुम बरजो अपने कान्हा खों , न तो तजिहैं पुरी तिहारी ।
  जशोदा . . .
  
  कर जोर खड़ी गिरिजा ढिग राज दुलारी
  कर जोर खड़ी गिरिजा ढिंग राज दुलारी ,
  जगदंबे अंबे हिय की तुम जानन हारी ।
  कीन्हों न प्रगट तेइसें कारण बखान के ,
  कर देहू सफल सेवा , अब मातु हमारी ।
  कर जोर . . .
  कह सके न शेष शारद महिमा अपार है ,
  बड़अगु पतिव्रत में जगलोक तुम्हारी । ।
  कर जोर . . .
  कंचन कुंअरि सप्रेम विनय भाल कंठ से ,
  दीन्हीं असीस सिय को हंस शैल कुमारी । ।
  कर जोर . . .
  
  बिटिया के बाप-मताई
  जब सैं मौड़ी भई माते कमैं , सूख ठठेरौ हो रए ,
  उदक परैं , रातें ब नींद न सुख की सो रए ।
  ईसुर तुमनें बुरई बिदै दई , कओ कीसैं कन जाबैं ,
  घर में नइयाँ चून चनन कौ , कैसें ब्याव रचाबैं ।
  ऊसई घर में तंगी परबै , दोदो दिन के फाँके ,
  कोउ नई सूदै बात करै , कै को तुम आहौ काँके ।
  दानौ नइयाँ , मुलकन केरे , गोऊँचना चानें ते ,
  ब्याज झार नई पाऔ पैल कौ , साव बुरई मानें ते ।
  हराँहराँ स्यानी भई बिन्नू , घानन लगीं कँदेला ,
  कबऊँकबऊँ ओरी के पैरै , चूरा और पटेला ।
  भूकि भली बने रए माते , ऊ बिटिया के काजैं ,
  अब जी खौं गंठ्यावन बिदी जाबुरए करें चाय साजै ।
  काँसैं ल्यायँ रुपइया उनसौं , ऐंठें लरकाबारे ,
  ऐसे भोरेभारे उनकैं , झक नई पाबैं द्वारे ।
  जी की थानक राखी बिटिया , बा प्रानन से प्यारी ,
  तनक देर के काजैं कैसँउ , करी न जाबै न्यारी ।
  माँगेसस्ते बैंचखर्च दए , अपने दोई बैला ,
  नइँतर साव कका रए उनखौं , कैउ दिना के टैला ।
  गानें धर दओ कुआकटीं कै , जोरजार कैं भन्ना ,
  पूरी करी माँग समधी की , तौऊ न जाबैं मन्ना ।
  अपनी प्यारी सामलिया के , पीरे हाँत करे फिर ,
  तातेखारे असुवा जाबैं , टपटप आँखन सैं गिर ।
  मौं ढाँकें घूँघट में रो रई बे मातैन बिचारीं ,
  अरे और की हो गई मौड़ी , आँखें करीं फरारीं ।
  अपने आँगन में खेलत ती , भरत हती किलकइयाँ ,
  ऊके नन्ना फिरत रात ते , लएँ सबरे में कइयाँ ।
  अरे और की हो गई मौड़ी , अब कओ कबैं दिखानैं ,
  भूँकप्यास नइँ आँसी साँसऊ , इँ मौड़ी के लानें ।
  रोरो कै रईं अब कओ कैसें , इऐ गरे सैं छोड़ैं ,
  करैं फिरैं नेचौ मौ माते , सेत पिछौरा ओड़ैं ।
  बिदा करी बिटिया की उन्नें , घर में नइयाँ खैबे ,
  अब कऔ कैसी करें बिचारे , ठौर बचो नई रैबे ।
  खाबे नईं भरपेट मिलै उर , ऊ बिटिया खौ हीड़ैं ,
  कै नइँ कछु काऊ सें पाबें , भीतर उठैं भपँूडै़ ।
  लगो घुनीतासौ भीतर हुन , कोउ नइँ धीर धरइया ,
  बेई बुढ़ापे की मौड़ी ती , खेबेवारी नइया ।
  नाज कितैं सैं रओ तो घर में , नइँ रई गड्इकुपरिया ,
  उठ नइँ पायँ सैं परे सैं कैसऊँ , डकरा और डुकरिया ।
  पानी तक नई दैबेवारो , तलफतलफ कै मर गये ,
  माते उर मातैन बिचारे , हीड़तहीड़त घुर गये ।
  उनकी प्यारी बिटिया उनखौं , मिली न मरती बैराँ
  ऊके बिना उनन के काजैं , सूनऊसूनौ गेराँ ।
  उऐ पठैबे भरी न हामी , बुरए करे बतकारे ,
  मीत कड़े पड़सा के कोरे , बिटिया के घर बारे ।
  
  आसौ दे गऔ साल करौंटा
  आसौ दे गऔ साल करौंटा ,
  करौ खाव सब खौंटा ।
  गोंऊ पिसी खाँ गिरूआ लग गव
  महुअन लग गओ लौंका ।
  ककना दौरीं सबधर खाये
  रै गव फकत अनोंटा ।
  कात ईसुरी बाँधें रइयो
  जबर गाँठ कौ घोंटा ।
  
  अधेरी घिर आई धीरे-धीरे
  अंधेरी घिर आई धीरेधीरे
  कां से आई वर्षा , कां से आये बादर
  कां से आये साजन धीरेधीरे । अंधेरी . . .
  पूरब से आये बादर , पश्चिम से आई वर्षा
  उत्तर से आये साजन धीरेधीरे । अंधेरी . . .
  कैसे आये बादर हो कैसे आई वर्षा
  हां कैसे आये साजन धीरेधीरे । अंधेरी . . .
  गरज के बादर , बरस के आई वर्षा
  हँसत आये साजन धीरेधीरे । अंधेरी . . .
  
  दीपक दया धरम को जारौ
  दीपक दया धरम को जारौ ,
  सदा रात उजयारौ ।
  धरम करे बिन करम खुलैना ,
  ज्यौं कुन्जी बिन तारौं ,
  समझा चुके करै न रइयो ।
  दिया तरै अंदयारौ ।
  कात ईसुरी सुनलो भईया
  लगजै यार न वारौ ।
  
  नैनन साभरिया लग रैहै
  नैनन साभरिया लग रैहै ।
  जो तै जमुनै , जै हैं ।
  जिनकौं राज जिनहूँ की रइयत ,
  उनकी कीसौं के है ।
  चाहत है जो अपने कुल की ,
  बाहर पाँव न दैहैं ।
  ‘ईसुर’ स्याम मिलैं कुंजन में ,
  मन माई कर लै हैं ।
  
  हम तुमसे पूछे रानी रुकमणि
  हम तुमसे पूछें , ए रानी रुकमणि ।
  कृष्ण वर कैसे पायें , मोरे लाल । हम . . .
  चार महीना तो घुमड़ जल बरसो ,
  हम उरिया तरें ठांड़े मोरे लाल । हम . . .
  चार महीना के जाड़े परत हैं ,
  हमने गंगा नहाई मोरे लाल । हम . . .
  चार महीना की गरमी पड़त है ।
  पंचवटी तप कीन्हें मोरे लाल । हम . . .
  इतने तप हम किये हैं माया ,
  जब कृष्ण वर पाये मोरे लाल । हम . . .
  
  सारी चोर-बोर कर डारी
  सारी चोरबोर कर डारी ,
  कर डारी गिरधारी ।
  गिरधारी पकरन के काजैं ।
  जुर आईं ब्रजनारी ।
  नारी भेस करौ मोहन कौ ।
  पैराई तन सारी ।
  सारी पैर नार भए मोहन ,
  नाचें दैदै तारी
  तारी लगा ग्वाल सब हँस रय
  ईसुर कयँ बलहारी ।
  
  धनुष यज्ञ साला से मुनि जी आये दो बालक ले आये
  धनुष यज्ञ साला से मुनि जी आये दो बालक ले आये ।
  देखो सांवले हैं राम , लखन गोरे हैं माई
  शोभा बरनी न जाई ।
  सो धन्य उनकी माता , जिन गोद है खिलाये । देखो . . .
  जुड़े राजा की समाज ,
  बड़ेबड़े महाराज , आये लंकाधिराज
  धनुष जोर से उठाये धनुष डोले न डुलाये । देखो . . .
  कहत लछिमन से राम , भइया धरती लो थाम ,
  मची बड़ी धूमधाम
  शीश मुनि को नवाये , धनुष लिये हैं उठाये । देखो . . .
  तोड़ शंकर धनु भारी , जाको शब्द भयो भारी
  हरसित हो गये नरनारी
  सुनके सुर मुनि फूल हैं बरसाये । देखो . . .
  देखो जानकी जी आई , सखी संग में ले आईं
  कर में माल है सुहाई
  प्रेम विवश पहिराई न जाई । देखो . . .
  
  नद घर बजत बधा लाल हम सुनके आ
  नंद घर बजत बधाए लाल हम सुनकें आए ।
  मथुरा हरि ने जनम लिया है ,
  गोकुल बजत बधाए । लाल हम . . .
  कौना ने जाए जशोदा खिलाए ,
  बाबा नंद के लाल कहाए । लाल हम . . .
  सोरा गऊ के गोबर मंगाए ,
  कंचन कलश धराये । लाल हम . . .
  चंदन पटली धरायी जशोदा ,
  चौमुख दियल जलाये । लाल हम . . .
  हीरालाल लुटाए यशोदा ,
  मनमोहन को कंठ लगाये । लाल हम . . .
  नन्द घर बजत बधाए , लाल हम सुनकें आए ।
  
  दुखिया-दीन गमइयाँ
  हम हैं दुखियादीन गमइयाँ ,
  जिनकौ कोउ जगत में नइयाँ ।
  फिरैं ऊसई चटकाउत पनइयाँ , कहाबै अपढ़ा देहाती ,
  दो रोटन के लानें मारें रातदिना छाती ।
  तौऊ ना मिल पाबै ,
  न सुख सैं खा पाबै ।
  गइयनबछलन की सेवा कर हमनें धोई सारै ,
  दूधदही की सहरनिवासी मारैं मस्त बहारैं ।
  हम खुद समाँबसारा खात ,
  तुमैं गैहूँपिसिया दै जात ।
  नाँन भर बदले में लै जात , बनाबैं खुदई दियाबाती ,
  दिया लैं संजा कैं उजयार , नहीं तौ लेत नकरियाँ बार ।
  गुजर हम कर लइए ,
  लटीनौनी सइए ।
  तिलीकपास करै पैदा हम , तुमनें मील बना लए ,
  जब हम उन्ना लैबे आए , दो के बीस गिना लए ।
  बराई होय हमारे खेत ,
  और तुम सुगर मील कर लेत ,
  सक्कर कंटरौल सैं देत , बात कछु समझ नहीं आती ,
  महुआ बीनबीन हम ल्यायँ , तुम्हारी डिसलरियाँ खुल जायें ।
  सदाँ श्रम हम करबै
  तुमारे घर भरबै ।
  हम खुद रहैं झोपड़ी में और तुमखाँ महल बनाबै ,
  कैसौ देसकाल आओ , हम तौउ गमार कहाबैं ।
  अपनी दो रोटिन के हेत ,
  पेट हम अनगिनते भर देत ,
  हक्क न हम काहू कौ लेत , चोरी हमें नहीं भाती ,
  हम सें कोउ कछू कै जाय , तौउ हम माथौ देत नबाय ।
  अनख ना मन लेबैं ,
  मधुर उत्तर देबैं ।
  जो कछु मिलै ओइ मैं अपनी , गुजरबसर कर राबैं ,
  छोड़ पराई चुपरी , अपनी सूखी सुख सें खाबैं
  हमैं ना कछू ईरखादोस ,
  हमैं है अपने पै सन्तोस ,
  और ना हम ईमानफरोस , भई सम्पत कीकी साथी ,
  रखत हैं मन में एक बिचार , बनैं ना हम भारत कौ भार ,
  चाहे सर कट जाबै ,
  चाहे जी कड़ जाबै ।
  तिली , कपास , अन्न , गन्ना , घी , लकड़ी , मिर्च मसाले ,
  पत्थर ईंट , चून , बाबूजी , देबैं गाँवन वाले ।
  जितै हम देत पसीना डार ,
  उतैबस जात नओ संसार ।
  सजै धरती माँ कौ सिंगार करै कउवा दूधाभाती ।
  सजें जब खेत और खरयान , उतै औतार लेत भगवान ,
  भूखज्वाला भागे ,
  नओ जीवन जागै ।
  देखौ बाबू जी , तुम मन सें , ओर हम तन सें काले ,
  इतने से अटन्तर पै तुम खाँ , हम देहाती साले ,
  परोसी कौ सुखदुख निज मान ,
  देत हम एक दूजे पै जान ,
  हमारें नइयाँ स्वार्थ प्रधान , सहर में को कीकौ साथी ।
  परोसी कौ मर जाबै बाप , रेडियो खोलें बैठे आप ।
  गरब जी कौ तुमखाँ ।
  बुरओ है ऊ हलखाँ । ।
  चहत चौंच भर नीर चिरइया , सागर कौ का करनै ,
  दो रोटी के बाद सुक्ख सैं , सतरी में जा परनै ।
  किबारे खले डरे रन देत ,
  जितै चाहौ मन , सो चल देत ,
  हमारी चोर बलइयाँ लेत , कछू ना चिन्ता मन राती ।
  सम्पत आउत में दुख देत , जात में तौ जीरा हर लेत ,
  अरे बाबा छोड़ी ।
  तुमारी तीजोड़ी । ।
  
  ढप सौ ढाल सरीसौ चइये
  ढप सौ ढाल सरीसौ चइये ।
  मित औईसौं कइये ।
  सुखमें रयै पछारँ भारी ।
  दुख में ऑगू रइये ।
  सबई अनी के अस्त्र बचावैं
  तऊ स्वारथ ना कइये ।
  काम देय मौका पै ईसुर
  आजावै जाँ चइये ।
  
  झूला डरो कनक मदिर मे
  झूला डरो कनक मंदिर में
  झूलें अवध बिहारी ना ।
  राम लक्षिमन झूला झूलत ,
  सिया दुलारी ना । झूला . . .
  भरत शत्रुहन मारत पेंगे ,
  हनुमत , झलत बयारी ना । झूला . . .
  कोयल कूकत नाचत मोरा ,
  शोभा देख निराली ना । झूला . . .
  सखियां सबरी कजरी गावे ,
  खुशियां छाई ना । अवध में . . .
  
  ईसुरी की फाग-23
  ऐसी हती रजउ की सानी
  दूजी नईं दिखानी ।
  बादशाह कै बेगम नइयाँ
  ना राजा घर रानी ।
  तीनऊ लोक भुअन चौदा में
  ऐसी नईं दिखानीं ।
  ईसुर पिरकट भईं हैं जग में
  श्री वृषभान भुबानी ।
  भावार्थ
  महाकवि ' ईसुरी ' का अपनी प्रेयसी ' रजऊ ' से मिलन नहीं हो पाया । इस वियोग में ' रजऊ ' के रूप की प्रशंसा करते हुए वे कहते हैं — मेरी ' रजऊ ' की ऐसी शान थी कि उसके जैसी दूसरी नहीं दिखाई दी । बादशाह की बेगम और राजा की रानी भी वैसी नहीं हो सकती । तीनों लोक और चौदह भुवनों में भी ऐसी कोई नहीं दिखती ।
  ऐसा लगता है मानो रजऊ के रूप में वृषभान कुमारी यानि राधा जी ही प्रकट हो गई हैं ।
  
  